SunOnline: ރ. އަތޮޅުގައި ބާއްވަން ހަމަޖެއްސި އިސްލާމިކް ފެއާ މޫސުން ތަން ނުދީގެން ފަސްކޮށްފި\nރ. އަތޮޅުގައި ބާއްވަން ހަމަޖެއްސި އިސްލާމިކް ފެއާ މޫސުން ތަން ނުދީގެން ފަސްކޮށްފި\nމުހައްމަދު ނަސީމް 25 May 2011, 11:42\nމިނިސްޓްރީ އޮފް އިސްލާމިކް އެފެއާޒް އިން ކޮންމެ އަހަރަކު ބާއްވަމުން އަންނަ އިސްލާމިކް ފެއާތަކުގެ ތެރެއިން ރ. ދުވާފަރުގައި މިއަދު ފެށުމަށް ކުރިން ހަމަޖެހިފައި އޮތް ފެއާ މޫސުން ގޯސްވުމުގެ ސަބަބުން ލަސްކޮށްފި އެވެ. އެމިނިސްޓްރީން ބުނި ގޮތުގައި ފެއާ އަލުން ބާއްވާނެ ތާރީހެއް ކަނޑައެޅިފައި ނެތް ނަމަވެސް ވީހާ އަވަހަށް ބޭއްވޭތޯ އަންނަނީ މަސައްކަތްކުރަމުންނެވެ.\nދުވާފަރުގައި ބޭއްވުމަށް ހަމަޖެހިފައިވާ އިސްލާމިކް ފެއާގައި ކުރުމަށް ހަމަޖެހިފައިވާ ކަންތައްތަކުގެ ތެރޭގައި އެ ރަށުގައި ދީނީ ކައުންސިލިން ދިނުމާއި ސުވާލާ ޖަވާބުގެ ސެޝަނެއް ބޭއްވުން ހިމެނޭ ކަމަށް މިނިސްޓްރީން ބުނެ އެވެ. އަދި އެފެއާގައި ގިނަ އަދަދެއްގެ ދީނީ ފޮތްތައް ބެހުމާއި ވިއްކުމުގެ އިތުރުން ކީރިތި ރަސޫލާ އަށް ނިސްބަތްވާ އެކިއެކި ތަކެތީގެ ފޮޓޯ އާއި ގެފުޅުގެ އެތެރެ ހުންނަގޮތް ދައްކުވައިދޭ ނަމޫނާއެއް ވެސް މިފަހަރުގެ ފެއާގައި ބެހެއްޓުމަށް ވަނީ ހަމަޖެހިފަ އެވެ.\nރ. ދުވާފަރުގައި ބިނާކޮށްފައިވާ މިސްކިތަކާއި އެ އަތޮޅު ފައިނުގައި ބިނާކޮށްފައިވާ މިސްކިތެއް ހުޅުވުމުގެ ރަސްމިއްޔާތު ވެސް އޮންނާނީ އިސްލާމިކް ފެއާ އާ ގުޅުވައިގެން ކަމަށާއި އެކަމާ ގުޅުވައިގެން އެ އަތޮޅުގެ ބައެއް ރަށް ރަށުގައި ދީނީ ނަސޭހަތް ދިނުން ވެސް އޮންނާނެ ކަމަށް ވެސް އިސްލާމިކް މިނިސްޓްރީން ބުނެ އެވެ.\nމިފަހަރުގެ ފެއާ ބޭއްވުމަށް ޓަކައި އެކަމުގައި އިސްކޮށް އުޅުއްވާ ބޭފުޅުން ރ. އަތޮޅު ތެރޭގައި ކުރައްވާ ދަތުރުތަކުގެ އިންތިޒާމް ހަމަޖައްސަމުން ގެންދަނީ އުތުރު ސަރަހައްދުގެ ގައުމީ އިދާރާއިންނެވެ.


Curfew vaguthu beyrugai ulheynama Joorimanaa kuranee\nފުލުހުން ހުޅުމާލޭގައި ހަރަކާތްތެރިވަނީ --\nކޮވިޑް-19 ފެތުރުން ކޮންޓްރޯލް ކުރުމަށް ޓަކައި މާދަމާއިން ފެށިގެން ކޮންމެ ދުވަހެއްގެ ހަވީރުގެ ތިން ގަޑިއިރު މާލެ ސަރަހައްދުގެ މަގުމަތީގައި އުޅުން މަނާ ކުރަން ހެލްތު ޕްރޮޓެކްޝަން އޭޖެންސީ (އެޗްޕީއޭ) ވަނީ ނިންމާފައެވެ. އަދި ކޮންމެ ދުވަހެއްގެ އެ ވަގުތަށް ޕަބްލިކް ޓްރާންސްޕޯޓްގެ ހިދުމަތް ހުއްޓާލާނެ ކަމަށް ވެސް އެޗްޕީއޭއިން ބުންޏެވެ. މީގެ އިތުރުން މާލެ ސަރަހައްދުގެ މަގުތަކުގައި އުޅުން މަނާކޮށްފައިވާ ވަގުތުތައް ނޫން އެހެން ވަގުތުތަކުގައި މާލެ ސަރަހައްދުގެ މަގުތަކަށް އެކީގައި ތިން މީހުނަށް ވުރެ ގިނައިން ނުނުކުތުމަށް ވެސް އަންގާފައެވެ.\nފުލުހުން މިރޭ ނެރެފައިވާ ބަޔާނެއްގައި ބުނެފައިވަނީ އެ އެންގުންތައް ތަންފީޒު ކުރުމުގެ މަސައްކަތް އެ މުއައްސަސާއިން ކުރަމުން ގެންދާނެ ކަމަށެވެ. އަދި ޑައިރެކްޓަރު ޖެނެރަލް އޮފް ޕަބްލިކް ހެލްތްގެ އެންގެވުމާ ހިލާފުވާ ފަރާތްތަކަށް ނަސޭހަތްވެރިވެ އެކަން ތަކުރާރު ކުރާނަމަ ޖޫރިމަނާ ކުރާނެ ކަމަށެވެ.\nފުލުހުން ވަނީ ހުރިހާ ރައްޔިތުންވެސް ޑައިރެކްޓަރު ޖެނެރަލް އޮފް ޕަބްލިކް ހެލްތްގެ އެންގުންތަކަށް ތަބާވުމަށް ގޮވާލާފައެވެ.\nކާފިއު ވަގުތުގައިވެސް ދައުލަތުގެ ބައެއް މުއައްސަސާތަކާއި ސަރުކާރު ހިއްސާވާ ކުންފުނީގެ މުވައްޒަފުންނާއި އެ ތަންތަނުގެ އުޅަނދުފަހަރު ނުކުމެ އުޅުން މަނައެއް ނުވާނެ ކަމަށް އެޗްޕީއޭއިން ބުންޏެވެ.\nމޯލްޑިވްސް ޕޮލިސް ސާވިސް ހުޅުމާލެ ވިލިމާލެ + މާލޭ ސިޓީ އެޗްޕީއޭ ކޮވިޑް-19


Thin anbin vegen Firimeehaage hatharuvana kaivengnah meehaku hoadhanee\nޕާކިސްތާނުގެ 20 އަހަރު މީހަކު ކައިވެނި ކުރާނެ އަންހެނަކު ހޯދަން އެ ގައުމުގެ ނޫހެއްގެ މެޓްރިމޯނިއަލް ކޮލަމްގައި ޖަހާފައިވާ އިޝްތިހާރަކަށް ދުނިޔޭގެ ވަރަށް ގިނަ ބައެއްގެ ސަމާލުކަން މިހާރު ވަނީ ހުއްޓިފަ އެވެ. އަދި މި އިޝްތިހާރު ފެނިގެން ހައިރާން ވެގެން އުޅޭ މީހުން ވެސް މަދެއް ނޫނެވެ.\nސިއަލްކޯޓުގައި ދިރިއުޅޭ އަދުނާން ނަމަކަށް ކިޔާ މި ޒުވާން ފިރިހެންމީހާގެ މިހާރު ވެސް ތިން އަނބިން އެބަތިއްބެވެ. އޭނާ ފުރަތަމަ ކައިވެނި ކުރީ އުމުރުން 16 އަހަރުގަ އެވެ. އޭރު އޭނާއަކީ ސްކޫލެއްގައި ކިޔަވާ ދަރިވަރެކެވެ. އޭގެ ފަހުން އުމުރުން 20 އަހަރުގައި އޭނާ ދެ ވަނަ ކައިވެންޏެއް ކުރި އެވެ. އަނެއްކާ ހަމަ އެ އަހަރު ތެރޭ ތިން ވަނަ މީހަކާ ވެސް ކައިވެނި ކުރި އެވެ.\nމިހާރު އޭނާ ބޭނުންވަނީ ހަތަރު ވަނަ މީހަކާ ކައިވެނި ކުރާށެވެ. އެހެންވެ ނޫހުގައި އިޝްތިހާރު ޖެހީ އެވެ. މި އިޝްތިހާރު އޭނާ ނޫހުގައި ޖެހީ ތިން އަނބިން ވެސް ރުހި ގަބޫލު ވެގެން އެމީހުން ވެސް އެގޮތަށް ބޭނުންވާތީ އެވެ.\nއިޝްތިހާރުގައި ބުނާ ގޮތުން އަދުނާން ކައިވެނިކުރަން ހޯދާ މީހާގެ ހުންނަން ޖެހެނީ ހަމަ އެކަނި އެންމެ ޝަރުތެކެވެ. އޭނާގެ ނަން ފެށެން ޖެހެނީ "އެސް" އަކުރުންނެވެ. އެއީ އޭނާގެ މިހާރު ތިބި ތިން އަނބިންގެ ނަން ވެސް ފެށެނީ އެސް އަކުރުން ކަމަށް ވާތީ އެވެ.\nއޭނާގެ ދޮށީ އަނބިމީހާގެ ނަމަކީ ޝުމްބަލް އެވެ. ދެ ވަނަ އަނބިމީހާ އަށް ކިޔަނީ ޝުބާނާ އެވެ. ތިން ވަނަ އަނބިމީހާ އަށް ޝާހިދާ އެވެ.\nތިން އަނބިންގެ ތެރެއިން ދޮށީ ދެ އަނބިންގެ ފަރާތުން އަދުނާނަށް މިހާރު ވެސް ފަސް ދަރިން ލިބިއްޖެ އެވެ. މި ފަސް ތަރިންގެ ތެރެއިން ތިން ދަރިންނަކީ އެންމެ ދޮށީ އަނބިމީހާ ޝުމްބަލްގެ ދަރިންނެވެ. ދެ ވަނަ އަނބި ޝުބާނާގެ ދެ ދަރިން އެބަތިއްބެވެ. އޭގެ ތެރެއިން އެއް ކުއްޖަކު ތިން ވަނަ އަނބި ޝާހިދާ ވަނީ އެޑޮޕްޓްކޮށްފަ އެވެ.\nމިހާ ގިނަ އަނބިންނާއި ދަރިންގެ ޚަރަދުބަރަދު ބަލަހައްޓަނީ ކިހިނެއްތޯ ވަރަށް ގިނަ ބަޔަކު އަދުނާނާ ސުވާލު ކުރި އެވެ. އޭނާ ބުނީ ހުރިހާ އަނބިން ގޮވައިގެން އޭނާ ދިރިއުޅެނީ ހަ ކޮޓަރީގެ ބޮޑު ގެއެއްގައި ކަމަށެވެ. އެ ގޭގައި ޑްރޯއިން ރޫމާއި ގުދަނެއް ވެސް ހުންނަ ކަމަށެވެ.\nމި އެންމެންނަށް ޚަރަދުކުރާކަށް އޭނާއަކަށް އެއްވެސް ކަމެއް ނޫން ކަމަށާއި ފުރަތަމަ ކައިވެންޏަށްފަހު އަތްމަތި ތަނަވަސް ވެފައިވާ ކަމަށް ވެސް އަދުނާން ބުންޏެވެ.\nއާއިލާގެ ހުރިހާ ޚަރަދަކަށް ކޮންމެ މަހަކު އެއް ލައްކަ އާއި ދޮޅުލައްކަ އާ ދެމެދުގެ ޕާކިސްތާނު ރުޕީސް ޚަރަދުވާ ކަމަށް ވެސް ޕާކިސްތާނު ނޫހަކަށް ދީފައިވާ އިންޓަވިއު އެއްގައި އަދުނާން ބުނެފައި ވެއެވެ.\nތިން އަނބިން އެއް ގޭގައި އުޅޭއިރު ވަރަށް ބޮޑެތި އަރާރުންތަކާއި ހަމަނުޖެހުންތައް ހިނގާނެ ކަމަށް ގިނަ ބަޔަކަށް ހީވާނެކަން ޔަގީނެވެ. ނަމަވެސް އަދުނާނުގެ އަނބިންނަކީ މުޅިން ތަފާތު ބައެއް ކަމަށް އޭނާ ބުންޏެވެ.\n"އެންމެން އުޅެނީ ވަރަށް ގުޅިގެން އެކުވެރިކަމާއެކު. ނަމަވެސް އެ ހުރިހާ އެންމެންގެ ވެސް ޝަކުވާއެއް އޮވޭ. ކޮންމެ މީހަކު ވެސް ބުނަނީ އޭނާއަކަށް އަހަރެން އެކަށީގެންވާ ވަގުތާއި ސަމާލުކަމެއް ނުދެއޭ." އަދުނާން ބުންޏެވެ.\nކުށުގެ ވެށިން ހެކި ހޯދަން މި މީހާ ވަރެއް ނެތް!\nދަރިފުޅަށް އާދަޔާހިލާފު ނަމެއް ދީފި\nތިން ފަހަރަށް ކޮވިޑް ޖެހުމުން ވަރިކޮށްފި


Ungoofaaru Police Station ge belumuge dhashugai huri Banguraa nahthaalaifi | ungoofaaru.com\nބަނޑޭރިގަނޑު/ޚަބަރު/އުނގޫފާރު ޕޮލިސް ސްޓޭޝަންގެ ބެލުމުގެ ދަށުގައި ހުރި ބަނގުރާ ނައްތައިލައިފި\nއިބްރާހީމް ޒަޔާން 16 އޮކްޓޯބަރ 2019\n0 57 މިނެޓެއް ނުވަނިސް ކިޔާލެވޭ\nބަނގުރާ ނައްތާލަނީ / ފޮޓޯ: ޕޮލިސް ލައިފް\nއެކި މައްސަލަތަކާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވާ ތަކެތީގެ ތެރެއިން، ރ. އުނގޫފާރު ޕޮލިސް ސްޓޭޝަންގެ ބެލުމުގެ ދަށުގައި ހުރި ބަނގުރާ ނައްތައިލައިފިއެވެ.\nމިތަކެތި ނައްތައިލާފައިވަނީ މިހިނގާ އޮކްޓޫބަރު މަހުގެ 15 ވަނަ ދުވަހު އުނގޫފާރު ޕޮލިސް ސްޓޭޝަން ގޯތިތެރޭގައެވެ.\nއުނގޫފާރު ޕޮލިސް ސްޓޭޝަނުން އިއްޔެ ނައްތައިލާފައިވަނީ އެކި މައްސަލަތަކުގައި ހިމެނޭ 91 ފުޅި ބަނގުރަލާއި 46 ދަޅު ބިޔަރެވެ. މިތަކެެއްޗަކީ 2019 ޖޫން 12 އިން ސެޕްޓެމްބަރު 29 ވަނަ ދުވަހާ ހަމައަށް އެކިދުވަސް މަތިން، ރ. އިފުރު ޑޮމެސްޓިކް އެއަރޕޯޓަށް ފުރަންދިޔަ ފަތުރުވެރިންގެ އަތުން ފުލުހުންގެ ބެލުމުގެ ދަަށަށް ގެނެސްފައިވާ ތަކެއްޗެވެ.\nބަނގުރާ ނައްތައިލުން އުނގޫފާރު ޕޮލިސް ސްޓޭޝަނުން ކުރިއަށް ގެންގޮސްފައިވަނީ ފުލުހުންގެ ބެލުމުގެ ދަށަށް ގެނެވޭ ބަނގުރަލާއި ބަނގުރަލުގެ މައްސަލަތަކާއި ގުޅިގެން ހިފެހެއްޓޭ ތަކެތި ނައްތައިލުމުގައި އަމަލުކުރާނެ ގޮތުގެ ޤަވާއިދުގެ ދަށުން އެކަމަށްޓަކައި އެކުލަވައިލި ކޮމިޓީގެ ބެލުމުގެ ދަށުންނެވެ.\nކާބޯތަކެތީގެ ދުވަސް ފާހަގަ ކުރުމުގެ ގޮތުން "ބަކުން" ތައްޔާރު ކުރުމުގެ މުބާރާތެއް ބާއްވަނީ\nކުރަހަން ދަސްކޮށްދޭ ކޯހުގައި ބައިވެރިވުމުގެ ފުރުސަތު ހުޅުވާލައިފި


vnews - VTV ge roadhamahuge program thah mi aharuves thafaathuvefa salhivaane\nވީޓީވީ ރޯދަމަހުގެ ޕްރޮގްރާމްތައް މިއަހަރުވެސް ތަފާތުވެފައި ސަޅިވާނެ\nއަނާ ބުނީތީ ފަރަށް ޕްރޮގްރާމްގެ މަންޒަރެއް - ފޮޓޯ: ވީމިޑިއާ\nމިއަހަރު ރަމަޟާން މަހު ވީޓީވީން ގެނެސްދޭ ޕްރޮގްރާމްތަކުގެ ތެރޭގައި ކުރީ އަހަރުތަކާއި ހިލާފު ތަފާތު ކޮންސެޕްޓްތަކަށް އުފައްދާފައިވާ ޕްރޮގްރާމްތައް ހިމެނޭ ކަމަށް ވީމީޑިއާއިން ބުނެފިއެވެ.\nއަޅުކަމުގެ މާތް މައްސަރުކަމުގައިވާ ރަމަޟާން މަހު ވީޓީވީގެ ޓްރާންސްމިޝަން ފެށުމަށްވެސް ހަމަޖެހިފައިވަނީ ދީނީ މައުލޫމާތު ގެނެސްދޭ ހާއްސަ ޕްރޮގްރާމް "އައްސަލާމްއަލައިކުމް" އިން ނެވެ. މެންދުރުފަހު 1:00 ހާއިރު ވަގުތުން ގެނެސްދޭ މި ޕްރޮގްރާމް ހުށަހަޅައިދޭނީ އިބްރާހިމް ރަމީޒް އެވެ. އާންމުންނަށް ބައިވެރިވެވޭ ގޮތަށް ގެނެސްދޭ މި ޕްރޮގްރާމަކީވެސް ގިނަ އިނާމުތަކެއް ލިބޭ ގޮތަށް ކުރިއަށް ގެންދާ ޕްރޮގްރާމެކެވެ.\nމީގެ އިތުރުން ޓީވީއެމްގެ ކުރީގެ ޕްރެޒެންޓަރު މުހައްމަދު ޝަނޫން އާއި ރައުޝަން (ރިޝޫ) ހުށަހަޅައިދޭ "14:30" ވެރައިޓީ ޝޯ އެހެން އަހަރުތަކެކޭ އެއްގޮތަށް ބެލުންތެރިންނަށް ބައިވެރިވެވޭ ގޮތަށް މިއަހަރުވެސް ވީޓީވީން ގެނެސްދިނުމަށް ވަނީ ހަމަޖެހިފަ އެވެ. މި ޝޯގައި ބައިވެރިވާ ފަރާތްތަކަށް ވަރަށް ގިނަ އިނާމުތަކެއްވެސް ލިބިގެންދާނެ އެވެ.\nކޮންމެ ރެއަކު ތަރާވީހް ނަމާދު ދުރަށް ދެއްކުމާއި އިސްލާމިކް މިނިސްޓްރީން ބާއްވާ އިޙްޔާ ޕްރޮގްރާމްތައް ހުކުރު އަދި ހޯމަ ވިލޭރޭ ވީޓީވީން ގެނެސްދޭނެއެވެ.\nދީނީ މައުލޫމާތާއި ސައިންސާއި ގުޅުންހުރި ޕްރޮގްރާމް "އާޔަތެއްގެ ހިޔަލުގައި" މިއަހަރު ގެނެސްދިނުމަށް ހަމަޖެހިފައިވަނީ ޑރ. އިބްރާހިމް ޒަކަރިއްޔާއާއި، ޑރ މުހައްމަދު އަލީ ފަދަ އިލްމީ ބޭފުޅުންނާ އެކު އެވެ. މި ޕްރޮގްރާމުގައި ގެނެސްދޭނީ ކީރިތި ޤުރުއާނުގައި ހިމެނޭ އިލްމީ ހަޤީގަތްތައް ސައިންސުގެ އަލީގައި ތިލަކުރެވިފައިވާ މިންވަރާއި އެކަންކަމުގެ ހަގީގަތްތަކެވެ.\nމަޝްހޫރު ލަވަކިޔުންތެރިޔާ އުމަރު ޒާހިރު ފެނިގެންދާ "މޫނޭ ތިއީ ހިތްއެދޭ" ޕްރޮގްރާމު\nމުނިފޫހި ފިލުވުމުގެ ހާއްސަ ޕްރޮގްރާމްތައް\nވީޓީވީން ގެނެސްދިނުމަށް ހަމަޖެހިފައިވާ މުނިފޫހިފިލުވުމުގެ ބައެއް ހާއްސަ ޕްރޮގްރާމްތަކަށް ބަލާއިރު "މުނޭ ތިއީ ހިތްއެދޭ" ފާހަގަ ކޮށްލެވެ އެވެ. މިއީ ރާއްޖޭގެ މަޝްހޫރު ފަންނާނެއް ކަމަށްވާ އުމަރު ޒާހިރު ހުށަހަޅައިދޭ ލަވަ ޕްރޮގްރާމެކެވެ. މި ޕްރޮގްރާމުގައި އުމަރުގެ ރީތި ލަވަތަކުގެ އިތުރުން ކުރީގެ މަޝްހޫރު ލަވަ ކިޔުންތެރިޔާ ފަޒީލާ އާމިރުވެސް ލަވަތައް ހުށަހަޅައިދޭނެ އެވެ. މެހެމާނުންގެ ގޮތުގައި ފަޒީލާގެ އިތުރުން ޝިފާ ތައުފީޤް، ރާފިއަތު ރަމީޒާ، އަދި ޒުވާން ލަވަކިޔުންތެރިޔާ ސަމާގެ ލަވަތައްވެސް މި ޕްރޮގްރާމުން ފެނިގެންދާނެ އެވެ.\nމީގެ އިތުރުން "ރަން ހަނދާނުގައި"ގެ މުޅިން އާ ޝޯތަކެއް މި ރަމަޟާން މަހުވެސް ބެލުންތެރިންނަށް ގެނެސްދޭނެ އެވެ. އެގޮތުން މުޅިން އާ 16 ވީޑިއޯ ލަވަ ހިމެނޭ ގޮތަށް ގެނެސްދޭ ރަންހަނދާނުގައި ޕްރޮގްރާމަކީ މަޝްހޫރު ހަތަރު ޅެންވެރިންގެ ޅެންތަކަށް ފައްކާކޮށްފައިވާ ވީޑިއޯ ލަވަތައް ހިމަނައިގެން މާސްކޭ ސްޓޫޑިއޯއިން ތައްޔާރުކުރާ ޕްރޮގްރާމެކެވެ.\nޑްރާމާ ސިލްސިލާގެ ގޮތުގައި މި ރަމަޟާން މަހު ވީޓީވީން ގެނެސްދިނުމަށް ހަމަޖެހިފައިވަނީ ހެއްވާ މަޖާ ހާދިސާ ތައް އެކުލެވޭ ޒުވާނުންގެ ޑްރާމާ "ތީތި ކަޑައޭ" އަދި ހަގީގީ ހާދިސާތަކެއްގެ މައްޗަށް ތައްޔާރުކޮށްފައިވާ ބިރުވެރި ހާދިސާތައް އެކުލެވޭ "ވީ ގޮތަކީ" އެވެ. މީގެ އިތުރުން ހަފްތާތަކަށް ބަހާލައިގެން ދިވެހި ފިލްމް "ނޯޓީ ފޯޓީ" ވެސް ދައްކާނެ އެވެ.\nއެންމެ ތަފާތު ޕްރޮގްރާމް "އަނާ ބުނީތީ ފަރަށް"\n"އަނާ ބުނީތީ ފަރަށް" ޕްރޮގްރާމުގެ މަންޒަރެއް\nމި ރަމަޟާން މަހު ވީޓީވީން ގެނެސްދޭނެ އެންމެ ތަފާތު އެއް ޕްރޮގްރާމަކަށް ވާނީ ވީޓީވީގެ މަގްބޫލު ޕްރެޒެންޓަރ އަދި ނިއުސް އެންޑް ކަރަންޓް އެފެއާޒް ޑިޕާޓްމަންޓްގެ ސީނިއާ އެޑިޓަރ އާމިނަތު އަމީނާ (އަނާ) ހުށަހަޅައިދޭ "އަނާ ބުނީތީ ފަރަށް" މި ޕްރޮގްރާމެވެ.\nމިއީ އަނާގެ އުފަން ރަށް ލ. ކުނަހަންދޫގައި މަންޒަރުތައް ނަގާފައިވާ މޫދު އަޑީގެ މަންޒަރުތަކާއި ޑްރޯން ސޮޓްތައް ހިމެނޭ ގޮތަށް މޫދާއި ފަރުތަކުގެ މަންޒަރުތަކާއި ދިވެހިންގެ ދިރިއުޅުމުގެ ޒަމާންވީ ވައްޓަފާޅިތައް ހިމެނޭ ގޮތަށް ތައްޔާރުކޮށްފައިވާ ޕްރޮގްރާމެކެވެ.\nފީނައިގެން ބޯވަ ނެގުމާއި، ތަފާތު ބާވަތްތަކުގެ މަސް ހިފައިގެން އެތަކެތި ފިހެގެން ކެއުންފަދަ ކަންކަން ދައްކުވައިދޭ މި ޕްރޮގްރާމަކީ އަނާގެ އަމިއްލަ ތަޖުރިބާއިން އޭނާ ހުށަހަޅައިދޭ މުޅިން ތަފާތު ކޮންސެޕްޓެއްގެ ކޮލިޓީ ރަނގަޅު ޕްރޮގްރާމެކެވެ.\nކޮންމެ ރޯދަމަހަކު ވެސް ގެެސްދޭ ކެއްކުމުގެ ޕްރޮގްރާމަށް މިފަހަރު ދީފައިވާ ނަމަކީ "ސަނީ ސައިޑް އޮފް ފުޑް" އެވެ. މި ޕްރޮގްރާމްތައް ނަގާފައިވަނީ ރިސޯޓް މާހައުލުގައި ހުނަރުވެރި ޝެފުންގެ ކެއްކުންތައް ދައްކުވައިދޭ ގޮތަށެވެ.\nފިލްމީ ތަރި ފުބޫ ހުށަހަޅައިދޭ "ތީތި ކަނޑައޭ" ޕްރޮގްރާމު\nފިލްމީ ތަރިން ހުށަހަޅައިދޭ ޕްރޮގްރާމްތައް\nއެހެން އަހަރުތަކަކޭ އެއްގޮތަށް މިއަހަރުވެސް ވީޓީވީގެ ބައެއް ޕްރޮގްރާމްތައް ހުށަހަޅައިދޭނީ ފިލްމީ ތަރިންނެވެ. އޮތުން ފާހަގަކުރެވޭ އެއް ޕްރޮގްރާމަކީ "ޝީލާގެ ދައުވަތު" އެވެ. މިއީ ޝީލާ އާއި އޭނާގެ ފިރިމީހާ މުހައްމަދު މަނިކު ހުށަހަޅައިދޭ ގެވެހި ދިރިއުޅުން ދައްކުވައިދޭ ޕްރޮގްރާމެކެވެ.\nވީޓީވީގެ "ހާރު ފޯރި" ޕްރޮގްރާމް މި އަހަރު ހުށަހަޅައިދޭނީ މަޝްހޫރު ފިލްމީ ތަރިން ކަމުގައިވާ ޔޫއްޕެ، ސީޒަން އަދި ފުބޫ އެވެ. މީގެ އިތުރުން ކޮންމެ ހޮނިހިރު ދުވަހެއްގެ ރޭ ގެނެސްދޭ "ސަޓަޑޭ ނައިޓް ލައިވް" ހުށަހަޅައިދޭނީ ފުބޫ އާއި ވީޓީވީގެ އެންމެ މަގްބޫލު އެއް ޕްރެޒެންޓަރ އަދި ނިއުސް އެންޑް ކަރަންޓް އެފެއާޒް ޑިޕާޓްމަންޓްގެ ސީނިއާ އެޑިޓަރ ހަމީދެވެ.\nސަޓަޑޭ ނައިޓް ލައިވް ޕްރޮގްރާމް މިދިޔަ އަހަރު ގެނެސްދިން ޓީމު


Javvugai2Sattelige jehi mudiaranee | Mihaaru\n30 ޖެނުއަރީ 2020 - 07:214comments\nލިއޯލެބްސް އިން ބުނި ގޮތުގައި، ބުދަ ދުވަހު އެމެރިކާ ގަޑިން ހަވީރު 6:39 ގައި، ދެ ސެޓެލައިޓެއް ވަރަށް ކައިރި ކައިރިން ދަތުރުކުރާނެވެ. އެކަތި ހުރަސްކޮށް އަނެކަތި ދާއިރު ދުރުމިނުގައި ހުންނާނެ ކަމަށް ބުނަނީ 50-100 ފޫޓެވެ. މި ދެ ސެޓެލައިޓް ދަތުރުކުރަމުން ދަނީ 33،000 މޭލު ބާރުމިނުގަ އެވެ.\nޖައްވުގައި، މާ އުސްނޫން ހިސާބުތަކުގައި، ދަތުރުކުރަމުންދާ ސެޓެލައިޓްތައް އަދި ޖައްވީ ކުނިިބުނި ދެނެގަތުމަށް ލިއޯލެބްސް ބޭނުންކުރަނީ ބިމުގައި ގާއިމުކޮށްފައި ހުރި ރާޑަރުތަކެވެ. ލިއޯލެބްސް ބުނާ ގޮތުގައި މި ދެ ސެޓެލައިޓް ހުރަސްކޮށް ދަތުރުކުރާއިރު، ދުރުމިނުގައި 50 ނުވަތަ 100 ފޫޓު ހުރި ހަމަވެސް، އެއީ އިމަޖެންސީ އެކެވެ. މޫސުމަށް އަންނަ ބަދަލަކުން، ދެ ސެޓެލައިޓް ޖެހި މަލަރުވުމަކީ އޮތް ފުރުސަތެކެވެ.\nލިއޯލެބްސް އިން ފާހަގަކުރާ ދެ ސެލެޓަލައިޓް ވެސް މިހާރު ބޭނުމެއް ނުކުރެ އެވެ. އޭގެ ތެރެއިން އެއް ސެޓެލައިޓް، "އިންފްރާރެޑް އެސްޓްރޮނޮމިކަލް ސެޓެލައިޓް" ނާސާއިން ޖައްވަށް ފުރުވާލީ 1983 ގަ އެވެ. ދެވަނަ ސެޓެލައިޓް 1967 ވަނަ އަހަރު އެވެ.\nމި ދެ ސެޓެލައިޓް ޖެހި މުޑިއެރުމަކުން މާ ބޮޑު ގެއްލުމެއް ނުވާނެ ކަމަށް ބުނި ނަމަވެސް، ބުރައިގެންދާ ކުނިތަކުގެ ސަބަބުން އެ ހިސާބުގަނޑު ކިލަނބުކޮށްލާނެ ކަމަށް ބުނެވެ އެވެ. މި ތަނުން އެއް ސެޓެލައިޓްގެ ބަރުދަނުގައި 1،083 ކިލޯގްރާމް ހުންނާނެ ކަމަށް ބެލެވޭއިރު، ދެވަނަ ސެޓެލައިޓްގައި 85 ކިލޯގްރާމް ހުންނާނެ ކަމަށް ބުނެވެ އެވެ.\nއިތުރު ލިޔުންތައް ނާސާ ޖައްވީ ދަތުރުތައް ސެޓެލައިޓް


SunOnline: Raajje in mi fennanee hifaafai oiy gaumakun ves fennaane manzaru: Chief\nރާއްޖެއިން މި ފެންނަނީ ހިފާފައި އޮތް ގައުމަކުން ވެސް ފެންނާނެ މަންޒަރު: ޗީފް\n21 Jul 2020, 12:50\nއޭޕްރީލް 15، 2020: ފުލުހުންނާއި ސިފައިން ގުޅިގެން ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގެ ތެރެއިން -- ސަން ފޮޓޯ/ ފަޔާޒު މޫސާ\nރާއްޖޭގައި ބިދޭސީންގެ މައްސަލަ އިންްތިހާއަށް ބޮޑުވެ، މިހާރު ފެނިގެން ދަނީ އިސްތިއުމާރީ ބޮޑު ބާރަކުން ހިފާފައި އޮތް ގައުމަކުން ވެސް ފެންނާނެ ފަދަ މަންޒަރުތައް ކަމަށް ޗީފް އޮފް ޑިފެންސް ފޯސް، މޭޖަރ ޖެނެރަލް އަބްދުﷲ ޝަމާލް މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ ގައުމީ ސަލާމަތާއި ހާރިޖީ ގުޅުންތަކުގެ ކޮމެޓީގައި މިއަދު ވާހަކަ ދައްކަވަމުން ޝަމާލް ވިދާޅުވީ ބިދޭސީންގެ މައްސަލައަކީ ރާއްޖޭގައި އެތައް އަހަރަކަށް ދިގުލައިގެން ގޮސްފައިވާ މައްސަލައެއް ކަމަށެވެ.\nގައުމީ ދިފައީ ބާރުން އެކުލަވާލާފައި އޮތް ލަފާ ދޭ މަޖިލިސްގެ ތެރެއިން ކޮޓީއެއް ނަގައިގެން ތައްޔާރުކުރި ސްޓަޑީއަކުން، ރާއްޖޭގައި މިވަގުތު ދެ ލައްކައަށް ވުރެ ގިނަ ބިދޭސީން އުޅެމުން އަންނަކަމަށް ދައްކާފައިވާ ކަމަށެވެ.\nއޭގެ ތެރޭގައި އެއް ލައްކަ ހަތްދިހަ ނުވަ ހާސް ނުވަސަތޭކަ ފަންސާސް ހަތަރު މީހުންނަކީ ގަވާއިދާ އެއްގޮތަށް އުޅޭ މީހުން ކަމަށާއި، 66،000 މީހުންނަކީ ގަވާއިދާ ހިލާފަށް އުޅޭ މީހުން ކަމަށް ޗީފް ވިދާޅުވި އެވެ.\nރާއްޖޭގައި ގަވާއިދާ ހިލާފަށް އުޅޭ ބިދޭސީންގެ އަދަދު ކަންބޮޑުވާ މިންވަރަށް މަތިވެފައިވުމަކީ ރާއްޖޭގެ ގައުމީ ސަލާމަތަށް އޮތް ބޮޑު ނުރައްކަލެއް ކަމަށް ޗީފް ވިދާޅުވި އެވެ. އަދި އެކަން ދިމާވާ ސަބަބު ވެސް ޗީފް ވަނީ ސާފުކޮށްދެއްވައިފަ އެވެ.\nޗީފް ވިދާޅުވީ ރާއްޖެއަށް މިހާ ގިނަ އަދަދެއްގެ ބިދޭސީން އެތެރެވެފައި މިވަނީ ބޯޑަރުތައް ހުޅިވިފައި އޮތުމުގެ އިތުރުން، ބޯޑަރުތައް އެކަށީގެންވާ ގޮތެއްގައި ރެގިއުލޭޓު ނުކުރެވޭތީ ކަމަށެވެ. ޗީފް ވިދާޅުވީ މި ޒަމާނަކީ އެއް ގައުމު އަނެއް ގައުމަށް ހަތިޔާރު ހިފައިގެން އަރާ، ހިފާ ޒަމާން ނޫން ކަމަށެވެ.\n"އެތައް ބަޔަކު މިއޮތީ މި ގައުމަށް އަރާފަ އެހެން ގޮތަކަށް ދަންނަވާ ނަމަ، އަރާ އަނެއްހެން ބޭރުގެ އިސްތިއުމާރީ ބާރަކުން ގައުމަކަށް އަރާ ހިފިޔަސް ވެސް ފެންނާނެ ކަހަލަ ކަންކަން މިހާރު މި ފެންނަނީ މި މީހުންގެ ފަރާތުން. އަޅުގަނޑުމެން ސޮސައިޓީގެ ހުރިހާ ދިމާލަކަށް މިއޮތީ މި މީހުން މިހާރު ފޫއަޅުވާލާފައި ވަދެފަ. އޭގެ ތެރޭގައި ހަމަ އަޅުގަނޑުމެންގެ ދިވެހީންނާ ކައިވެނި ކުރުމާ، މިހެން ގޮސް ހުރިހާ ދިމާލަކަށް، މިހާރު ކުށްތަކުގައި ވެސް މިމީހުން ވަރަށް ބޮޑަށް ޝާމިލުވެ ހަރަކާތްތެރިވަމުން މިދަނީ،" ޝަމާލް ވިދާޅުވި އެވެ.\nމިމަހުގެ ދެ ވަނަ ދުވަހު ބޮޑުފިނޮޅުގައި ބިދޭސީން ފުލުހުންނާ ކުރިމަތިލާ ހިންގި ހަމަނުޖެހުމާއި، ހުޅުމާލޭގައި މި ފަހުން ހިންގި ހަމަނުޖެހުންތަކަށް އިޝާރާތްކުރައްވާ ޝަމާލް ވިދާޅުވީ، ސަލާމަތީ ބާރުތަކާ ބިދޭސީން ކުރިމަތިލާ ހިސާބަށް ދިއުމުން، އެއީ ގައުމީ ސަލާމަތަށް އޮތް ބޮޑު ނުރައްކަލެއް ކަމަށެވެ.\nގިނަ މީހުންނަކީ ގަވައިދާ ހިލާފަށް އުޅޭ މީހުން ކަމުން އެމީހުންގެ މައްޗަށް ގާނޫނު ހިންގުމުގައި ހުރި ގޮންޖެހުންތައް ވެސް ޝަމާލް ފާހަގަކުރެއްވި އެވެ. އަދި މިހާރު ރާއްޖޭގެ ޒުވާނުންގެ އާބާދީއަށް ވުރެ ބިދޭސީންގެ އަދަދު މަތިވެފައިވުމަކީ ވަރަށް ބޮޑު ކަންބޮޑުވުމެއް ކަމަށާއި، މި މައްސަލަ ހައްލުކުރަން ދައުލަތާއި ޖަމިއްޔާ ޖަމާއަތްތަކުން ވެސް ގުޅިގެން ވަރުގަދަ މަސައްކަތްތަކެއް ކުރަން ޖެހިފައިިވާ ކަމަށް ޗީފް ވިދާޅުވި އެވެ.\nގައުމީ ސަލާމަތާއި ޚާރިޖީ ގުޅުންތަކުގެ ކޮމިޓީ\nއަސްކަރީ ތަމްރީނަކަށް އިންޑިއާގެ މަނަވަރެއް ރާއްޖޭގައި\nގިރިފުށި ރޭންޖު މަރާމާތު ކުރުން ކުރިއަށް\nސިފައިންނާއި ފުުލުހުންނަށް ފްރަންޓްލައިން އެލަވަންސް ދީފި


Kandima muvahzafu maruvi mahsala HRCM in balanee\nކަނޑިންމަ މުވައްޒަފު މަރުވި މައްސަލަ އެޗްއާރްސީއެމުން ބަލަނީ\nކަނޑިންމަ މޯލްޑިވްސް ރިސޯޓް: މުވައްޒަފު މަރުވި މައްސަލަ އެޗްއާރްސީއެމުން ބަލަނީ -- ފޮޓޯ: ބުކިން ޑޮޓްކޮމް\nކަނޑިންމަ މޯލްޑިވްސް ރިސޯޓުން ކޮވިޑަށް ޕޮޒިޓިވް ވި މުވައްޒަފަކު މަރުވި މައްސަލާގައި އެ ރިސޯޓުގެ އިހުމާލެއް އޮތްތޯ ބެލުމަށް ހިއުމަން ރައިޓްސް ކޮމިޝަންސް އޮފް ދަ މޯލްޑިވްސް (އެޗްއާރްސީއެން) އިން ތަހްގީގު ކުރަން ފަށައިފި އެވެ.\nއެކި މައްސަލަތަކާއި ގުޅިގެން ރައްޔިތުންގެ ކަންބޮޑުވުން އިތުުރުވުމުން މީގެ ކުރިންވެސް އެޗްއާރްސީއެމުން ބުނާ އުސޫލުން އެ ކޮމިޝަނުން މިއަދު ބުނީ އަމިއްލަ އިސްނެގުމުގެ މަތިން މި މައްސަލަ ތަހްގީގު ކުރަމުންދާ ކަމަށެވެ. ރާއްޖޭގައި އުފެދިފައިވާ މިނިވަން މުއައްސަސާތަކުގެ ތެރެއިން ރައްޔިތުންގެ އިތުބާރު އެންމެ ކުޑަ އެއް މުއައްސަސާއަކީ އެޗްއާރުސީއެމްއެވެ.\nއެޗްއާރްސީއެމް ކުޑަހުވަދޫ ކަނޑިންމަ + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


Mee bodu gehlumeh, resort thah bandhu kuraa haalathugai: Afeef | Mihaaru\nމަޝްހޫރު ވިޔަފާރިވެރިޔާ ހުސައިން އަފީފު މަޓީގެ އަހަރީ އާންމު ޖަލްސާގައި ބައިވެރިވެފައިވޭ--ފޮޓޯ: ހުސައިން ވަހީދު/މިހާރު\nމިއީ ބޮޑު ގެއްލުމެއް، ރިސޯޓުތައް އޮތީ ބަންދުކުރާ ހާލަތުގައި: އަފީފު\n24 މާޗް 2020 - 18:41 128 comments\nކޮވިޑް-19 އާ ގުޅިގެން، ކްރައުން އެންޑް ޗަމްޕާގެ ދަށުން ހިންގާ ރިސޯޓުތައް ވަގުތީ ގޮތުން ބަންދު ކުރުމާ ގުޅޭ ގޮތުން އެ ކުންފުނީގެ މައި ހިއްސާދާރު އަފީފު ވިދާޅުވީ، ރިސޯޓުތައް ބަންދުކުރަނީ ޓޫރިސްޓުން ނެތިގެން ކަމަށެވެ.\n"މިހާރު ޓޫރިސްޓުންނެއް ނާދޭ. ހުރިހާ އެއާލައިންތަކެއް ހެން ހުއްޓިފައި އޮތުމާ އެކު ރިސޯޓުތައް މިހާރު ވަރަށް ބޮޑަށް އޮތީ ހުސްވެފައި،" އޭނާ ވިދާޅުވި އެވެ.\nއަފީފު ވިދާޅުވީ، ކްރައުން އެންޑް ޗަމްޕާގެ ދަށުން ހިންގާ ބައެއް ރިސޯޓުތަކުގައި މިވަގުތު 60 އަކަށް ޓޫރިސްޓުން އެބަތިބި ކަމަށެވެ. އެ އެންމެންނަށް ހިދުމަތް ދެވޭނެ ކަމަށާއި އެހެން ނަމަވެސް އެއްވެސް ވަރަކަށް ޓޫރިސްޓުން ނާންނަ ނަމަ ވަގުތީ ގޮތުން ރިސޯޓުތައް ބަންދުކުރާނެ ކަމަށް އޭނާ ވިދާޅުވި އެވެ.\nކްރައުން އެންޑް ޗަމްޕާ ގްރޫޕްގެ ދަށުން ހިންގާ ރިސޯޓްތަކުގެ ތެރޭގައި ކުޑަދޫ މޯލްޑިވްސް، ހުރަވަޅި، ވެލިގަނޑު އައިލެންޑް ރިސޯޓް، ކޮމަންޑޫ އާއި ކުރެއްދޫ އާއި ވިލަމެންދޫ، މީރު އަދި އިންނަހުރާ ރިސޯޓު ހިމެނެ އެވެ. އެ ކުންފުންޏަކީ ރާއްޖޭގައި އެންމެ ފުޅާ ދާއިރާއެއްގައި ޓޫރިޒަމް ވިޔަފާރި ކުރަމުން އަންނަ ކުންފުންޏެވެ. މި ކުންފުނީގައި 3000އެއްހާ މުވައްޒަފުން މަސައްކަތް ކުރެ އެވެ.\nރާއްޖޭގެ ޓޫރިޒަމަށް ކުރިމަތިވެފައިވާ ހާލަތާ ގުޅޭ ގޮތުން އޭނާ ވިދާޅުވީ، މިހާރު އޮތީ ވަރަށް ދެރަ ހާލަތެއް ކަމަށާއި އުންމީދު ކުރަނީ މިހާރު ކުރިމަތިވެފައިވާ ހާލަތް ވީ އެންމެ އަވަހަކަށް ބަދަލުވުން ކަމަށެވެ. މިއީ އަމިއްލަ ބާރުގައި އޮތް ހާލަތެއް ނޫން ކަން ފާހަގަކުރައްވައި އަފީފު ވިދާޅުވީ، ކޮވިޑް-19 އާ ގުޅިގެން ކުރިމަތިވާ އެންމެ ބޮޑު ބިރުވެރިކަމަކީ ނުވަތަ ގޮންޖެހުމަކީ، މިކަން ދިގު ދެމިގެންދާނެ މުއްދަތެއް ތަސައްވަރު ކުރަން ނޭންގުން ކަމަށެވެ.\n"މިސާލަކަށް ސުނާމީއާ ގުޅިގެން ލިބުނު ގެއްލުން އޭރު އަންދާޒާ ކުރެވުނު. އެހެންވީމަ އަރައިގަންނަން ކުރަން ޖެހުނު މަސައްކަތްތައް އެނގުނު،" އޭނާ ވިދާޅުވި އެވެ.\nއަފީފު ވިދާޅުވީ، ކުރިއަށް އޮތްތަނުގައި ވިޔަފާރިއަށް ކުރިމަތިވާ ގެއްލުންތައް ދެނެގަތުމަށްޓަކައި ކޮންމެ ތިން މަހަކުން ރާއްޖޭގެ ހާލަތު ރިވިއުކޮށް ވިޔަފާރި ސަލާމަތް ކުރަން އަޅާނެ ފިޔަވަޅުތައް ދެނެގަންނާނެ ކަމަށެވެ. އެނޫން އިތުރު އެއްވެސް ގޮތެއް ނެތް ކަމަށް އޭނާ ވިދާޅުވި އެވެ.\nކްރައުން ކުންފުނިން ވަނީ އެ ކުންފުނީގެ މުވައްޒަފުންނަށް ކުރިއަށް އޮތް ދެ މަހު، އޮންނަ އުސޫލުގެ ތެރެއިން މުސާރަ އެއްކޮށް ދޭން ނިންމައިފަ ކަމަށެވެ. އެހެން ނަމަވެސް އޭޕްރީލް މަހަށް މި ހާލަތު ދިގުދެމިގެންދާ ނަމަ 5،000ރ. އަށް ވުރެ ބޮޑު ހުރިހާ މުސާރައަކުން ވަކި ޕަސެންޓެއް ކުޑަ ކުރުމަށް ނިންމާފައިވެ އެވެ.\nމިހާރުގެ ހާލަތަށް ބަލާ އިރު މުވައްޒަފުން ވަޒީފާއިން ވަކި ކުރުމަށް ނުވިސްނާ ކަމަށާއި އެ ކުންފުނީގެ މުވައްޒަފުން ދަމަހައްޓަން ވަރަށް ބޮޑަށް މަސައްކަތް އެކުންފުނިން ބުނެ އެވެ.\nކޮވިޑް-19 އާ ގުޅިގެން ރާއްޖޭގައި އެންމެ ފުޅާ ދާއިރާއެއްގައި ޓޫރިޒަމް ވިޔަފާރި ކުރާ ކުންފުނިތައް ކަމުގައިވާ ވިލާގެ ރިސޯޓުތަކާއި ޔުނިވާސަލްގެ ރިސޯޓުތައް ވެސް ބަންދުކުރުމަށް ވަނީ ނިންމައިފަ އެވެ. މި ހާލަތުން ލިބޭ ގެއްލުންތައް ކުޑަ ކުރުމަށްޓަކައި ވިލާ ގްރޫޕުން ވަނީ އެ ކުންފުނީ ބައެއް މުވައްޒަފުން ނޯ ޕޭ ލީވަށް ފޮނުވާއި ބައެއް މުވައްޒަފުންގެ މުސާރަ ކުޑަ ކުރުމަށް ވެސް ނިންމައިފަ އެވެ.\nކޮވިޑް-19 އާ ގުޅިގެން ރާއްޖެއިން މިބައްޔަށް 13 މީހަކު ޕޮޒިޓިވްވެފައިވާ އިރު އޭގެ ތެރެއިން ފަސް މީހުން ވަނީ ބަލިން ރަނގަޅުވެފަ އެވެ. ރާއްޖޭގެ ޓޫރިޒަމް ދާއިރާ މިއަހަރު 35 ޕަސެންޓް ދަށަށް ދާނެ ކަމަށް ލަފާކުރެވެ އެވެ.\nއިތުރު ލިޔުންތައް ޓޫރިޒަމް ރިސޯޓްތައް ޗަމްޕާ ހުސައިން އަފީފު


Lockdown gai Dhuvas maa kuru!\nލޮކްޑައުންގައި ދުވަސް މާ ކުރު!\nލޮކްޑައުންގެތެރޭ ގެއެއްގެ ބެލްކަނީގައި މީހަކު މަޑުކޮށްލައިގެން -- އަހްމަދު އަޝްހާދު | އަވަސް\nބައެއް ގައުމުތަގައި ލޮކްޑައުން ނަގައި ލުއި ދޭން ވަނީ ފަށާފަ އެވެ. ލޮކްޑައުން އުވާލާ ހަބަަރާއެކު އެންމެން ވެސް ކިޔަން ފެށީ، ގޭބަންދުގައި ހޭދަކުރި ވަގުތު ދިޔަ ގޮތުގެ އަވަސް ވާހަކަ އެވެ. ރާއްޖޭގައި ނަމަ ރޯދަ މަހެއް ނިމިގެން ދިޔަ ގޮތްވެސް ނޭނގެ އެވެ. އިއްޔެ ހަނދު ބަލައި ރޯދަ ހިފަންް ފެށިހެން ވެސް ހީވެ އެވެ. އެކަމަކު މިހާރު މިއޮތީ ރޯދަ ނިމި އީދު ތަހުނިޔާ ފަށާފަ އެވެ.\nފުރަތަމަ ލޮކްޑައުން އައުމުން ގިނަ މީހުންނަށް ހިޔާލު ކުރެވިފައި އޮތީ މިހެން ނޫން ކަމަށް ވެދާނެ އެވެ. ދުވަސް ދިގުވެ ކުރާނެ ކަމެއް ނޭނގިގެންް އުޅޭނެ އިހުސާސެއް ކުރެވުނު މީހުން ވެސް ތިބޭނެ އެވެ. ކަލަންޑަރުން ދުވަސްތައް ފޮހެވެމުން ދިޔަ ގޮތުގެ އަވަސް ކަމަށް ރިސާޗެއް ނެހެދިޔަސް ވިސްނާލުމުން ވީގޮތް އެނގޭނެ އެވެ.\nލޮކްޑައުންގައި މަހަކަށް ވުރެ ގިނަ ދުވަސްވީ އެވެ. ކޮންމެ ދުވަހަކު އިރުއޮއްސޭ ގަޑިއަށް ކުޑަދޮރު ކައިރި އަށް ނިކުމެލާ މަގުމައްޗަށް ބަލާލައި ގޭ ދޮރާށި ކައިރީ ހުރެ ޖެހިގެން ހުރިގޭގެ ކުދިންްނާ ސަމާސާކޮށްލާތާ މަހެއް ވެއްޖެ އެވެ. ކޮންމެ ދުވަހަކު އެއް ގޮތަކަށް ދުވަސް ދިއުމުން ދުވަސް ދާ ގޮތް އަވަސް ވާހެން ހީވާނެ އެވެ. އެއް ރޫޓީން އެއް ގެންގުޅުމުން އައިޑެންޓިކަލްް ދުވަސްތަކެއް ގުނަން ޖެހެނީ އެވެ. މީގެ ސަބަބުން ސިކުނޑީގައި ރައްކާކުރެވޭ ހަނދާންތައް މަދުވެ އެވެ.\nމާލޭގައި ކާފިއު ހިންގި ދުވަހެއްގައި މީހަކު ގޭގެ ދޮރުމަތީ މަޑުކޮށްލައިގެން -- ފޮޓޯ: އަހްމަދު އަޝްހާދު | އަވަސް\nމި މުއްދަތުގައި އަހަރުމެންގެ "މެމޮރީސް" ގެ ގޮތުގައި ރަައްކާ ކުރަން އޮންނަނީ ވަރަށް މަދު އެއްޗެކެވެ. އެއީ ގޭގައި ހުރެ ތައްޔާރު ކޮށްލި ކޮފީ ތައްޓާއި ރޭނގަޑަށް ތައްޔާރު ކުރި ކެއުން ކަމުގައި ވެސް ވެދާނެ އެވެ. ހެނދުނު ބްރެކްފާސްޓަށް ދިޔަ ކެފޭގެ ހަނދާނާއި އޮފީހުގައި ހިނގި މަޖާ ކަމެއްގެ ހަނދާނާއި ހަވީރު ދަރިފުޅު ގޮވައިގެން ދުއްވާލަން ދިޔަ ހަނދާނެއް ނެތެވެ. އެއީ މާ ކުރީގެ ހަނދާންތަކެކެވެ.\nއެކަމަކު މިއީ ބައެއް މީހުންނަށް ދިމާވި ގޮތެކެވެ. ލޮކްޑައުންގައި އާއްމު ދިރިއުޅުމަށްވުރެ ބުރަކޮށް މަސައްކަތް ކުރި މީހުންވެސް އެބަ ތިއްބެވެ. ގޭގެ މަސައްކަތް ކުރަމުން އޮފީހުގެ މަސައްކަތްތައް އޮންލައިންކޮށް ކުރަމުން ދަރިން ބަލަމުންނެވެ. އެމީހުންގެ ބިިޒީ ދުވަސްތައް ވެސް ހޭދަ ކުރީ އެއް ތަނެއްގަ އެވެ. އެހެންކަމުން، އަދި މި މީހުންގެ ހަނދާންތަކުގައި ބަހައްޓަން ހުންނާނީ އަދި މާ މަދު އެއްޗެކެވެ. އެއީ 30 ދުވަހުގެ ޒޫމް މީޓިން ތަކެއް ކަމުގައި ވެސް ވެދާނެ އެވެ.\nކުރިމަގާ މެދު ވިސްނާލިން ހެއްޔެވެ؟ މި ސުވާލު މިހާރު ކުރާ ނަމަ އެންމެން ވެސް ދޭނީ ގާތްގަނޑަކަށް އެއް ޖަވާބެކެވެ. ކުރިމަގާ މެދު ވިސްނެން އޮތީ މި ކޮރޯނާ ނިމިގެން ނޫން ހެއްޔެވެ؟ އެކަމަކު މީގެ ކުރިން ނަމަ، ކުރިމަގަގީ ބަނޑުގައި އޮޮތް ދަރިފުޅު ވިހަންވާ އިރަށް ހޯދާނެ އެއްޗެހި ގަތުމެވެ. އިންނަން އުޅޭ ކުއްޖާއާއެކު ހަނީމޫން ޕްލޭން ކުރުމެވެ. ނޫން ނަމަ، އަންނަ ހަފުތާގައި އޮންނަ މީޓިން އަށް ތައްޔާރުވުމެވެ. ބޮޑެތި ޕްލޭން ތަކާއި ކުދި ޕްލޭންތަކެވެ. އެ ދުވަސް އަންނަންދެން ގަޑި ގުނާލަ ގުނާލަ އެވެ. ނޫން ނަމަ އެ ދުވަސް އަންނާތީ ދަންނަ އެންމެން ކައިރީ ޝަކުވާ ކުރުމެވެ. އެއްވެސް ޕްލޭން އެއް ނެތި، މާދަމާގެ ހާލަތަށް ތައްޔާރުވާނީ މާދަަމާ އޭ ބުނެ ދުވަހައިގެންް ކުރިއަަށް ދިއުމުން މި ދުވަސްތައް ދިޔަ ގޮތް އަަވަސްވީ އެވެ.\nމިހާރު ނަމަ، އެންމެންގެ ފިއުޗާގައި ވެސް އޮތީ ކޮރޯނާ އާ ނުލައި ދިރިއުޅެވޭނެ ދުވަހެއްގެ ތަސްވީރެކެވެ. ލޮކްޑައުން އުވާލާނެ ކަމުގެ ހަބަރާއެކު ބައެއް މީހުންނަށް ގޭބަންދުގެ ދުވަސްތައް ދިޔަ ގޮތްވެސް ނޭނގެ އެވެ. ދުވަސްތައް އޮޅި މިހާރު، އިއްޔެ އާއި މިއަދާ މާދަމާ ކިޔަން ޖެހުނަސް، ފަހުން ބަލާލާނެ މެމޮރީސް ތަކެއް މި ދުވަސްތަކުގައި ރައްކާކުރާށެވެ.\nކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް\nމި ކުދިވެރިން ވެސް މާސްކް އަޅަން ޖެހޭތަ؟\nއަހަރެމެން ދެމައިންނަށް ފެނުނީ ހުސް ހީރޯއިން!\nކުދިންނަށް ކިޔައިދޭނެ ސަޅި ފޮތެއް!\n"ނިއު ނޯމަލް"ގައި ކުޅެން ތިބޭނީ ގޮޅިީ ތެރޭ\nMessage by Ministry Of Health\nހަތިމު ކުރުމާއެކު ރިފްގާއަށް ދެ އީދު!\nފްރަންޓްލައިންގައި މަސައްކަތްކުރާ 239 މީހަކު ޕޮޒިޓިވްވެއްޖެ


MMPRC Faisaa Shameem Ah Nulibeykan Saabith Kohdheyn PG Office In Nikumejje - Vaguthu\nއެމްއެމްޕީއާރްސީގެ ފައިސާ ޝަމީމަށް ނުލިބޭކަން ސާބިތުކޮށްދޭން ޕީޖީ އޮފީހުން ނިކުމެއްޖެ\nޕީޖީ ޝަމީމް- ވަގުތު އިމޭޖަސް- އަހްމަދު ޖައިޝަމް\nކުރީގެ ރައީސް އަބްދުﷲ ޔާމީންގެ ވެރިކަމުގައި އަހްމަދު އަދީބު ނައިބު ރައީސް ކަމުގައި ހުންނަވަނިކޮށް ހައްޔަރު ކުރުމުން ޤާނޫނީ ވަކީލެއްގެ ގޮތުގައި މަސައްކަތް ކުރެއްވުމަށް މިހާރުގެ ޕްރޮސެކިއުޓަރ ޖެނެރަލް ހުސެއިން ޝަމީމަށް އެމްއެމްޕީއާރްސީގެ ފައިސާ އިން ތިން މިލިއަން ރުފިޔާ ލިބިފައިވާ ކަމަށް "ދިޔަރެސް" ގައި ރިޕޯޓް ކުރުމުން ޝަމީމްގެ ދިފާއުގައި ޕްރޮސެކިއުޓަރ ޖެނެރަލްގެ އޮފީހުން ވާހަކަދައްކައިފިއެވެ.\nއެމްއެމްޕީއާރްސީގެ ފައިސާ ޝަމީމަށް ދީފައިވާ ކަމަށް "ދިޔަރެސް" ގައި ރިޕޯޓް ކޮށްފައި ވަނީ މިހާރު ލީކް ވެގެން އުޅޭ ލިސްޓަށް ހަވާލާދީއެވެ. ޝަމީމާއި ތިން މިލިއަން ރުފިޔާ ހަވާލުކުރީ އެމްއެމްޕީއާރްސީގެ ފައިސާތައް ބެހުމުގައި އަދީބުގެ "ބޯއީއެއްގެ" ގޮތުގައި މަސައްކަތް ކުރި މުހައްމަދު އައްލާމް ލަތީފް ކަމަށް ލީކްވެފައިވާ ލިޔުންތަކުގައި ބުނެއެވެ.\nއެކަން "ދިޔަރެސް" ގައި ރިޕޯޓް ކުރުމުން ޕްރޮސެކިއުޓަރ ޖެނެރަލްގެ އޮފީހުގެ ފަރާތުން މީޑިއާއަށް މައުލޫމާތު ދެއްވާ ޕަބްލިކް ޕްރޮސިކިއުޓަރ އަޙްމަދު ޝަފީޢު ޕްރޮސެކިއުޓަރ އޮފީހުގެ މީޑިއާ ގްރޫޕަށް ފޮނުވި މެސެޖެއްގައި ވިދާޅުވީ އެމްއެމްޕީއާރސީ ޚިޔާނާތާ ގުޅުންހުރި ފައިސާ ޕްރޮސިކިއުޓަރ ޖެނެރަަލްއަށް ލިބިވަޑައިގެންނެވި ކަމަށް ބަޔާންކޮށް އޮންލައިން ނޫސް "ދިޔަރެސް" ގައި ލިޔެފައިވާ ވާހަކަތަކަކީ ޙަޤީޤަތާ ޚިލާފު، ކަނޑައެޅިގެން ދޮގު ވާހަކަތަކެއް ކަމަށެވެ. އެމްއެމްޕީއާރސީގެ ޚިޔާނާތާ ގުޅުންހުރި އެއްވެސް ފައިސާއެއް އެއްވެސް އިރެއްގައި ޕްރޮސިކިއުޓަރ ޖެނެރަލް ޝަމީމަށް ލިބިވަޑައިގެންފައި ނުވާކަމުގެ ޔާޤީންކަން އަރުވާކަމަށް ވެސް އަޙްމަދު ޝަފީޢު ވިދާޅުވިއެވެ.\nޝަމީމް ޕްރޮސެކިއުޓަރ ޖެނެރަލްގެ މަގާމާއި ހަވާލުވުމުގެ ކުރިން ކޮށްފައިވާ ކަމަށް ތުހުމަތު ކުރެވޭ ކަމެއްގައި އަދި ތަހްގީގު ވެސް ކުރިއަށް ދަނިކޮށް އެމްއެމްޕީއާރްސީގެ ފައިސާ ޝަމީމަށް ނުލިބޭކަމަށް ޕްރޮސެކިއުޓަރ ޖެނެރަލްގެ އޮފީހުން ބުނުމުން ގިނަ ބަޔަކު އަންނަނީ އެކަމަށް ފާޑުކިޔަމުންނެވެ.\nފާޑުކިޔާ ފަރާތްތަކުން ބުނާ ގޮތުގައި މިކަމުގައި ޕްރޮސެކިއުޓަރ ޖެނެރަލްގެ އޮފީހުން "މައްސަލަ ނިންމައި، މާއަވަހަށް ގޮތެއް ކަނޑައެޅުން" އެއީ ޒިންމާދާރު ނިންމުމެއް ނޫނެވެ. މިއީ ޕްރޮސެކިއުޓަރ ޖެނެރަލްގެ އޮފީހަށް ޖަވާބުދެވޭނެ މައްސަލައެއް ނޫން ކަމަށް ވެސް ފާޑުކިޔާ މީހުން ބުނެއެވެ.\nއެމްއެމްޕީއާރްސީގެ ފައިސާ ޝަމީމަށް ލިބުނުކަމަށް ބުނާ ރިޕޯޓް ޝަމީމް ވެސް ވަނީ ދޮގުކޮށްފައެވެ. އޭނާ އެކަން ދޮގުކުރީ ރޭ މެންދަމު ކުރެއްވި ޓްވީޓެއްގައެވެ.\nމެއި 12, 2021 09:43\nދެންތިއޮތީ ހުރިހާކަމެއް ހަމަވެފަ ހުދުކާފޫރަށް ވީި ތިކަން ސާބިތު ކޮށްދޭނެ ހަމަޔަގީނުންވެސް\nމެއި 12, 2021 09:45\nލޮލް ވަޓްއަ ނައިސް ޖޯކް.އެމް.ޑީ އެން ގެ ރައިސްކަމުގަ ހުރިވާހަކަ އެކްސް ވައިފް ބުނީމަ ޕަބްލިކް ޕްރޮސިކިއުޓަރ އަޙްމަދު ޝަފީޢު ނުކުމެ ވަޑައި ނުގަތީ އެއީ ހަޤީގަތަކަށް ވީމަދެއްތޯ؟ތިދެން ހާދަ ހުތުރު ކަމެކޭ ޕަބްލިކް ޕްރޮސިކިއުޓަރ އަޙްމަދު ޝަފީޢު ވިޔަސް ކުރަން، ތިއަށް ވުރެ ސަޅިވީސް ދޯ ހިޔާނާތާ ދެކޮޅަށް ނުކުމެ ސާބިތުކަން ދެއްކެވިޔާ،\nމެއި 12, 2021 09:53\nތީގަވެސް އެބައުލޭ ގޯހެއް\nމެއި 12, 2021 09:55\n"ޕްރޮސެކިއުޓަރ ޖެނެރަލްގެ އޮފީހުގެ ފަރާތުން މީޑިއާއަށް މައުލޫމާތު ދެއްވާ ޕަބްލިކް ޕްރޮސިކިއުޓަރ އަޙްމަދު ޝަފީޢު ޕްރޮސެކިއުޓަރ އޮފީހުގެ މީޑިއާ ގްރޫޕަށް ފޮނުވި މެސެޖެއްގައި ވިދާޅުވީ އެމްއެމްޕީއާރސީ ޚިޔާނާތާ ގުޅުންހުރި ފައިސާ ޕްރޮސިކިއުޓަރ ޖެނެރަަލްއަށް ލިބިވަޑައިގެންނެވި ކަމަށް ބަޔާންކޮށް އޮންލައިން ނޫސް "ދިޔަރެސް" ގައި ލިޔެފައިވާ ވާހަކަތަކަކީ ޙަޤީޤަތާ ޚިލާފު، ކަނޑައެޅިގެން ދޮގު ވާހަކަތަކެއް ކަމަށެވެ. އެމްއެމްޕީއާރސީގެ ޚިޔާނާތާ ގުޅުންހުރި އެއްވެސް ފައިސާއެއް އެއްވެސް އިރެއްގައި ޕްރޮސިކިއުޓަރ ޖެނެރަލް ޝަމީމަށް ލިބިވަޑައިގެންފައި ނުވާކަމުގެ ޔާޤީންކަން އަރުވާކަމަށް ވެސް އަޙްމަދު ޝަފީޢު ވިދާޅުވިއެވެ."\nޕީޖީ އޮފީހާ ފައިސާ ޙަވާލުކުރިކަމަށް އެބުނާ ލިސްޓެއްގައި ނެތެވެ. އަދި ޝާފިޢުއަށް އެކަން އެނގޭނެކަމަކަށްވެސް ލިސްޓުގައި ނެތެވެ. ލިސްޓުގައި އޮތީ ޕީޖީ ޝަމީމަށް ފައިސާ ދިން ވާހަކައެވެ.އެހެންވީމާ ޕީޖީ އޮފީހުން މިކަމުގެތެރެއަށް ވަދެ ވާހަކަދެއްކުމަކީ ލިސްޓުގައި އެވަނޫީ ތެދެއްކަމަށް ޤަބޫލުކުރެވެއެވެ.\nމެއި 12, 2021 09:57\nމަޖިލިސް މެމްބަރުންނައް އެބޭފުޅުންގެ މުސާރަ ކަނޑައެޅުމުގެ ބާރު އޮންނަގޮތައް ތިބޭފުޅާއަކީ ތިކަންތައް ބަލަން ހުރިބޭފުޅާވީމަ ތިޔަނިއްމެވީ ފައިސާއެއް ލޮލައްވެސް ނުދެކޭކަމައް.. ވަރައްމަޖާ..\nމެއި 12, 2021 10:00\nޝަމީމް އެއިރު ހުރީ ޕީޖީގެ މަގާމެއްގައިނޫން. އަދި ރައްޔިތުންގެ ޓެކްސްފައިސާއިން މުސާރަދީފަ ތިބޭ މުވައްޒަފުން ކުރަންޖެހޭނީ ފަރުދަކާމެެދު ކުރެވޭ ތުހުމަތަކުން އެމީހާ އޮފްކުރުމުގެ މަސައްކަތެއްނޫން. ތިއީ ޤާނޫނީ ކުށަކަށްވެދާނެ. . ޕީޖީ އޮފީހަކީ މުވައްޒަފުން ކުޅިކުޅެން ޤާއިމްކޮށްފައިވާ ތަނެއްނޫން. ޕީޖީ ޝަމީމުގެ ނަޒާހަތްތެެރިކަން ސާބިތު ކުރުމީ ފަރުދީކަމެެއް.\nމެއި 12, 2021 10:08\nއޭނަހިފާ ހައްޔަރުކުރޭ މަގާމުގެނުފޫޒު ފޯރުވުން ހުއްޓުވާ މީހުންމަގުމައްޗައް ނުނެރެނީސް ހުރިހާ ދައުލަތުގެ މަގަމުތަކުގަތިބި އިއްޒައްތެރި ވަގުން ވަގުތުން ވަގުތައް ހިފާހައްޔަރުކުރޭ އޭނަ އަދީބުގެ ދިފާއުގަ ނިކުތީހިލޭސާބަހައްތަ އަދީބުއަތުގަ ހުރީ ނަހަލާލު ހަރާންލާރިކަން އެގިހުރެ ކަމައްއަދީބު ބުނެފައޮތީ މީބުރުވެރި ހާލަތެއް މާފިޔާގުރޫޕެއް ގެސިފަހުރީ މުޅިއެތިބެލީމަ ތިލިސްޓުވެސް ދިރުވާލާނެ ވަގުން އިއްޒައްތެރި ވަގުން ރައްޔިތުންގެ މަގާމުތަކުން ބޭރުކުރޭ ވެންޓިލޭޓަރު ތައްވެސް ދިރުވާލީ ހަރުފައެއް ކަނޑުގެރިއެއް ދިރުވާލިހެން ރައްޔިތުންގެ ނޭވަލާނިޒާމުން ވައްކަން ކުރިބަޔަކު ޖެހިލުމެއްނުވާނެ ވިލިމާލެގަ ހުރިދިގު އެންޓަނާތައްވެސް ދިރުވާލަން\nމެއި 12, 2021 10:11\nމަގާމަށް އެއްވެސް ސައުގުވެރިކަމެއްނެތް ، އެކަމަކު މަގާމުގައި ބަނގުޑި ބައްދައިގެން ހަމަ ސާބަސް...\nމެއި 13, 2021 09:31\nކިހިނެއްތޯ އެނގެނީ ޕީޖީއަށް އަދީބު އަތުގައި ހުރީ ހަރާން ލާރިކަމެއް އެނގޭކަމެއް؟ ވަކީލެއްގެ ގޮތުގައި މަސައްކަތްކުރީމަ ދޭންވާ އުޖޫރަ ދޭންވާނެ. ޤާނޫނީ ޚިދުމަތަކީ އުޖޫރައަށް ކުރާކަމެއް. ޢެއިރު އެއްވެސް މީހަކަށް އެނގޭބާ އަދީބު ހޯދީ އެމްއެމްޕީއާރުސީގެ ފައިސާކަން؟ އެމްއެމްޕީއާރުސީގެ ފައިސާ އަދީބަށް އަދީބު އައްލާމަށް އައްލާމު ޝަމީމަށް ޝަމީމު އެހެންމީހަކަށް އެ ހާލަތުގައި މިއިން ކޮންމެ މީހަކީ ވަގެއްތޯ؟ ނޫނީ އެކަން ކުރި މުލު މީހާއަކީތޯ ވަގު؟ ކުރި މަސައްކަތެއްގެ މުޤާބިލުގައި އުޖޫރައެއްގެ ގޮތުން ފައިސާ ބަލައިގަތުމަކީ ކުށެއްތޯ؟ ތިބޭފުޅާ މޮޅު ތަހުޤީޤީ އިދާރާއަކަށްވުރެވެސް. ތިޔަ ލިސްޓުގައި ޕީޖީގެ ނަން ކުރިން އޮތްތޯވެސް ސުވާލު އުފެދޭ! ލިސްޓު ޢާއްމުކުރީ އިއްޔެ! ޢިއްޔެ އާއްމު ކުރި ލިސްޓެއްގައި ކުރިން ނަން އޮތްކަން އެނގުނީ ކިހިނެއްތޯ؟\nމެއި 12, 2021 10:16\nޝަމީމު ކާކަށްތޯ އޮޅުވާލަން ތިޔައުޅުއްވަނީ؟ ބަލަ ހިންޏަށް ހަކުރު އޮޅުވާލާނަމޭ ހިތާ ހަކުރު ފުޅީގެ ބޭރުގަ "ލޮނު" ޖެހިއަސް ހަކުރު ވާނީ ހަމަ ހަކުރަށް ނޫންތޯއެވެ؟ އަދި ހިންޏަށް ހަކުރު އެއޮޅުވައެއްވެސް ނުލެވޭނެ ނޫންތޯއެވެ؟. ބުނަން މިއުޅެނީ އެމްއެމްޕީއާރސީގެ މުޑުދާރު ބިޔަ ބޮޑު ވައްކަމުގެ ނަޖިސް ފައިސާ ޤާނޫނީ ވަކީލެއްގެ ތާކިހާ އަޅައިގެން ހުރެ އެމަތި އަޅުވައިގެން ނެގުމެކޭ ވަގެއްގެ ތަކިހާ އަޅައިގެން ހުރެ ތިޖޫރީ ފަޅާލައިގެން އަތްބާނައި ނެގުމެކޭ ހަމަ ވާނީ އެކައްޗަކަށޭ. އަދި މިކަން ރައްޔިތުންނަށް އޮޅުވައެއްވެސް ނުލެވޭނޭ.\nއެމްއެމްޕީއާރސީގެ ބިޔަ ބޮޑު ވައްކަމުގައި ފޮށިފެޅި މީހާގެ ވަކީލުކަން ކުރި މީހާ އަކަށް ޕްރޮސެކިއުޓަރ ޖެނެރަލްގެ މަޤާމުގައި ދެމިއެއް ނުހުރެވޭނެ ނޫންތޯއެވެ. މަނިކުފާނުގެ ކުރިމަތީގައި އޮތީ އިންތިހާއަށް ކޮންފްލިކްޓް އޮފް އިންޓްރެސްޓް ބޮޑު މުޑުދާރު ވައްކަމުގެ ނަޖިސް މައްސަލައެއް ނޫންތޯއެވެ. މަނިކުފާނަކީ ދައުލަތުގެ ޖިނާޢީ އަދުލުގެ ނިޒާމަށް މިވަގުތު ހެރިފައި ހުރި މުސީބާތެއް ފަދަ ކައްޓެއް ނޫންތޯއެވެ. މަނިކުފާނަކީ ދައުލަތަށް އުފުލަން ޖެހިފަ އޮތް އެކްސަސް ބެގެޖެއް ނޫންތޯއެވެ؟ މަނިކުފާނު ތިޔަ މަޤާމުގައި ހުރެ އިންސާފު ހޯދައެއް ނުދެވޭނީ ކިހިނެތްތޯއެވެ؟ ވީމާ މަނިކުފާނު ތިޔަ މަޤާމުގައި ދެމިހުންނެވުމުގެ މޯރަލް އޮތޯރިޓީ ވަނީ ގެއްލިފައި ނޫންތޯއެވެ؟ ވީމާ މަނިކުފާނު ޖެހެނީ މިހާރުން މިހާރަށް އިސްތިއުފާ ދެއްވަން ނޫންތޯއެވެ؟ އިސްތިއުފާ ނުދެއްވައިފިނަމަ މަނިކުފާނަށް ކިޔަވައިދެއްވި ޕްރޮފެސަރުންނާއި، ޓިއުޓަރުންނާއި ޔުނިވާސިޓީ ތަކަށްވެސް މަނިކުފާނަކީ ކޮންފަދަ ބޮޑު ލަދެވެތި ކަމެއްތޯއެވެ.\nމަނިކުފާނު ކަމެއް ކުރައްވަންޏާ ކުރަންޖެހޭ ކަމަކީ މަނިކުފާނުގެ މައްޗަށް އުފުލޭ ދައުވާގެ އަމިއްލަ ޑިފެންސް ގޭގައި އިންނަވައިގެން ތައްޔާރު ކުރުން ނޫންތޯއެވެ؟\nމެއި 12, 2021 10:30\nސައްޙަ ލިސްޓެއްނަމަ ލިސްޓްގެ އެއްމެ ކުރީގައިވާނީ ރައީސް އިބްރާހީމް.މ.ސާލިހުކަމަށް ވާންޖެހޭ،\nއެމަނިކުފާނަށް ޑޮލަރު މިލިއަންސްތައްދިން އަދަދާއިއެކު އަދީބުގެ ދުލުން ރައްޔިތުންނަށް ހާމަކޮށްދީފައިވާއިރު އިންސާފަށް ކުރާ ތަހުގީގެއްނަމަ ނަންތައް ފާޅުކުރަންޖެހެނީ އަދި ތަހުގީގު ކުރިއަށް ގެންދަންޖެހެނީ ރައީސަކަށްވީތީ ލިސްޓްގައި ނަންނުހިމަނައި ނަންހާމަނުކޮށް އެއަށްވުރެ ދަށްލެވެލް ވިއްޔާ ލިސްޓުގައި ނަން ބަހައްޓާފަ ނަން ހާމަކުރާ އުސޫލެއް ގެންގުޅުމަކީ އަނެއްކާވެސް ގައުމަށް ރައްޔިތުންނަށް ޢައްދާރުވުން ނޫންކަމަކަށް ނުވާނެ، ގިނައަދަދެއްގެ މީހުން ބައިވެރިވެރިވެފައިވާ ޚިޔާނާތެއްގައި އެއްމެ މީހަކަށް ޙުކުމްކުރެވި އަދަބުލިބެމުން އެދަނީ، ޚިޔާނާތުގެ މައިމުލު އަދީބު ގަނޑުވަރެއްގައި އަރާމު ދާންކޮޅެއްގައި ވަޑުވާފަ ބައްޓާފައި އެވަނީ މުއްދަތެއް ނެތްގޮތަށް، ބުނެވޭނީ ސަދޫމުގެ ޝައީއަތޭ ދެއްތޮ!!!\nމެއި 12, 2021 10:53\nދެން ދައުލަތުގެ ހުރިހާ މުވައްސަސާއަކުން ނުކުންނަންވީ އެއީ ވައްކަމެއް ނޫނޭ އެއީ ދެކެވުނު ސިޔާސީ ވާހަކައެކޭ ގޮވަން. މަޖިލީހުގެ ނައިބު ރައީސްގެ ފިރިކަލުން ބައިވެރިވާއިރު އެކަމަނާއަށް މިކަން ނޭނގޭނެތަ! އަންނި މިނިވަންކުރަން މިންޖުވާން މުޒާހަރާއަށް ފައިސާ ހޯދިއިރު އެމްޑީޕީގެ އިސްވެރިންނަށް ނޭނގޭނެތަ! އަންނިއަށް މިކަން ނޭނގޭނެތަ! ތިޔަ ފައިސާ ހޯދަން ތަހުގީގު ހިންގާގޮތަށް މިވެސް މިހާރު ބޮޑު ތަހުގީގެއް ހިންގަންޖެހޭނެ މައްސަލައެއް. ބޮޑު ސިޔާސީ ޕާޓީއަކުން މިވަރުގެ ކަމެއް ކުރީމާ އެޕާޓީގެ މައްޗަށް ފިޔަވަޅުއަޅަން އިލެކްޝަންސް ކޮމިޝަން ކޮބައިތަ!\nމެއި 12, 2021 11:16\nޕީޕޖީ އޮފީސް ތިކަމަށް ތި ނެރެނީ ތި ފައިސާ ދިނީ އޮފީހު އެންމެން ޕާޓީ ބާއްވާފައިތަ؟ މީނަ ހީކުރަނީ މީނަ ނޫން މީހަކަށް އުންސަރު ނޭގޭނެކަމަށް! ކަލޯ ޕީޖީ! ވައްކަންކުރަން މުޅި އޮފީސް ބައިވެރިކުރޭތަ؟\nމެއި 12, 2021 11:25\nއެހެން ވެއްޖެއްޔާ ރައީސް ޔާމީނަށް ވެސް އަދި އެހެން މީހަކަށް ވެސް މިފައިސާ ނުލިބޭނެ. ޝަމީމް އަކީ އަދީބުގެ ވަކީލަކަށް ހުރި މީހެއްކަމަށް ބެލެވޭ ނަމަ ފައިސާ ނުލިބޭނެއޭ ބުނުމަކީ ވަރަށް ނާތަހުޒީބު ވާހަކައެއް. ވަކީލަކު މީހެއްގެ ފަރާތުން ހިލޭ ވަކީލު ކުރާ ވަރުގެ ގުޅުމެއް އޮތް ނަމަ ވެސް އޭގެ މަންފާ ހުންނީ އެތައް ރޮނގަކުން ކޮށްފގައި. އަސްލު މިކަހަލަ މީހުން ތެދެއް ްނަހަދާނެ. ޟިނާއަކީ ވެސް އެއްކަލާ ރިޕޯޓާ ގުޅުން ވެސް އޮތް މީހެއް.\nމެއި 12, 2021 11:34\nމީ "އޮފީހުގެެ" ޒިންމާ އެއްބާ؟ އަޑުއެހިތާ މިހިރީ.\nމެއި 12, 2021 11:53\nއެބުނަނީ ވަށް ރަނގަޅު ވާހަކައެއް ޝަމީމަށް އެފަައިސާ ލިބުނު އިރު އޭނަ ހުންނާނީ އެމަޤާމަކު ނޫން އެހެން ވީމަ ޕްރޮސެކިއުޓަރ ޖެނަރަލް ޝަމީމްއަށް އެފައިސާ ނުލިބޭ ކަމަށް ބުނެވިދާނެ އެކަމު، މިހާރު ޕްރޮސެކިއުޜަތ ޖެނަރަލްގެ މަޤާމް އަދާކުރައްވަމުންގެންދަވާ ޝަމީމަށް އެފައިސާ ނުލިބޭކަމަށް ބުނާކަށް ނުކެރޭނެ. އެހެން ނުވެސް ބުނޭ އެހެންވީމަ، ލިބިފަ ވާކަން ޔަޤީން\nމަށޭ ކިޔާ ތޯ؟؟؟\nމެއި 12, 2021 11:55\nބަލަ ޝަފީޢު އެހެންބުނާނެދޯ އޭގެން ބައެއް ސަމީމް ޝަފީޢުއަށް ނުދޭކަމެއް ކިހިނެއްއެނގެނީ މިސްކިތު ހުޅުޖެހިމީހާހާވެސް ބުނިދޯ މަށޭކިޔާހޭ ހައްހާ ތިޝަފީޢު މާއަވަސް އަ ރުވާލާފަ އޭނަޔާ ނުވެސްބެހޭކަމެއްގެ ތެ ރެއަސް އެއެރިގަތީ ކެވިފައޮތްއެއްޗެއްގެ ބޮކަުމުންކަމައްވެސްވެދާނެ އަސްލު ކެޔޮކޭވަރު އެނގޭނީ ބިތުފަންގި ނެނގީމަދޯ ޝަފީޢު ތިހާއަވަސް އަރުވާލާފަތިއުޅުއްވަނީ އަނެއްކާ މަނިކުފާނުވެސް ބޮޑުޚިޔާނާތުގެ ފަޚު ރުވެރިބައިވެރިޔެއް ތޯ؟؟؟؟؟\nމެއި 12, 2021 13:16\nބަލަ ޝަމީމް ކިޔާ މީހަކު ދިފާޢުކުރަން ޕީޖީ އޮފީސް ނިކުންނަންޖެހޭތޯ ؟ އެހެން ކަމަށްވާނަމަ ހުރިހާ ދިވެހިން ދިފާޢުކުރަން ޕީޖީ އޮފީސް ނިނުކުއްނަނީ ކީއްވެތޯ ؟ ޕީޖީ އޮފީސް ނިކުންނަނީ ހަމައެކަނި މީހުން ކުއްވެރި ކުރަންތޯ ؟\nމެއި 12, 2021 13:49\nރީދޫ އެއވެސް ކުއްޖެއް ސަލާމަތްނުވާނެއެވެ. އަދި ފާޅޫގައި ތިމަންނާއޭ އެފަނިއެޅުވީބުނި ނަޝީދުގެނަމާއި އެއިރު ރީދޫކުދިންގެ ޕީޖީލީޑަރު މިހާރުގެރައީސް އިބޫ ނެތުމަކީވެސް ލިސްޓް ސައްހަނޫންކަމުގެ ހެއްކެކެވެ.\nމެއި 12, 2021 18:32\nހޭކިލިއްޔާ ހަމަ ދާނީ ހަމެއް! ކިތަންމެ މައުސޫމްކަން ދައްކަން އުޅުނަސް ރައްޔިތުންނަށް ހުރިހާ ކަމެއް އެނގި ހާމަވެއްޖެ! ﷲ ގެ ކުޅަދުންވަންތަކަން ނިކަން ދެކެބަލާށެެވެ! މިވެރިން ވެރިކަން ހޯދުމަށްވެސް ރައްޔިތުންގެ ލޮލުގައި އެޅުވީ މި ހިޔާނާތުގެ އަނދުނެވެ! ކަންވެނިމުނު އިރު ބޮޑުބައި ދިރުވާލީ މިވެރިންނެވެ. ﷲ އީ ކޮންމެ ކަމަކަށްވެސް ކުޅަދުންވަންތަ ރަސްކަލާންގެ އެވެ. ޔާﷲ އަދިވެސް މިކަމުގައި ބައިވެރިވީ އެންމެހާ ފަރާތްތައް ފަޟީޙަތްކުރައްވާ ދިވެހި ރައްޔިތުންނާ މި ޤައުމަށް ނަޞްރު ދެއްވާންދޭވެ! آمیـــــــــــــن یارب العالمین


International school thakuge dharivarunnah anna aharun feshigen stationary dhinun huttalaifi | Mihaaru\nޣިޔާސުއްދީން ސްކޫލުގެ ދަރިވަރުންތަކެއް އެސެމްބްލީގައި: އިންޓަނޭޝަނަލް ސްކޫލުތަކުގެ ދަރިވަރުންނަށް ސަރުކާރުން ހިލޭ ދެމުން އައި ސްޓޭޝަނަރީ އަންނަ އަހަރުން ފެށިގެން ހުއްޓާލާނެ.-- ފޮޓޯ: ހުސެއިން ޝަޔާހު/ މިހާރު\nއިންޓަނޭޝަނަލް ސްކޫލުތަކުގެ ދަރިވަރުންނަށް ސްޓޭޝަނަރީ ދިނުން ސަރުކާރުން ހުއްޓާލައިފި\n16 ނޮވެމްބަރ 2016 - 17:02 16 comments\nއިންޓަނޭޝަނަލް ސްކޫލުތަކުގައި ކިޔަވާ ދަރިވަރުންނަށް ވެސް ފޮތް ލިސްޓާއެކު ސަރުކާރުން ހިލޭ ދެމުން އައި ސްޓޭޝަނަރީ، އަންނަ އަހަރުން ފެށިގެން ދިނުން ހުއްޓާލުމަށް އެޑިއުކޭޝަން މިނިސްޓްރީން ނިންމައިފި އެވެ.\nއެ މިނިސްޓްރީގެ ސީނިއާ ޕޮލިސީ އެގްޒެކެޓިވް އިބްރާހިމް އިސްމާއިލް މިއަދު ވިދާޅުވީ އިންޓަނޭޝަނަލް ސްކޫލުތަކަށް ސްޓޭޝަނަރީ ނުދޭން ނިންމީ އެއީ ވަކި ކަރިކިއުލަމެއް އަދި ފީތަކެއް ނަގައިގެން ހިންގާ ސްކޫލުތަކަށް ވާތީ ކަމަށެވެ. ނަމަވެސް އޭގެ ތެރޭގައި، މިދިޔަ އަހަރު އިންޓަނޭޝަނަލް ސްކޫލަކަށް ބަދަލުކުރި އަހުމަދިއްޔާ ސްކޫލް ނުހިމެނޭނެ ކަމަށް އިބްރާހިމް އިސްމާއިލް ވިދާޅުވި އެވެ.\n"އަހުމަދިއްޔާ ސްކޫލަކީ އަޅުގަނޑުމެން ސަބްސިޑައިޒް ކޮށްފައިވާ ސްކޫލެއް. އެހެންވެ އެ ސްކޫލަށް ސްޓޭޝަނަރީ ދޭނެ،" އޭނާ ވިދާޅުވި އެވެ.\nއެޑިއުކޭޝަން މިނިސްޓްރީގެ މި ނިންމުމާއެކު ބިލަބޮންގް ސްކޫލާއި ޣިޔާސުއްދީން ސްކޫލް އަދި ފަރީދިއްޔާ ސްކޫލުގައި ހިންގާ އިންޓަނޭޝަަނަލް ސްކޫލުގެ ދަރިވަރުންނަކަށް ވެސް ސްޓޭޝަނަރީއެއް ހިލޭ ނުދޭނެ އެވެ.\nއިބްރާހިމް އިސްމާއިލް ވިދާޅުވީ އަންނަ އަހަރުން ފެށިގެން ސްޓޭޝަނަރީ ދިނުން ހުއްޓާލާނެކަން ސްކޫލުތަކަށް ކުރިން އަންގާފައިވާ ކަމަށެވެ.\nއިތުރު ލިޔުންތައް ސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން އަހުމަދިއްޔާ ސްކޫލް އިބްރާހިމް އިސްމާއިލް ޣިޔާސުއްދީން އިންޓަނޭޝަނަލް ސްކޫލް


އެމް.އެން.ޔޫ ލ.ގަން ކެމްޕަސްގެ ނަރސިންގ ސްކޫލުގެ ދަރިވަރުން ހުވާ ކޮށްފި – MNUSU\nއެމް.އެން.ޔޫ ލ.ގަން ކެމްޕަސްގެ ނަރސިންގ ސްކޫލުގެ ދަރިވަރުން ހުވާ ކޮށްފި\nދިވެހިރާއްޖޭގެ ގައުމީ ޔުނިވަރސިޓީގެ ލ.ގަން ކެމްޕަހުގެ ނަރސިންގް ސްކޫލުގެ5ވަނަ ބެޗް އަދި6ވަން ބެޗްގެ ދަރިވަރުން ހުވާ ކޮށްފިއެވެ. ހުވާ ކުރުމުގެ ރަސްމިއްޔާތު ކުރިޔަށް ގެންގޮސްފައިވާނީ މިއަދު (22 މާރޗް 2018، ބުރާސްފަތި ދުވަހުގެ) ހަވީރު 16:15ގައި ގަން ކެމްޕަސްގައެވެ.\nއެމް.އެން.ޔޫ ގެ މެނޭޖަރ އަދި އެޑްމިނިސްޓްރޭޓިވް އޮފިސަރ ޝަރަފްވެރި މެޙްމާނާއެކު\nއެމް.އެން.ޔޫ ގަން ކެމްޕަހުގައި މިއަދު ބޭއްވުނު ހުވާ ކުރުމުގެ ރަސްމިއްޔާތުގައި އެމް.އެން.ޔޫ ގަން ކެމްޕަހުގެ މެނޭޖަރ އަލްފާޟިލާ ފާތިމަތު ޝަހިދާ އާއި ސީނިއަރ އެޑްމިނިސްޓްރޭޓިވް އޮފިސަރ އަލްފާޟިލް އަބްދުލް ރަޝީދުގެ އިތުރުން ސްކޫލް އޮފް ނަރސިންގެ ދަރިވަރުންގެ ހިތްތަކުގައި ލޯބި އުފެދިފައިވާ އެކުދިންގެ މުދައްރިސް އަލްފާޟިލާ ސައުޝަން ރަޝީދު ވެސް ބައިވެރިވެވަޑައިގެންނިވިއެވެ. މި ރަސްމިއްޔާތުގައި ސްކޫލް އޮފް ނަރސިންގެ ދަރިވަރުންނަށް ހުވާލައި ދެއްވާފައިވަނީ ރަސްމިއްޔާތުގެ ޝަރަފްވެރި މެޙްމާން އެމް.އެން.ޑީ.އެފް ސެންޓްރަލް އޭރިއާގެ ކޮމާންޑަރ ކާނަލް މުހައްމަދު އިބްރާހިމެވެ.\nމި ރަސްމއްޔާތުގައި ސްކޫލް އޮފް ނަރސިންގެ މުދައްރިސް އަލްފާޟިލާ ސައުޝަން ރަޝީދާއި ޝަރަފްވެރި މެޙްމާން އެމް.އެން.ޑީ.އެފް ސެންޓްރަލް އޭރިއާގެ ކޮމާންޑަރ ކާނަލް މުހައްމަދު އިބްރާހިމް ވާހަކަފުޅު ދައްކަވާފައިވެއެވެ. މީގެ އިތުރުން ސްކޫލް އޮފް ނަރސިންގެ ދަރިވަރެއް ކަމުގައިވާ ފާތިމަތު ނަޝާތު ވަހީދު ވަނީ އެކުދިންނަށް ބުރަ މަސައްކަތް ކޮށްދެއްވާ މުދައްރިސުންނަށާއި އެމް.އެން.ޔޫ އިން އެކުދިންނަށް ދެއްވާ އެހީތެރިކަމަށް ވަރަށް ހާއްސަ ޝުކުރެއް އަދާކޮށްފައެވެ.\nއަހުރަ އާއި ނަރސިންގެ ދަރިވަރުންގެ އިތުރުން އެމް.އެން.ޔޫ މުވައްޒަފުން ގުޅިގެން އިންތިޒާމު ކުރެވުނު މި ހުވާ ކުރުމުގެ ރަސްމިއްޔާތު ގެންދުވުނީ ވަރަށް ފުރުހަމަ ކަމާ އެކުގައެވެ.


Hayaathuge ehves kameh gai Raees aa vaadha nukuravvaanan: Nasheed | Jazeera\tހަޔާތުގެ އެއްވެސް ކަމެއްގައި ރައީސްއާ ވާދަނުކުރައްވާނަން: ނަޝީދު - Jazeera\nހަޔާތުގެ އެއްވެސް ކަމެއްގައި ރައީސްއާ ވާދަނުކުރައްވާނަން: ނަޝީދު\nނާޒިމް ހަސަން August 25, 2020 91 views0\nރައީސް އިބްރާހިމް މުހައްމަދު ސޯލިހަކީ ހަޔާތުގައި އެއްވެސް ކަމެއްގައި ވާދަ ކުރައްވާނެ ބޭފުޅެއް ނޫން ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ. ރައީސް ސޯލިހާއި ރައީސް ނަޝީދަކީ ޒުވާނުން ދުވަސްވަރުން ފެށިގެން ވެސް އެކުވެރިންނެވެ. އަދި ރައީސް ސޯލިހު ކައިވެނި ބައްލަވައިގެންފައިވަނީ ރައީސް ނަޝީދުގެ ދެބެންގެދެދަރި ކޮއްކޯފުޅު، ފަޒްނާއާއެވެ.\nރައީސް ނަޝީދު މިއަދު މަޖިލީހުގައި މިހެން ވިދާޅުވީ މަޑުއްވަރީ ދާއިރާގެ މެންބަރު އާދަމް ޝަރީފް، ރައީސް ނަޝީދާއި ރައީސް ސޯލިހަކީ ސިޔާސީ ދެ ވާދަވެރިން ކަމަށް ސިފަ ކުރެއްވުމުންނެވެ.\nއާދަމް ޝަރީފަށް ރައްދު ދެއްވަމުން ރައީސް ނަޝީދު ވިދާޅުވީ ރައީސް ސޯލިހަކީ، އެމަނިކުފާނުގެ ހަޔާތުގައި އެއްވެސް ކަމަކާ ވާދަ ކުރައްވާނެ ބޭފުޅެއް ނޫން ކަމަށެވެ. އަދި އެމަނިކުފާނުގެ ހަޔާތުގެ އެއްވެސް ކަމަކާ ރައީސް ސޯލިހު ވެސް ވާދަ ނުކުރައްވާނެ ކަމަށެވެ.\nރައީސް ނަޝީދު އެހެން ވިދާޅުވުމުން އާދަމް ޝަރީފް ވިދާޅުވީ، ރައީސް ނަޝީދު ތިޔަ ފާހަގަ ކުރައްވަނީ އެއް ބޭފުޅަކާ ކައިވެނި ނުކުރައްވާނެ ކަމުގެ ވާހަކަ ކަމަށެވެ. ނަމަވެސް އޭނާ ފާހަގަ ކުރައްވަނީ ސިޔާސީ ކަންކަމުގައި ދެ ބޭފުޅުން މިހާރު ސިޔާސީ ދެ ވާދަވެރިންނަށް ވެފައިވާ ކަމަށެވެ.\nރައީސް ސޯލިހާއި ރައީސް ނަޝީދާ ދެމެދު ހިޔާލު ތަފާތުވެފައިވާ ކަމަށް މި ދުވަސްވަރު އަޑު ގަދަވެފައިވަނީ އިކޮނޮމިކް މިނިސްޓަރު ފައްޔާޒު އިސްމާއިލްގެ އިތުބާރު ނެތް ކަމަށް ނަގަން ރައީސް ނަޝީދު އުޅުއްވުމުންނެވެ. ރައީސް ސޯލިހު ވަނީ ފައްޔާޒު ދިފާއު ކުރައްވާނެ ކަމަށް ވިދާޅުވެފައެވެ.\nނަމަވެސް އޭގެ ފަހުން ރައީސް ނަޝީދު ވަނީ ރައީސް ސޯލިހަށް ތައުރީފް ކުރައްވާފައެވެ. އެގޮތުން ކޮވިޑްގެ ހާލަތުގައި ރާއްޖޭގައި ހިފެހެއްޓިފައި އޮތީ ރައީސްގެ ކެތްތެރިކަމާއި ހިތްވަރުގަދަކަމުން ކަމަށް ރައީސް ނަޝީދު ވިދާޅުވެފައިވެއެވެ.


Vagah bidheyseen ethere kuri meehunge mathin handhaan natthaeh nulan: Immigration | Mihaaru\nގަލޮޅު ދަނޑަށް ބިދޭސީން ޖަމާކޮށްފައި: ރާއްޖޭގައި ލައްކައެއްހާ ބިދޭސީން އުޅޭ --ފޮޓޯ/މިހާރު\nވަގަށް ބިދޭސީން އެތެރެ ކުރި މީހުންގެ މަތިން ހަނދާން ނައްތައެއް ނުލަން: އިމިގްރޭޝަން\n22 މެއި 2020 - 11:03 50 comments\nރާއްޖޭގައި ލައްކައެއްހާ ބިދޭސީން މަސައްކަތް ކުރާއިރު އޭގެ ތެރޭގައި ސައްހަ ލިޔެކިޔުންތައް ނެތި އުޅޭ މީހުން ގިނަ އެވެ. އެ މީހުން ހޯދައި ފޮނުވާލުމަށް، އިމިގްރޭޝަނުން ދޭތެރެ ދޭތެރެއިން ކުދި އޮޕަރޭޝަންތައް ހިންގި ނަމަވެސް މިހާތަނަށް މައްސަލައަށް ހައްލެއް އައިސްފައެއް ނުވެ އެވެ.\nމި ސަރުކާރުން ވެރިކަމާ ހަވާލުވުމަށް ފަހު، ބިދޭސީންގެ މައްސަލަ ހައްލު ކުރުމަށް މަސައްކަތްތަކެއް ކުރި އެވެ. އޭގެ ތެރޭގައި ކޯޓާ ހޯދަން ވަގު ލިޔުން ހުށަހެޅި ކުންފުނިތަކުގެ ނަން އާއްމުކޮށް މައްސަލަ ފުލުހުންނަށް ހުށަހެޅުމާއި ގަވައިދާ ހިލާފަށް މީހުން ރެކްރޫޓް ކުރާ މީހުން ހޯދުން ހިމެނެ އެވެ.\nބިދޭސީ މަސައްކަތްތެރިން ގެންނަން ވަގު ލިޔުން ހުށަހެޅި 12 ކުންފުންޏެއްގެ ނަން، މިދިޔަ އަހަރު ފަހުކޮޅު އިމިގްރޭޝަނުން ވަނީ އާއްމުކޮށްފަ އެވެ. އަދި މައްސަލަ ތަހުގީގު ކުރުމަށް ފުލުހުންނާ ވަނީ ހަވާލުކޮށްފަ އެވެ.\nމި ވަގުތު އެ މަސައްކަތްތައް މަޑުޖެހިފައި އޮތް ނަމަވެސް، ހަނަފީ ވިދާޅުވި ގޮތުގައި ގަވައިދާ ހިލާފަށް ބިދޭސީން ރާއްޖެ އެތެރެ ކުރި މީހުންގެ މައްސަލަތައް އޮއްބާލައި، ހަނދާން ނައްތައެއް ނުލަ އެވެ. އަދި އެޖެންސީތަކާއި ފުލުހުންނާއި އެޓާނީ ޖެނެރަލް އާއި ޕްރޮސެކިއުޓާ ޖެނެރަލް ގުޅިގެން، އެކަން ކުރި މީހުންގެ މައްސަލަތައް ކުރިއަށް ގެންދާ ކަމަށް ވިދާޅުވި އެވެ.\nއިމިގްރޭޝަން ކޮންޓްރޯލަރު މީޑިއާއާ ވާހަކަ ދައްކަވަނީ.\n"އެކަން ކުރި މީހުންގެ ތަހުގީގީ މަރުހަލާ ނިންމައި، ދައުވާ ކުރަން ފޮނުވެންދެން ހުރިހާ މުއައްސަސާތަކެއް ގުޅިގެން މިދަނީ މަސައްކަތް ކުރަމުން،" ހަނަފީ ވިދާޅުވި އެވެ.\n"އަޅުގަނޑުމެން އެ މައްސަލަތަކެއް އޮއްބައެއް ނުލާނަން،"\nއޭނާ ވިދާޅުވީ ކުރިއަށް އޮތްތަނުގައި މި ފަދަ މައްސަލައެއް ފެންމަތިވި ނަމަވެސް، ކަމާ ގުޅޭ ހުރިހާ އިދާރާތަކަކާ ހިއްސާކޮށް، އެކަން ހުއްޓުވާނެ ކަމަށެވެ.\nގަވައިދާ ހިލާފަށް ބިދޭސީން އެތެރެ ކުރުމުގައި އިމިގްރޭޝަނުގެ ރޯލެއް އޮތް ކަމަށް ބައެއް މީހުން ތުހުމަތު ކުރެ އެވެ. އެކަމަށް އިޝާރާތް ކުރައްވައި ހަނަފީ ވިދާޅުވީ އެ އިދާރާއިން ކުރިން ގޯސްކޮށް ކަމެއް ކުރި ނަމަވެސް ދެން އެކަން ތަކުރާރު ނުވާނެ ކަމަށެވެ. އޭގެެ ހެއްކެއްގެ ގޮތުން އޭނާ ދެއްކެވީ، އިމިގްރޭޝަނުން ކޮންމެ ހަފުތާއަކު ދޫކުރި ކޯޓާތަކުގެ އަދަދު ދެފުށްފެންނަ ގޮތަށް އެންމެންނާ ހިއްސާ ކުރުމެވެ.\nހަނަފީ ވިދާޅުވި ގޮތުގައި ގޯސްތަކެއް ހެދިފައި ހުރި ނަމަވެސް، މުއައްސަސާ ރީފޯމުވުމާއެކު، އެތަނުގައި ޖެހިފައި ހުރި ލައްތައް ފިލައި ދިޔައީ އެވެ. އަދި އިދާރީ ހިންގުން ބަދަލުވުމާއެކު އާ ފެށުމަކުން ފެށީ ކަމަށާއި އެހެންވެ، ބިދޭސީންގެ މައްސަލަތައް ހައްލުކުރުމަށް ކުރިއަށް އޮތްތަނުގައި ބޮޑެތި މަސައްކަތްތަކެއް ކުރައްވާނެ ކަމަށް ވިދާޅުވި އެވެ.\nގަވައިދާ ހިލާފަށް އުޅޭ ބިދޭސީން އަލުން ރަޖިސްޓްރީވެ، ގަވައިދާ އެއްގޮތަށް އުޅެން ހުޅުވާލި ފުރުސަތުގައި ގިނަ ބަޔަކު އެކަމަށް ވަނީ އެދިފަ އެވެ. އަދި އޭގެ ތެރެއިން 32،000އަށް ވުރެ ގިނަ ބިދޭސީން އިމަށް ވައްދާފައިވާ ކަމަށް އިކޮނޮމިކް މިނިސްޓްރީން ވަނީ ބުނެފަ އެވެ.\nއިތުރު ލިޔުންތައް ގަވާއިދާ ހިލާފަށް އުޅޭ ބިދޭސީން އިމިގްރޭޝަން ކޮންޓްރޯލާ އޮފް އިމިގްރޭޝަން ބިދޭސީން މޯލްޑިވްސް އިމިގްރޭޝަން މުހައްމަދު އަހުމަދު ހުސައިން (ކޮންޓްރޯލަރު)


ތަފާތު ޚިޔާލުތަކާއެކުވެސް ދީނާއި މިނިވަންކަމާއި ޤައުމިއްޔަތު ހިމާޔަތްކުރުމަށް ހޯމް މިނިސްޓަރ ގޮވާލައްވައިފި ތަފާތު ޚިޔާލުތަކާއެކުވެސް ދީނާއި މިނިވަންކަމާއި ޤައުމިއްޔަތު ހިމާޔަތްކުރުމަށް ހޯމް މިނިސްޓަރ ގޮވާލައްވައިފި\nހޯމް މިނިސްޓަރ އިމްރާން ޢަބްދުﷲ\nތަފާތު ވިސްނުންތަކާއި ޚިޔާލުތަކުގެ ތެރެއިން ދީނާއި މިނިވަންކަމާއި ޤައުމިއްޔަތުގެ އެންމެހާ ބަހާތައް ހިމާޔަތްކޮށް ރައްކާތެރިކުރުމަށް ހޯމް މިނިސްޓަރ އިމްރާން އަބްދުﷲ ގޮވާލައްވައިފިއެވެ.\nދިވެހިރާއްޖޭގެ 77 ވަނަ ޤައުމީ ދުވަހުގެ މުސާބަތުގައި ބޭއްވި ޚާއްސަ ހަފްލާގައި ވާހަކަފުޅު ދައްކަވަމުން ހޯމް މިނިސްޓަރ އިމްރާން އަބްދުﷲ ވިދާޅުވީ މިޒަމާނުގައި ދުނިޔެ ބަވަނަވެ ލާމެހިފައިވާ މިންވަރާއި، ދުނިޔޭގެ ހާލަތު އަންދާޒާކުރެވޭ ވަރަށްވުރެ ބާރުމިނުގައި ބަދަލުވަމުން އަންނަ އައުމާއި އެކު ތަފާތު ޚިޔާލްތަކާއި ވިސްނުންތައް ދިވެހިންގެ ތެރެއަށްވެސް ވަންނަމުންދާކަމަށެވެ. ނަމަވެސް ފިކުރު ތަފާތުވުމާއި، ޚިޔާލު ތަފާތު ވުމަކީ ދީނީ މިނިވަންކަމާއި، ޤައުމީ އެއްބައިވަންތަކަމާއި ސިޔާދަތަށް ލޮޅުން އަންނަޖެހޭ ކަމެއްނޫންކަމަށްވެސް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ ޤައުމީ ދުވަސް ފާހަގަކުރަމުންދާއިރު ޤައުމުގެ އިޖުތިމާއީ ފޭރާމާއިމެދު ވިސްނާލުމަކީ މުހިންމުކަމެއްކަމަށެވެ. ބޭރުން ބަޔަކު އައިސް ރާއްޖޭގެ މިނިވަންކަން ނަގާލުމަށް މަސައްކަތް ނުކުރި ނަމަވެސް މިއަދު މުޖުތަމައުގެ ތެރެއިން ފެންނަމުންދާ ނޭދެވޭ އަމަލުތަކަކީ އެއާއި އެއްފަދަ އަމަލުތަކެއްކަމަށް މިނިސްޓަރ ވިދާޅުވިއެވެ. ޖިންސީ ފުރައްސާރައާއި، މަސްތުވާތަކެއްޗާއި، ދީނީ އަޤީދާގެ ބަލިކަށި ކަމަކީ މިއަދު އޮތް އެންމެ ބޮޑު ނުރައްކާތަކުގެ ގޮތުގައި މިނިސްޓަރ ވަނީ ފާހަގަ ކުރައްވާފައެވެ.\nމިއަދު އަނެއްކާވެސް އަޒުމް ކަނޑައަޅަންވީ އެންމެ މުހިންމު ކަމަކީ އިގްތިސާދީގޮތުންނާއި އިޖްތިމާއީ ގޮތުންނާއި އަދި ސިޔާސީ މައިދާނުގައި ކުރިމަތިވަމުން އަންނަ ގޮންޖެހުންތަކާއި ބަވަނަވަމުންދާ ދުނިޔޭގައި ހިނގާ ކަންކަމުގެ އަސަރު ފޯރަމުން ދިއުމާއެކުވެސް ދިވެހީންގެ އެއްބައިވަންތަކަމާއި އެކުވެރިކަމާއި އަޅާލުމާއި އޯގާތެރިކަމާއި މެހެމާންދާރީ އަދާކުރުމުގެ މަތިވެރި ސިފަތައް ބީވެގެން ދިޔަނުދީ ދެމެހެއްޓުމަށްކަށެވެ. އަދި މާތްވެގެންވާ އިސްލާމް ދީނާއި، ދިވެހި ބަހާއި ދިވެހި ސަޤާފަތާއި ދިވެހިންގެ ޒަމާންވީ ތަރިކައާއި ދިވެހި ޙަޟާރަތު ހިމާޔަތްކޮށް މިނިވަން މުސްތަޤިއްލު ބައެއްގެ ގޮތުގައި އަންނަން އޮތް ޖީލުތަކަށް ފޯރުކޮށްދިނުމަށް އަޒުމް ކަނޑައެޅުމަށްވެސް މިނިސްޓަރވަނީ އެދިވަޑައިގެންފައެވެ.\n"ދުރުން ބޭރުން އަރައިގެން އައިސް އަޅުގަނޑުމެން އަޅުވެތިކޮށްފާނެ ބައެއްގެ ބިރަށްވުރެ މިވަގުތު އަޅުގަނޑުމެން އަޅުވެތިވެފައި މިވަނީ މިދެންނެވި އިޖުތިމާއީ އަޚުލާޤީ ވަބާ ތަކަށް. އެހެންކަމުން އަޅުގަނޑު އެންމެހާ ފަރާތްތަކުގެ ކިބައިން މިއެދެނީ މިކަމާމެދު ވިސްނާ ފިކުރުކޮށް މިމައްސަލަތައް ހައްލުކުރުމަކީ އަމިއްލަ ފަރުދީ، ޤައުމީ ޒިންމާއެއްކަމުގައި ޤަބޫލުކޮށްގެން އެމަގަށް މަސައްކަތް ކޮށްދެއްވުމަށް" ހޯމް މިނިސްޓަރ އިމްރާން ވިދާޅުވިއެވެ.\nމި މައްސަލަތައް ޙައްލުކޮށް ދިވެހި ޤައުމިއްޔަތާއި މިނިވަން ކަން ރައްކާތެރިކޮށް ދިވެހިން އެދޭ ދިވެހިންނަށް ޙައްޤުވާ ދިރިއުޅުން ކަށަވަރުކޮށްދެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ކުރައްވަމުންގެންދަވާ މަސައްކަތްޕުޅަށް މިނިސްޓަރ އިމްރާން ވަނީ ޝުކުރު އަދާކުރައްވާފައެވެ. އަދި ރާއްޖޭގެ މިނިވަންކަމާއި އިސްތިޤުލާލު ރައްކާތެރިކޮށް، އިޤްތިސާދު އާރާސްތުކޮށް، ފޭރާންހެޔޮ މުޖުތަމައެއް ބިނާކުރުމަށާއި، ބައިނަލްއަޤުވާމީ މައިދާނުގައި ޝަރަފާއި އިހުތިރާމް ލިބިގެންވާ މިނިވަން މުސްތަޤިއްލު ޤައުމެއްގެ ގޮތުގައި ދިވެހިރާއްޖެ ދެމެހެއްޓުމަށް ރައީސުލްޖުމްހޫރިއްޔާ ކުރައްވާ މަސައްކަތަށްވެސް މިނިސްޓަރ އިމްރާން ވަނީޝުކުރު އަދާކުރައްވާފައެވެ.


Malha - 13 | Vaahaka\nފާތިމަތު ޔަޝްމީ ފާއިޒް October 22, 2020\t31 Comments\nViews: 1689\t92\nމަލްހާއަށް އާދެވުނުއިރު ފާތުމާ އެމަޖެންސީ ރޫމުގައި ފަރުވާ ދެނީއެވެ. އޭރު ޕޮލިހުންވެސް އެތާ ހަރަކާތް ތެރިވެއެވެ. ޕޮލިހުން ދިޔައީ އެކަމާއި ބެހޭ މައުލޫމާތު އޮޅުން ފިލުވަމުންނެވެ. އިރުކޮޅަކުން ޑޮކުޓަރު ނިކުތެވެ. އެންމެން ވެސް އިންތާޒުރުކުރަމުން ދިޔައީ ޑޮކްޓަރުގެ ޖަވާބަކަށެވެ.\n🔴 ⚫ 🔴 ⚫ 🔴 ⚫ 🔴 ⚫ 🔴\n"މައާފު ކުރައްވާ! އަޅުގަނޑުމެންނަކަށް އޭނާ ސަލާމަތެއް ނުކުރެވުނު. ބެލެވޭ ގޮތުން އޭނާ މަރުވެފައިވާތާ ދެތިން ގަޑިއިރު ވެއްޖެ." ޑޮކުޓަރު ކަރު އެލުވާލަމުން އެހެން ބުނެލިއެވެ. މަލްހާގެ ލޯ ކަރުނައިން ތެންމާލިއެވެ. މާއިޝާ މަލްހާގެ އަތުގައި ހިފާލިއެވެ. އައިން ދުވެފައި ނިކުތީ ބޭރަށެވެ. އުޝާމާއާއި އާއިޝާގެ ހާލު މާދެރައެވެ.\nމާމަގެ ކަށުކަމާކެމީގެ ކަންތައް ނިންމާލުމަށްފަހު މަލްހާ ގެއަށް އައިއިރު ފަސްގަޑި ބައިވީއެވެ. އުޝާމާ ގެއަށް ވަންގޮތަށް ނުނިކުމެއެވެ. މަލްހާ އެނދުގައި އޮށޯވެ ވިސްނަމުން ދިޔައީ މާމައަށް އެވަރު ކޮށްލާނީ ކާކުބާއޭ ހިތަށް އަރާފައެވެ. މަލްހާ ކާން ދިޔައިރު އުޝާމާ ހުރީ ކާން ތައްޔާރުކޮށްފައެވެ. އުޝާމާގެ މޫނަށް ބަލައިލިޔަސް ރޮއެފައިހުރިކަން އެނގޭނެއެވެ. ކައި ނިންމާލެވުނުއިރު ދެމީހުންގެ މެދުގައި އެއްވެސް ވާހަކައެއް ނުދެކެވެއެވެ. މަލްހާ ގޮސް އެނދުގައި ޖައްސާލިއެވެ. އޭނާގެ ކަންފަތުގައި ޖެހުނީ މަޣްރިބް ނަމާދުގެ ބަންގީގެ އަޑެވެ.\nމަލްހާ ސިހުނީ އުޝާމާ ދޮރު ހުޅުވާލުމުންނެވެ. "ދަރިފުޅާ މަންމަ އެބަޖެހޭ މިރޭ ދަންވަރު ޑިއުޓީއަށް ދާން.. މަލްހާ ދޭ އައިންމެން ގެއަށް. ސަކަރާތް ނުޖަހާތި." އުޝާމާ މިރޭ އެއުޅެނީ ދަންވަރު ޑިއުޓީއަށް ދާށެވެ. މަލްހާ ތެދުވެފައި ދަބަހަކަށް އޭނާ ބޭނުންވާ އެއްޗެހި އަޅައިގެން ނިކުތެވެ. އެއީ ދެނަމާދު ދޭތެރެ ވަގުތެވެ. މަލްހާ ގޮސް އައިންމެންގެ ގެއާއި އަރާ ހަމަވިއިރު އިޝާ ނަމާދު ބަންގި ގޮވާފިއެވެ. މަލްހާ ގޮސް އައިންމެންގެ ކޮޓަރީގެ ދޮރު ހުޅުވާލިއެވެ. އޭރު އައިން އުޅެނީ ނަމާދު ކުރަން ތައްޔާރުވާށެވެ. "ނިދަންތަ މިގެއަށް. އުޝާމާއްތަ މިރޭ ޑިއުޓީއަށް ދިޔައީ. އަޅުގަނޑު މަންމަ ނުވެސް ތެދުވޭ. ހަމަ ރޮނީ." އައިން ހައިރާންވިއެވެ. "ހުމްމްމް." މަލްހާ ގޮސް އައިންގެ އެނދުގައި އިށީނެވެ.\nއައިން ނަމާދުކޮށް ނިމެންދެން މަލްހާ އޮތީ ފޯނާއި ކުޅޭށެވެ. އައިން މުސައްލަ ބޭއްވުމަށްފަހު އައިސް މަލްހާ ގާތު އޮށޯވެލިއެވެ. "ކޯއްޗެއް ކާނީ.؟ ހިނގާ ނޫޑުލިސް ކައްކަން." އައިން ބުނެލިއެވެ. މަލްހާ ބޯ ޖަހާލުމުން އައިން ބަދިގެއާއި ދިމާލަށް ހިނގައިގަތެވެ. ފަހަތުން މަލްހާވެސް އައެވެ. ދެކުދިން ކައްކަން ބޭނުންވާ ތަކެތި ހަމަކޮށް ކައްކަން ފެށިއެވެ. ކައްކާ ނިންމުމަށްފަހު އައިން ތަށްޓަކަށް ނޫޑުލިސް ކޮޅެއް އަޅާލުމަށްފަހު އާއިޝާގެ ކޮޓަރިއާއި ދިމާލަށް ހިނގައިގަތެވެ. އާއިޝާ އޭރު ތެދުވެގެން އުޅެއެވެ. އައިން ކާތަށި ބެހެއްޓުމުން އާއިޝާ ކާން ފެށިއެވެ.\nއައިޝާ ކެއި ތަށި ހިފައިގެން އައިން ކާގެއަށް ދިޔައިރު މަލްހާ އުޅޭނީ ބޯއެއްޗެއް ތައްޔާރުކުރުމުގައެވެ. އައިން ވެސް ތަށި ދޮވެލުމަށްފަހު މަލްހާއަށް އެހީތެރީވާން ފެށިއެވެ. މަލްހާއާއި އައިން ކައި ނިންމާލައިގެން ގޮސް ކޮޓަރިއަށް ވަނެވެ. އައިން ފެށީ މާމަ ވާހަކައެވެ. "މަލޫއަށް އެނގޭތަ.؟ މާމަ އެންމެފަހުން ގުޅާފަ އިނީ މުދިންބެއާ. ދެން ޕޮލިހުން މައްލޫމާތު ސާފު ކުރިއިރު މުދިންބެ ބުނީ މާމަ ގުޅާފަ ބުންޏޯ ވަރަށް ބޮޑު ވާހަކައެއް ބުނަންވެފަ އެބައޮތޭ.!"\nމަލްހާ ސުވާލު މާކު ޖެހުނެވެ. 'އަނެއްކާ މާމަ އަހަރެންނަށް ފެންނަ އެތީގެ ވާހަކަ މުދިންބެގެ ކައިރީގައި ބުނަންބާ އެއުޅުނީ؟ ހަމަ ގައިމު މާމަ އަމިއްލައަކަށް ގަޔަށް ވަޅިއެއް ނަހަރާނެ.!' މަލްހާގެ ހިތަށް އަރަމުން ދިޔައެވެ. އޭނާ ސިއްސައިގެން ދިޔައީ އައިން ގޮވައިލުމުންނެވެ. އަވަސް އަވަހަށް މަލްހާ އައިން ދައްކަމުން ދިޔަ ވާހަކައާއި ބައިވެރިވެލިއެވެ.\nދެކުދިންނަށް ވާހަކައިގައި ތިބެވުނީ ކިހާ އިރަކުކަމެއްވެސް ނޭނގުނެވެ. އައިން މާބޮޑަށް ނިދިއަންނަން ފެށުމުން ތެދުވެގެން އޭނާގެ މަންމަ ކޮޓަރިއާއި ދިމާލަށް ހިނގައިގަތެވެ. އޭރު އާއިޝާއަށް އޮތީ ނިފައެވެ. އައިން ކޮޓަރި ތަޅުލުމަށްފަހު އޭނާގެ ކޮޓަރިއަށް ވަނެވެ. އޭރު މަލްހާވީ ފާހާނާގައެވެ. އައިން މަލްހާ ނިކުތުމުން ހެދުން ބަދަލުކޮށްލުމަށްޓަކައި ގޮސް ފާހާނާއަށް ވަނެވެ.\nސާދަވަނަ ބަޔަށް އިންތިޒާރުކޮށްލައްވާ!😉\nމިބައި ކުރުވާނަމަ މައާފަށް އެދެމެވެ.🙃\nWowwwwweeee this is reallyyyyyyyyyyyyy interesting\nGoodluck on the next part✨\nމާޝާﷲ ވ ރީތި…… ކޮން އިރަކުުން ސާދަ ވަނަ ބައި؟ މިއީ ފަސްޓް ދޯ؟ 🙂\nއަޱްސް އޯކޭ! މި ބައި ވެސް ވަރަށް ރީތި ހަމަ! އަނެށް ބަޔަށް އިންތިޒާރު ކުރަން!\nއަޱްސް އޯކޭ! މި ބައި ވެސް ވަރަށް ރީތި ހަމަ😻😻😻😻! އަނެށް ބަޔަށް އިންތިޒާރު ކުރަން!\nވަރަށް ރީތި ޔަޝްމީ……..\nޔަޝްމީ އުޅޭގޭގެ ނަން ބުނެލަދީބަލަ…..\nއަސްލު ބުރާސްފަތި ދުވަހު ތިރަށަށް ދިޔައިން .\nގޭގެ ނަން އެނގުނީމަ ދެންދާފަހަރަކުން ދެވޭނީ\nماشاءالله ވަރަށް ރީތި އިނގޭ ޔަޝް\nކޮންއިރަކު 14 ވަނަ ބައި\nماشاءالله 👍 💜\nމިބާ ކުރިޔަށް ވުރެ މާ ކުރު ދެން އަންނަ ވާހަކަ ދިގުވާނެ ކަމަށް އުއްމީދު ކުރަން!!\nވ ރީތި މާޝާ ﷲ 😍💕💞\nވަރަށް ރީތި މި ބައި ވެސް 😍😍😍😘😘😘\nBTS IS HAVING A COMEBACK IN NOVEMBER 20TH\nYASHMY!!!! HOW. ARE. YOU. SO. TALENTED. WTH\nދެން އިން ބައި ކިޔާލަން ލިބޭނީ ކޮން ދުވަހަކުން\nޥވވވވވވ ރީތި.ވވވވވވ އަވަހަށް އަޕް ކޮށްދެތްޗޭ\nމިއަދު މިވާހަކައިގެ އަނެއް ބަާ އަަޕް ކުރަން ޖެހޭނެންނު!!!!\nވަރަށް ރީތި 😘


5 ޖުލައި 2015\n[ޖުލައި 2، 2015 ގެ ބަޔާ ގުޅޭ]\nޔާނީ އަދިވެސް އޮތްގޮތަށް އޮތީއެވެ. ޒައިދް ޔާނީގެ އަތުގައި ހިފައި ޖޯޑުކޮށްލިއިރު ޔާނީގެ އަތް ހީވަނީ ގަނޑުފެން ކޮޅެއް ހެންނެވެ. ޒައިދް މަޑުމަޑުން އޭނާއާ ވީ ފަރާތަށް ޔާނީ އަނބުރާލާ ދެވަނަ ސިކުންތުގައި އޭނާގެ މޫނު ޔާނީގެ މޫނާ ގާތްކޮށްލާ ދިން ލުއި ހަދިޔާއިން ޔާނީގެ ހުރިހާ ހިއްސުތަކެއް ހޭލައްވާލިއެވެ. ހަމައެހިނދު ޔާނީއަށް ޒައިދްގެ މޭމަތީ އޭނާގެ މޫނު ފޮރުވާލެވުނެވެ. މެންދަން ނިމިގެން ދިޔައީ ދެމީހުންވެސް އެކަކު އަނެކެއްގެ ހިތް އުފާ ކޮށްދެމުންނެވެ. އާދުވަހަކަށް އަލިވިލުނީ މުޅި ދުނިޔެ ދޮންކުރަމުންނެވެ. ކޮޓަރި ތެރެއަށް އަލި ދޯދިތައް ފެތުރެމުން ދިޔަ ވަރަކަށް ޒައިދްގެ ލޯހުޅުވެމުން ދިޔައެވެ. މަގަތުގައި ނިދާލާފައި އޮތް ޔާނީ ފެނުމުން ބޭނުންވީ ހިތްފުރެންދެން އެމޫނަށް ބަލަން އޮންނާށެވެ. ކިހާ މައުސޫމް ހެއްޔެެވެ. ދުވަހަކުވެސް ބަލާ ފޫއްސެއް ނުވާނެކަން ގައިމެވެ. ނިދާލާފައި އޮތް އިރުވެސް މޫނުމަތިން ފެންނަމުން ދިޔަ ހިތްގައިމުކަމުން ޒައިދް އަށް ޔާނީއާއި ގާތަށް ޖެހިލެވުނެވެ. މޫނުމައްޗަށް ވެއްޓިފައި އޮތް އިސްތަށިކޮޅު ނަގާ އެއްފަރާތްކޮށްލާ ޔާނީގެ ނިތުގައި ޒައިދް ވަރަށް ލޯބިން ބޮސްދިނެވެ. އެހިނދު ޒައިދަށް ކުރީގެ ހަނދާނެއް އާވި ކަހަލައެވެ. ޔާނީ އަރާމުކޮށް ނިދާލާފައި އޮތުމުން ނުގޮވާ ޒައިދް ތެދުވެގެންގޮސް ވަނީ ފާހާނާއަށެވެ. ޝަވަރު ދޫކޮށްލާ އޭގެން ފައިބަމުންދިޔަ އެތަށް ހާސް ފެންތިކިތަކުން ޒައިދްގެ ހަށިގަނޑު ތެންމަމުން ދިޔައިރު ޒައިދްގެ ހިޔާލަށް އަންނަމުން ދިޔައީ ރޭގަ އެންމެފަހުން ޔާނީ ބުނެލި ޖުމްލައެވެ. ޒައިދް ދެކެ ޔާނީ ލޯބިވާ މިންވަރެވެ. ދެމީހުން އެކަކު އަނެކަކަށްޓަކައި އެދެމުން ދިޔަ މިންވަރެވެ. މިއީ ހަޤީޤީ ލޯބި ނޫން ދެން ކޮންއެއްޗެއް ހެއްޔެވެ؟\nފޯނު ރިންގްވާ އަޑަށް ޔާނީއަށް ހޭލެވުނުއިރު ދަތުރުގެ ބައިވެރިޔަކު ގުޅަނީއެވެ. ފޯނުނަގާ ޖަވާބު ދިނުމުން އެކޮޅުން ވާހަކަ ދައްކަމުން ދިޔަ ކުއްޖާ ބުނީ ލޯންޗް ހަދާ ނިމިއްޖެ ކަމަށާއި ސައިބޮއިގެން ފުރަން ތައްޔާރުވުމަށެވެ. އާއެކޭ ބުނެ ފޯނު ބާއްވައި ފުރަތަމަވެސް ޔާނީ ހޯދަންފެށީ ޒައިދެވެ. އަނެއްކާ އޭނަ އެކަނި ބާއްވާފައި ޒައިދް ދިޔައީ ބާވައެވެ. ނޫނެކެވެ. ޒައިދް އެހެނެއް ނުހަދާނެއެވެ. ބިއްލޫރި ދޮރު ކައިރީގައި ވިސްނަންހުރި ޔާނީ ސިހިގެން ދިޔައީ ފާހާނާއިން ނުކުތް ޒައިދްގެ އަޑަށެވެ. “ހޭލެވުނީ ދޯ! ޔާނީ މާ އަރާމުކޮށް ނިދާލާފަ އޮތީމަ ގޮވާ ހިތް ނުވީ” ބޮލުގެ އިސްތަށިގަނޑުގައިވާ ފެންތައް އަތުން ހިއްކަމުން ހޭލާ ހުރި ޔާނީ ފެނިފައި ޒައިދް ބުނެލިއެވެ. “އާނ.. ފޯނެއް އައިމަ ހޭލެވުނީ، ސައިބޮއިގެން ފުރަންވީ އޯ” ޔާނީވެސް ޒައިދްގެ ވާހަކައާއި ގުޅުވާލަމުން ޖަވާބުދީފައި މިސްރާބު ޖެހީ ފާހާނާއާ ދިމާލަށެވެ. އެކަމަކު ޒައިދް ޔާނީގެ ކުރިމައްޗަށް އަރައި ޔާނީ ދިޔަ ނުދީ ހިފެހެއްޓިއެވެ. ޔާނީގެ އަތުގައި އޮތް ތުވާލި އަތުލައި އޭނާގެ އުނަގަނޑު ވަށާލައި ޒައިދް އޭނާއާއި ގާތަށް ޔާނީ ގެނައެވެ. ޒައިދްގެ މި ކުއްލި ހަރަކާތުން ޔާނީ ގޮސް ޖެހުނީ ޒައިދްގެ މޭގައެވެ. އެވަގުތު ޒައިދްގެ ގައިން ދުވި މީރުވަހުން ދުރަށް ދާކަށް ޔާނީގެ ހިތެއް ނޭދުނެވެ. ލޮލާ ލޯ ސީދާވެ ދެން ބަދަލުކުރަމުން ދިޔައީ ދެމީހުންގެ ލޮލުގެ އިޝާރާތްތަކެވެ. ޔާނީ ރަކިވެގެން ޒައިދްގެ މޭގައި އަތްއަޅައި ދުރައްޖައްސާލުމަށްފަހު ޒައިދްގެ އަތުތެރެއިން ދެމިގަނެގެން ގޮސް ފާހާނާއަށް ވަނެވެ. އެހިނދު ޒައިދް ގާތަށް އައީ ލާނެތް ހިންޏެކެވެ.\nސައިބޮއެ ނިމިގެން އެންމެން ލޯންޗް ދޮށަށް ޖަމާވިއިރު ގަޑިން ދިހައެއް ޖަހަން ދަނީއެވެ. ޔާނީވެސް ބަގީއެއްގައި ޒައިދް އާއި އެކު ފާލަމަށް ދިޔައިރު ލަގެޖްތައް ލޯންޗަށް އަރުވާ ނިމެނީއެވެ. ޒައިދްގެ އަތުގައި ހިފައިގެން ޔާނީ ލޯންޗަށް އެރުމުން އެންމެން ވަރަށް ދިމާކުރިއެވެ. ލަދުން ހުރެ ޔާނީއަށްވެސް އެކަމާ އެކަނި އެކަންޏާ ހެވުނެވެ. ފާލަމުގައި އައްސާފައިހުރި ވާމޮހާލާ ލޯންޗް މުޅިންއާ މަންޒިލަކަށް ދަތުރު ފެށި މާސިންގާ ކަނޑުގެ ރާޅުތައް ކަފަމުން ދެފަރާތަށް ފޮނު އަރުވަމުންނެވެ. ރިސޯޓްގެ މަލަމަތި އޮބެމުން ދިޔައިރު ޔާނީ ދިޔައީ އޭނާގެ ހިތުގައި މިދަތުރުގެ އުފާވެރި ހަނދާންތައް އާލާކުރަމުންނެވެ. މިދަތުރުގެ ސަބަބުން އޭނާގެ މުޅި ދިރިއުޅުން މުޅިންހެން އެއްކޮށް ބަދަލުވެއްޖެއެވެ. ސަބަބަކީ ޒައިދެވެ. ޔާނީގެ ދިރިއުޅުމުގައި ޒައިދް އާކުލަތަކެއް ޖައްސައިދީފިއެވެ. ދުވަހަކުވެސް ހިތަށް ނުގެނެވޭފަދަ އުފާވެރިކަމަކާއި އާ އުއްމީދުތަކެއް ހިތުގައި އަށަގަންނުވަދެމުންނެވެ. ދުވަހަކުވެސް މީހެއްދެކެ މިހާވަރަށް ލޯބިވެވިދާނެ ކަމަކަށް ޔާނީ ހުވަފެނުންވެސް ނުދެކެއެވެ. ނޫކަނޑުގެ މެދުގައި އޮވެ ލޯންޗް ދަތުރު ކުރަމުން ދިޔައިރު ޒައިދް އަށް ބެލެމުން ދިޔައީ ޔާނީއާއި ދިމާލަށެވެ. މީހަކަށް އެކަން ފާހަގަ ވެދާނެތީ ޒައިދް އިނީ ކަޅުކުލައިގެ ރޭބަން އައިނުން ދެލޯ ފޮރުވައިގެންނެވެ. އޭރު ޔާނީ އިނީ ކަންފަތަށް ހެޑްސެޓް ޖަހައިގެން ލަވައަޑުއަހާށެވެ. އިވެމުންދިޔަ ލަވައަކީ “ދީވާނާ ވޭ މޫސުން، ތިޔަހެން ބަލާލުމުން… ހިނިތުންވީމާވެސް މާފޮޅޭ”\nމާލޭ ފަޅަށް ވަދެ ލޯންޗް ޕެޓްރޯލް ޖެޓީއާއި ގާތްކޮށްލުމުން ފަހަރަކު މީހަކު ލޯންޗުން ފައިބަމުން ގޮސް އެންމެ ފަހަތުން ޔާނީވެސް ލޯންޗުން ފޭބިއެވެ. އޭރު ޔާނީގެ އިންތިޒާރުގައި ހުރި ޒައިދް ޔާނި ފެނުމާއެކު އަތުން ހަނައާޅާލާފައި އަތުގެ އިޝާރާތުން އައުމަށް އެންގުމުން ދަބަސް ކޮނޑުގައި އަޅުވައިގެން ޒައިދް ގާތަށް ދިޔައެވެ. “އެކަނިތަ ގެއަށް ދަނީ؟ ނޫނީ އަހަންނާއެކު ދާންވީނު؟” ހަޤީޤަތުގައި ޒައިދް ބޭނުންވީ ޔާނީ އޭނާއާއި އެކުގައި ދިއުމަށެވެ. އެއީ ޔާނީގެ ހިތްވެސް ބޭނުންވިގޮތްކަމުން ޒައިދް ޔާނީގެ ފޮށި ޑްރައިވަރާ ހަވާލުކޮށް އެޑްރެސް ބުނެދިނުމަށްފަހު އައުމުން އިތުރު ދެބަސްވުމަކާނުލާ ޔާނީ ޒައިދް އާއެކު ދިއުމަށް ސައިކަލަށް އެރިއެވެ. ސައިކަލް ދުއްވަމުން ދިޔައިރު އިރުކޮޅަކާ ޒައިދް ޔާނީގެ އަތުގައި ހިފާލައި ހިނިތުންވުންތައް ރައްދުކުރަމުން ދިޔައެވެ. އެހާ ދިގު ދަތުރަކަށް ފަހު ގެއާ ހަމައަށް ދެވުނުއިރުވެސް ޔާނީ އިނީ ގެއަށް އާދެވުނުލެއް އަވަސްވެފައެވެ. ސައިކަލުން ފައިބައިގެން ދާކަށް ހިތެއް ނުރުހުނެވެ. އެކަމަކު މިވަގުތަށް އަލްވަދާއު ކިޔާފައި ޔާނީ ދާން ހިނގައި ގަތުމުން ޒައިދް ޔާނީއަށް ގޮވާލިއެވެ. އަވަހަށް ޔާނީ ފަސް އެނބުރި ބަލާލާ ކިހިނެއް ވީތޯ އެހުން ޒައިދް ބުނީ ހަމަ ގޮވާލީ ކަމަށެވެ. ބަދަލުގައި ހެވިލާފައި ޔާނީ ގެއަށް ވަނުމުން ޒައިދްވެސް ސައިކަލް ދުއްވާލީ ގެއަށް ދިއުމަށެވެ. އޭރު މިދެމީހުންގެ އުފާވެރި ވަގުތުތައް ބެލުމަށް ދުރުގައި މީހަކު ހުރިކަމެއް ދެމީހުން ކުރެ އެކަކަށްވެސް ރެއަކާ ނުލައެވެ. ކުރިއަށް ދެން އަންނަން އުޅޭ ތޫފާނުގެ އެއްވެސް ހިލަމެއް މިދެމީހުންނަކަށް ނުވެއެވެ.\nގެއަށް ދެވުމާއެކު ޒައިދް ފުރަތަމަވެސް ބޭނުންވީ އޭނާގެ މަންމަ ހޯދަން ކަމަށްވުމުން އެގަޑީގައި ނާޒް އުޅޭނީ ބަދިގޭގައި ކަމުން ކޮޓަރިއަށް ދިއުމުގެ ކުރިން ޒައިދް ދިޔައީ އެދިމާލަށެވެ. ބަދިގެއަށް ވަނުމުން މަސައްކަތް ކުރަންހުރި ނޯކަރުމީހާގެ ފަރާތުން އެނގުނީ ނާޒް ވީ މަތީގައިކަމެވެ. އެތަނުން ނުކުމެ ކާމޭޒުމަތީގައި ހުރި މޭވާ ވަށިގަނޑުން އާފަލެއް ނަގައިގެން ކަމުންކަމުން ޒައިދް ސިޑިން މައްޗަށް އެރިއިރު ތާރާ ކޮޓަރިން ނުކުންނަނީއެވެ. ޒައިދް އަންނަ ދުވަސް ލަސްވުމުން ތާރާ ގޭގައި މަޑުކުރީ ނާޒް އާއި ޝިޔާޒްގެ އެދުމުގެ މަތިން އެކަމާ ދެކޮޅުހަދަން ނުކެރިގެންނެވެ. ތާރާއަށް ޒައިދްގެ ކުރިމައްޗަށް އެރި ދެމީހުންގެ ހަތަރުކަޅި ހަމަވި ވަގުތު ހީވީ ބިންގަނޑު ރޫރޫ އަޅައިގެން ދިޔަހެންނެވެ. ތާރާއެކޭ އެއްގޮތަށް ޒައިދަށްވެސް ހުރެވުނީ ބުނާނެ އެއްޗެއް ނޭނގި ގަބުވެފައެވެ. ތާރާގެ ދުލުން ބޭރުވިހާވެސް އެއްޗަކީ “ދޮންބެ” މިލަފްޒެވެ. އެވަގުތު ދިމާވީ ނާޒްވެސް ކޮޓަރިން ނުކުތް ވަގުތަށް ވުމުން ދެދަރިން އެކުގައިވި މަންޒަރުފެނިފައި ލޮލުން ކަރުނަ ނީރައިލިއެވެ. “މަންމާ! މީކާކު؟ މިގޭގަ ކީއްކުރަނީ؟” އޮޅުންގަނޑެއްގެ ތެރޭގައި ހުރެ ޒައިދް އޭނާގެ މަންމައާއި ސުވާލު ކުރަމުން ދިޔައިރު ތާރާ ހުރީ ހަދާނެގޮތް ހުސްވެފައެވެ. “ދަރިފުޅު ކީއްވެ އަންގާވެސް ނުލާ ތިއައީ؟ މި..މިއީ.. މަންމަގެ ރައްޓެއްސެއްގެ ދަރިއެއް، އެމީހުން ދެތިން ދުވަހަށް ރާއްޖެތެރެއަށް ދާން ޖެހިގެން މަންމަ ގާތު ބަހައްޓާފަ ދިޔައީ. މިއަދު އަންނާނެ އެމީހުން” ތެދަށް ބުނަން ކިތަންމެ ބޭނުންވި ނަމަވެސް ތާރާ އެކަމަށް މަނާކުރުމުން މިފަހަރުވެސް ނާޒްއަށް ހަޤީޤަތް ފޮރުވާ ދޮގު ހަދަން މަޖުބޫރުވިއެވެ.\nވާހަކަ މެދުކަނޑާލާފައި ތާރާ ގެއަށް ދަނީއޭ ކިޔައި ތާރާ އެވަގުތު އެގެއިން ދިއުމަކީ އެންމެ ބުއްދިވެރިގޮތްކަމަށް ނިންމައި އެތަނުން ދާން ހިނގައިގަތެވެ. އޭރުވެސް މުޅި މީހާ ހާސްވެ ދާހިއްލާ ފޯވެއްޖެއެވެ. ކުޑަތަންކޮޅަކަށް ދެވުނުތަނާ ޒައިދްގެ އަޑު އިވިފައި އަނެއްކާވެސް ތާރާއަށް ހުއްޓެން ޖެހުނެވެ. ދެލޯމަރައި ފިއްތާލަމުން މަޑުމަޑުން ފަހަތަށް އެނބުރި މިފަހަރު ތާރާއަށް ހުރެވުނީ އިސްޖަހައިގެންނެވެ. ޒައިދް ކޮށްފާނެ ސުވާލަކާ ދޭތެރޭ ވިސްނާފައެވެ. ޔަޤީނުންވެސް އޭނައާއި ޒައިދްއާ ކުރިން ދިމާވިކަން ޒަިއދް ހަނދާން ހުންނާނެއެވެ. އޭނާ އެކަމާ ގުޅޭގޮތުން ސުވާލު ކުކުރުމަކީ ވަރަށް ނާދިރު ކަމެކެވެ. ކަންތައްވީވެސް ހަމަ ތާރާ ހީކުރިގޮތަށެވެ. “ވެއިޓް، އަހަރެމެން ދެމީހުން މީގެ ކުރިން ދިމާވި ދޯ؟ ލެޓްމީ ތިންކް، އާނ… ނުބަލާ މަގު ހުރަސް ކުރި ކުއްޖާ ދޯ ތީ” އެއައިގޮތަށް އައިސް ތާރާގެ ކުރިމަތީ ހުއްޓިފައި ޒައިދް ކުރީ ހަމަ އެ ސުވާލެވެ. ދެމީހުން މީގެ ކުރިން ދިމާވި ވާހަކައެވެ. ޖަވާބު ދޭނީތޯ ނުދޭނީތޯ ހިތަށް އަރާއަރާ ހުއްޓާ ކުއްލިއަކަށް ތާރާގެ ފޯނު ރިންގްވާން ފެށިއެވެ. އެވަގުތު ފޯނެއް އައުންވީ ތާރާގެ ނަސީބުރަނގަޅުކަން ކަމުގައި އޭނާ ޤަބޫލުކުރިއެވެ. “އަ.. އެގުޅަނީ މަންމަ، ނައިސްގެން ލަސްވެގެން ކަންނޭގެ. ދެންމެ ގުޅާފަ ބުނި މި ދަނީއޭ ބަލާ. ދަނީ، ބާއި” އަވަސް އަރުވާލާފައި އެގަޑީގައި ހިތަށް އެރި އެއްޗެއް ބުނުމަށްފަހު ތާރާ އެތަނުން ދާން ހިނގައިގަތީ ފުން ނޭވާއެއް ދޫކޮށްލަމުންނެވެ.\nގެއިން ބޭރަށް ބަގީޗާއާ ހަމައަށް ނުކުމެވުނުއިރު ޔާނީގެ ކޯލްވެސް މިސްވެއްޖެއެވެ. އަލުން ޔާނީއަށް ގުޅާލުމުން ވަރަށް އަވަހަށް ފޯނުނަގައި ތާރާ ކޮންތާކުތޯ ޔާނީ އެހިއެވެ. ގެއަށް އައި އިރު ތާރާ ފެންނަން ނެތުމުން ޔާނީއަކަށް ހިތްމަޖެހުމެއް ނުލިބުނެވެ. މިއުޅެނީ ބޭރުގައި ކަމަށާއި އިރުކޮޅަކުން ގެއަށް މިދަނީ ކަމަށް ބުނެ ތާރާ ފޯނު ބާއްވައި ދިއުމުގެ ކުރިން އަދި އެއްފަހަރު ފަސްއެނބުރި ގެއާ ދިމާލަށް ބަލައިލިއެވެ. ލޮލުން ފާއްދާލި ކަރުނަތިކި އަތުގެ ނުފުށުން ފޮހެލަމުން ބެލްކަނީގައި ހުރި އޭނާގެ މަންމައަށް އަތުން ވަދާއީ ސަލާމް އަދާކޮށްލުމަށްފަހު ނުކުމެގެން ދިޔައެވެ. [ނިނިމޭ]


Sulhaah oiy enme heyo gothakee NATO baibai kurun\nސުލްހައަށް އޮތް އެންމެ ހެޔޮގޮތަކީ ނޭޓޯ ބައިބައިކުރުން\nޖެރެމީ ކޯބިން: ސުލްހައަށް އޮތް އެންމެ އަވަސް ހައްލަކީ ނޭޓޯ ބައިބައި ކުރުން\nނޭތޯ ކަހަލަ އަސްކަރީ އެއްބާރުލުން ތަކަކީ ދުނިޔެއަށް އޮތް ބޮޑު ނުރައްލެއް ކަމަށް އިނގިރޭސިވިލާތުގެ ލޭބާ ޕާޓީގެ ކުރީގެ ލީޑަރު ޖެރެމީ ކޯބިން ވިދާޅުވެއްޖެ އެވެ. އޭނާ ވިދާޅުވީ ނޭޓޯގެ ސަބަބުން ގައުމުތަކުގެ މެދުގައި ބޮޑެތި ހަމަނުޖެހުންތައް ހިނގާ ކަމަށާއި އެއީ ރޫލާޅަން ޖެހިފައި އޮތް ޖަމާތެއް ކަމަށެވެ.\nޖެރެމީ ކޯބިން ވިދާޅުވި ގޮތުގައި ދުނިޔެ ސުލްހަކުރެވެން އޮތް މަގަކީ އަދިވެސް އެއްބާރުލުންތައް އުފެއްދުން ކަމަށް ދެކޭ ނަމަ އެއީ ކަމުދާ ވިސްނުމެއް ނޫން ކަމަށެވެ. އޭނާ ވިދާޅުވީ ކަނޑި އާއި ބަޑިން ދުނިޔެއަށް ބިރުދައްކަން ޖަމާއަތްތަށް އުފައިގެން ކަމެއް ރަނގަޅުވާ ނަމަ މިހާރު އޮންނާނީ ރަނގަޅުވެފައި ކަމަށެވެ.\nއޭނާ ވިދާޅުވީ އަސްކަރީ ބިންގަލެއްގައި އުފައްދާފައި ހުރި ޖަމާއަތްތައް ރޫޅިގެންދާ މަންޒަރު ދެކެވަޑައިގަންނަވަން ބޭނުންފުޅުވާ ކަމަށެވެ. އަސްކަރީ ވިސްނުމެއްގައި އެއްބާރުލުމެއް އޮތް ނަމަވެސް މިހާރުން މިހާރަށް ރޫޅާލަން ޖެހޭ ކަމަށް ވެސް އޭނާ ވިދާޅުވި އެވެ.\nޖެރެމީ ވިދާޅުވި ގޮތުގައި ނޭޓޯއާ މެދު ގައުމުތަކުން ދެކޭ ގޮތް ޔުކްރޭން ހަނގުރާމައަށް ފަހު ބަދަލުވާނެ އެވެ. ނޭޓޯއަށް ކުއްލި ބަދަލެއް ހަމަ ކުއްލިއަކަށް ނާންނާނެ ކަމަށް ވެސް އޭނާ ވިދާޅުވި އެވެ. އެހެން ނަމަވެސް ނޭޓޯ މިހާރު އެތޮއީ ދުވަސް ހަމަވެފައި ކަމަށް އޭނާ ވިދާޅުވި އެވެ.\nޔުކްރޭނަށް ރަޝިއާ ހަމަލާދޭން ފެށީ ރަޝިއާއާ ކައިރި ނުވުމަށް ނޯޓޯއަށް އިންޒާރުދީފައި ވަނިކޮށްކަން ޖެރެމީ ފާހަގަކުރެއްވި އެވެ. އޭނާ ވިދާޅުވީ ރަޝިއާއިން ޔުކްރޭނަށް އަރައިގަތީ ނެޓޯގެ ސަބަބުން ކަމަށް ވިދާޅުވާން ބޭނުންފުޅު ނުވި ނަމަވެސް، ރަޝިއާ އާއި ނޭޓޯއާ ދެމެދު ބޮޑެތި މައްސަލަތައް އެބަ ހުއްޓެވެ.\nރަޝިއާ އާއި ނޭޓޯއާ ދެމެދު ސަލާމަތީ މަޝްވަރާތައް ބޭއްވުނު ކަމަށް އޭނާ ވިދާޅުވި އެވެ. ދުނިޔޭގައި ހިނގާ ހަނގުރާމަތަކަކީ ކޮންމެވެސް ކަމެއް ހައްލު ނުމުގެ ނަތީޖާ ކަމަށް ވެސް ވިދާޅުވި އެވެ.\nރަޝިއާގެ އަސްކަރިއްޔާއިން ޔުކްރޭންގައި ހިންގާ ޚާއްސަ އޮޕަރޭޝަނެއް ކަމަށް ބުނެ ރަޝިއާ ސިފައިން ޔުކްރޭނަށް އަރައިގަތީ ފެބްރުއަރީ 24 ވަނަ ދުވަހު އެވެ.\nރަޝިއާއިން ޔުކްރޭނަށް ދިން ފަނާކުރަނިވި ހަމަލާތަކުގައި މުޅި ޔުކްރޭންގެ ސިފަ ވަނީ ގެއްލުވާލާފަ އެވެ. ޔުކްރޭނަށް ދީފައި ހުރި ގެއްލުންތައް މިއިން ޒަމާނަކު ވެސް މަރާމާތުކުރެވޭނެ ކަމަކަށް ނުބެލެވެ އެވެ.\nއިނގިރޭސިވިލާތް އީޔޫ ނޭޓޯ + ޕޮލިޓިކްސް


އެސްޓީއޯގެ ބޭސްފިހާރަތަކުގައި ޕްލާސްޓިކް ކޮތަޅު ބޭނުންކުރުން ހުއްޓާލައިފި އެސްޓީއޯގެ ބޭސްފިހާރަތަކުގައި ޕްލާސްޓިކް ކޮތަޅު ބޭނުންކުރުން ހުއްޓާލައިފި\nއެސްޓީއޯގެ ބޭސްފިހާރަތަކުގައި ޕްލާސްޓިކް ކޮތަޅު ބޭނުންކުރުން ހުއްޓާލައިފި\nއެސްޓީއޯއިން ކަރުދާސް ކޮތަޅު ބޭނުންކުރަން ފެށުން / ފޮޓޯ: އެސްޓީއޯ\nއެއްފަހަރު ބޭނުންކޮށްފައި އުކާލާ ޕްލާސްޓިކާ ދެކޮޅަށް މަސައްކަތްކުރުމުގެ ގޮތުން އެސްޓީއޯގެ ބޭސްފިހާރައިން ޕްލާސްޓިކް ކޮތަޅު ބޭނުންކުރުން ހުއްޓާލައިފިއެވެ.\nމިއީ ސަރުކާރުގެ ކުންފުންޏަކުން ޕްލާސްޓިކް ކޮތަޅު ބޭނުންކުރުން އެއްކޮށް ހުއްޓާލި ފުރަތަމަ ފަހަރެވެ.\nއެއްފަހަރު ބޭނުންކޮށްފައި އުކާލާ ޕްލާސްޓިކާ ދެކޮޅަށް ސަރުކާރުން ބޮޑު ކެމްޕޭނެއް ކުރިއަށްގެންދާއިރު މިކެމްޕޭނަށް ސަރުކާރުގެ ކުންފުނިތަކުން އަންނަނީ އެހީތެރިކަން ފޯރުކޮށްދީ އެއްބާރުލުން ދެމުންނެވެ. މި ކެމްޕޭނުގެ ދަށުން އެސްޓީއޯއިން ވަނީ މިހިނގާ އޯގަސްޓް މަހުގެ 1 ވަނަ ދުވަހުން ފެށިގެން އެސްޓީއޯގެ ބޭސްފިހާރަތަކުން ބޭސްވިއްކާއިރު ޕްލާސްޓިކް ކޮތަޅު ބޭނުންކުރުން ހުއްޓާލާފައިކަމަށް އެސްޓީއޯއިން ވިދާޅުވެއެވެ.\nމިމަހުގެ ފުރަތަމަ ދުވަހުން ފެށިގެން އެސްޓީއޯގެ ފާމަސީތަކުން ބޭސް ދޫކުރާނީ ކަރުދާސް ކޮތަޅުގައިކަމަށް އެސްޓީއޯއިން ވިދާޅުވެއެވެ. އެސްޓީއޯއިން ހާމަކުރައްވާ ގޮތުގައި މިއީ ސަރުކާރުން އެއްފަހަރު ބޭނުންކޮށްފައި އުކާލާ ޕްލާސްޓިކާ ދެކޮޅަށް ކުރާ މަސައްކަތަށް އެއްބާރުލުން ދިނުމުގެ ގޮތުން ގެނައި ބަދަލެކެވެ. އަދި ކުރިއަށް އޮތްތަނުގައި އަތޮޅު ތެރޭގައި ހުރި އެސްޓީއޯގެ ބޭސް ފިހާރައަކުންވެސް މިބަދަލު ފެނިގެންދާނެކަމަށް އެކުންފުނިން ހާމަކުރައްވައެވެ.\n2023 ވަނަ އަހަރާ ހަމައަށް އެއްފަހަރު ބޭނުންކޮށްފައި އުކާލާ ޕްލާސްޓިކްގެ ބާވަތްތައް ބޭނުންކުރުން ހުއްޓަލާ ޤައުމަކަށް ރާއްޖެ ހެދުމަށް ކުރާ މަސައްކަތުގައި ސަރުކާރުގެ ކުންފުނިތަކުން ދެއްވާ އެއްބާރުލުން މިނިސްޓްރީ އޮފް އެންވަޔަރަމަންޓް ކްލައިމެޓް ޗޭންޖް އެންޑް ޓެކްނޮލޮޖީން ފާހަގަކުރައްވައެވެ.\nމިކެމްޕޭން ރަސްމީކޮށް ފެށުމަށްޓަކާ ސަރުކާރުންވަނީ ސަރުކާރުގެ މުވައްސަސާތަކާއި ކުންފުނިތަކުގައި އެއްފަހަރު ބޭނުންކޮށްފައި އުކާލާ ފުޅި ބޭނުންކުރުން ހުއްޓުވުމަށްޓަކާ ބިއްލޫރި ފުޅި ތަޢާރަފްކޮށްފައެވެ. އަދި މިދިޔަ ޖޫން މަހުގެ 1 ވަނަ ދުވަހުން ފެށިގެން ބައެއް ބާވަތްތަކުގެ ޕްލާސްޓިކް ރާއްޖެއަށް އެތެރެކުރުންވަނީ މަނާކޮށްފައެވެ. އެގޮތުން ރާއްޖެއަށް އެތެރެކުރާ 500 މިލިލީޓަރަށްވުރެ ކުދި ޕްލާސްޓިކް ފުޅީގައި ބަންދުކޮށްފައި ހުންނަ ބުއިމަށް ބޭނުންކުރާ ހުރިހާ ބާވަތެއް ވަނީ މަނާކޮށްފައެވެ. އަދި މިއަހަރުގެ ޑިސެމްބަރު މަހުގެ 31 ވަނަ ދުވަހު ކާބޯތަކެތި ބަންދުކުރާ ސްޓައިރަފޯމް ފޮށި ރާއްޖެއަށް އެތެރެކުރުން މަނާވާނެކަމަށް ސަރުކާރުން ހާމަކުރައްވައެވެ. މީގެއިތުރުން ޕްލާސްޓިކް ނޫންބާވަތްތަކަށް ރައްޔިތުން އަހުލުވެރިކުރުވުމާ ގުޅޭގޮތުން ހޭޅުންތެރިކުރުވުމުގެ އެކި ޕްރޮގްރާމްތައް ހިންގުމަށް ހަމަޖެހިފައިވާކަމަށް ސަރުކާރުން ހާމަކުރައްވައެވެ.\nއިތުރު ލިޔުންތައް ތިމާވެށި ދުނިޔޭގެ ވިޔަފާރި


SunOnline: Coronavirus: Doctarunge ilthimaas akee geybandhu!\nކޮރޯނާވައިރަސް: ޑޮކްޓަރުންގެ އިލްތިމާސްއަކީ ގޭބަންދު!\nޝަފްނާ ހުސައިން 16 Mar 2020, 13:37\nމާލޭ ރިންގްރޯޑް -- ސަން ފޮޓޯ/ފަޔާޒް މޫސާ\nކޮރޯނާވައިރަސް، ކޮވިޑް-19ގެ ނުރައްކާ ރާއްޖެއަށް ވެސް ބޮޑުވަމުން އަންނަ އިރު، ސިއްހީ ނުރައްކަލުގެ ހާލަތު ވަނީ ރާއްޖޭގައި ވެސް އިއުލާންކޮށްފަ އެވެ. އެކަމަކު، ދިވެހިންގެ އާދަތަކަށް ބަދަލެއް އައިހެން އަދި ހިއެއް ނުވެ އެވެ. އެންމެން އެއްވެގެން ކެފޭތަކަށް ގޮސް ކޮފީ ބުޔުމާއި، ޕާޓީތައް ބޭއްވުމާއި ވީކެންޑަށް ގެސްޓްހައުސްތަކަށް ދަތުރު ދިޔުމުގެ ކަންކަމަށް ވެސް ހުއްޓުމެއް އައިހެން ހިއެއް ނުވެ އެވެ.\nއެކަމަކު، ސިއްހީ ދާއިރާގެ ތަޖުރިބާކާރުން ވިދާޅުވާ ގޮތުގައި މި ވައިރަސް ކޮންޓްރޯލް ކުރެވެން އޮތީ، އާންމުންގެ ފަރާތުން ބޮޑު އެއްބާރުލުމެއް ލިބިގެންނެވެ. އާންމުންގެ ފަރުދީ ޒިންމާ އަދާކޮށް ކަންތައްތަކެއް ކޮށްގެންނެވެ.\nއިޓަލީ ފަދަ ބަލި ބާރަށް ފެތުރި ކަންކަން ގޯސްވެފައިވާ ގައުމުތަކުގައި އެ ހާލަތު އައީ، ސަރުކާރުތަކަށް ވެސް އަޅާނުލެވި، އާންމުންނަށް ވެސް މި ރޯގާއާ މެދު ފަރުވާކުޑަކުރެވުނީމަ އެވެ.\nއެފަދަ ގައުމުތަކުން ފެންނަ މަންޒަރަކީ ކޮރޯނާވައިރަހާ މެދު އަޅާނުލެވުމުގެ ނަތީޖާއަކަށް ވަނީ މި ރޯގާ ޖެހޭ މީހުން ގިނަވެ، ސިއްހީ ނިޒާމަށް ނުކައްތާ ވަރަށް ބަލިވާ މީހުން ގިނަވުމެވެ. ރާއްޖެއަށް ވުރެ ސިއްހީ ނިޒާމު އެތައްތަނެއް ރަނގަޅު އިޓަލީގައި އިއްޔެ އެކަނިވެސް 300 އެއްހާ މީހުން މަރުވި އެވެ.\nމި ހުރިހާ ދިރިހުރި މިސާލުތަކުން ނަގަން ޖެހޭ ފިލާވަޅަކީ ބަލި ޖެހޭ މީހުންގެ ނިސްބަތް "ބޮންތި"އަށް އެރުމުގެ ކުރިން މައިތިރި ކުރެވެން އޮތީ، ސަރުކާރުން ކުރާ މަސައްކަތުގެ އިތުރަށް ފަރުދުން ވެސް ޒިންމާ އަދާކޮށްގެންނެވެ.\nމާލޭގެ މަގެއް މަތިން --- ސަން ފޮޓޯ/ ފަޔާޒު މޫސާ\nރާއްޖޭގައި މިހާތަނަށް ކޮރޯނާއަށް 13 މީހަކު ވަނީ ޕޮޒިޓިވްވެފަ އެވެ. އިއްޔެ އެކަނިވެސް ތިން މީހުން ފެނުނު އިރު، ރާއްޖޭގެ ގްރާފްވެސް ކުއްލިއަކަށް މައްޗަށް އެރުމުގެ ފުރުސަތު ވަރަށް ބޮޑެވެ.\nގުދުރަތީ ގޮތުން ރާއްޖެ އުފެދިފައިވާ ގޮތުން ބަލި ފެތުރުން ކޮންޓްރޯލް ކުރަން ފަސޭހަވި ނަމަވެސް މި ވައިރަސް، ތޮއްޖެހިފައިވާ މާލެއާ ހަމައަށް ފޯރައިފިނަމަ ކޮންޓްރޯލްކުރަން ވަރަށް އުނދަގޫވާނެކަމަށް ސިއްހީ ދާއިރާގައި މަސައްކަތްކުރައްވާ ފަރާތްތަކުން ވިދާޅުވެ އެވެ.\nމާލޭ މަގުމަތީގައި ބަޔަކު މާސްކް އަޅައިގެން --- ސަން ފޮޓޯ/ ފަޔާޒު މޫސާ\nކޮރޯނާވައިރަސް ނުރައްކާވަނީ ވައިރަސް ފެތުރުން ހަލުވިކަމުންނެވެ. މި ބަލީގައި ނުރައްކާ ވަނީ ވަރަށް ދަށް ޕަސެންޓު މީހުންނަށެވެ. އަލާމާތްތައް ނުފެނި، ނުވަތަ މާބޮޑު ސިއްހީ ފަރުވާއަކާ ނުލާ ރަނގަޅުވާ މީހުން ގިނަ އެވެ. ނަމަވެސް އެމީހުންގެ ގައިން، ރިސްކް ގްރޫޕުގެ މީހުންނަށް ބަލި ފެތުރުމުގެ ފުރުސަތު މާބޮޑެވެ.\nރާއްޖޭގައި ގިނަ އަދަދެއްގެ ބަޔަކު އެއްފަހަރާ ބަލިވެއްޖެނަމަ، މިހާރުވެސް ބަލިކަށި ސިއްހީ ނިޒާމުގެ ފައި މުޅިން ބިންދައިގެން ދާނެ އެވެ. އެންމެނަށް އެއް ފަހަރާ ފަރުވާ ދޭނެ ޖާގައާއި ވަސީލަތްތައް ހޮސްޕިޓަލުތަކުގައި ނެތުމުގެ ނަތީޖާއަކަށް ވެގެންދާނީ، ބަލީގެ ނުރައްކާ ބޮޑުވެ އެތައް ބަޔަކު މަރުވުން ފަދަ ބިރުވެރި ހާލަތަކަށް ގައުމު ވެއްޓުމެވެ.\nސިއްހީ ދާއިރާގައި މަސައްކަތްކުރައްވާ ފަރާތްތަކުން ކެނޑިނޭޅި ކުރަމުން އަންނަނީ އެ މަސައްކަތެވެ. އެ ހާލަތަށް ގައުމު ދިޔަ ނުދޭން އަޅަންޖެހޭ މުހިންމު ފިޔަވަޅުތަކެއް ސަރުކާރުން އަންނަނީ ކުރަމުންނެވެ. ދެން އޮތީ ފަރުދީ ޒިންމާއެވެ. ސިއްހީ މާހިރުންގެ އިލްތިމާސް އަޑުއަހާށެވެ. ސަމާލުވެ، ރައްކާތެރިވާށެވެ.\nމިހާރު ހުރިހާ ޑޮކްޓަރުން އެއް އަޑުން ވިދާޅުވަމުން އަންނަނީ، އެންމެ ރައްކާތެރި ފިޔަވަޅަކީ "ގޭބަންދު" ވުން ކަމަށެވެ. ހުރިހާ ޑޮކްޓަރުން ކުރައްވާ އިލްތިމާސަކީ ގޭބަންދުވުމެވެ.\nޑރ. މުހައްމަދު އަލީ -- ސަން ފޮޓޯ/ މުހައްމަދު މުޒައްޒިން ނާޒިމް\nއައިޖީއެމްއެޗުގެ ޑޮކްޓަރު، ޑރ. މުހައްމަދު އަލީ "ސަން" އަށް ވިދާޅުވީ ގޭބަންދުވާން ޑޮކްޓަރުން އިލްތިމާސް ކުރައްވަނީ، އެހެން ގައުމުތަކަށް ނޭޅުނު ފިޔަވަޅުތަކުގެ ސަބަބުން ނުކުތް ނަތީޖާއިން ފިލާވަޅު ލިބިގަނެ، ރާއްޖެ އެފަދަ ބިރުވެރި ހާލަތަކަށް ދިއުމުގެ ފުރުސަތު ހަނި ކުރުމަށް ކަމަށެވެ.\n"އަޅުގަނޑުމެން މި އިލްތިމާސް ކުރަނީ ބޭރަށް ކޮންމެހެން ދާން ޖެހިގެން ނޫނީ ނުދާން. އެއްވުންތައް ނުބާއްވަން. އެއްވެސް ވަރަކަށް ގިނަ މީހުން ތަންތަނަށް އެއްވެ ނޫޅުން. ހޮޓާ ތަކަށް ނުދާން. ގެއަށް ޑެލިވަރީ ކޮށްގެން ވިޔަސް ބޭރު ތެރޭގައި އުޅުން މަދުކުރަން،" ޑރ. ވިދާޅުވިއެވެ.\nއޭޑީކޭ ހޮސްޕިޓަލުގެ ޗީފް މެޑިކަލް އޮފިސަރު ޑރ. އަބްދުﷲ ނިޔާފު ގޭބަންދުވާން އިލްތިމާސް ކުރެއްވީ ދުނިޔޭގެ ބޮޑެތި ގައުމުތަކުން ލޮކްޑައުން އަކަށް ދިއުން ފަސްކުރުމުން އެގައުމުތަކަށް މިހާރު ދިމާވެފައިވާ ހާލަތުން މިސާލު ނަންގަވަމުންނެވެ.\nގިނަ ގައުމުތަކުން ލޮކްޑައުންއަކަށް ދިއުން ފަސްކުރަނީ، އެ ގައުމުގެ އެތެރޭގައި ބަލި ނުފެތުރޭތީ އެވެ.\n"މިހާރު އެ ގައުމުތަކުން ބުނަމުން އަންނަނީ އޭގެ ދެތިން ހަފްތާ ކުރިން ލޮކްޑައުންއަކަށް ދެވުނު ނަމައޭ. އަދި އެހެން ގައުމުތަކުން އެ ކުށް ތަކުރާރު ނުކުރަން އަންނަނީ ގޮވާލަމުން،" ނިޔާފް ވިދާޅުވި އެވެ.\nކުޑަކުދިންގެ ހާއްސަ ޑޮކްޓަރު، ޑރ. އަހްމަދު ފައިސަލް ވެސް ވިދާޅުވަނީ ދިވެހިން ވިސްނާލަށް ޖެހޭ މުހިންމު ވާހަކަފުޅެކެވެ. ރާއްޖެއިން އެންމެ ފުރަތަމަ މީހަކު ބައްޔަށް ޕޮޒިޓިވްވީ މި މަހުގެ ހަތް ވަނަ ދުވަހު އެވެ. އެމީހާއަށް އަދިވެސް އަންނަނީ ފަރުވާ ދެމުންނެވެ.\nއާދައިގެ ވަރަކަށް ބަލިވާ މީހާ ރަނގަޅުވާން މަދުވެގެން 14 ދުވަސް ނަގާއިރު، ބަލީގައި ބޮޑުވަރުވާ މީހަކު މުޅިން ރަނގަޅުވާން ދޮޅުމަސް ވެސް ނަގާފާނެ ކަމަށް ޑރ. ފައިސަލް ވިދާޅުވި އެވެ.\n"ކޮވިޑުގައި ބަލިމީހާ އަވަހަށް ދޫކޮށްލެވޭކަށް ނޯވޭ. އެހެންވެ ބަލިވާމީހުން ގިނަވީމާ އެނދުތަކުގައި ބާއްވަން ޖެހޭނީ ގުރުއަތުލާން،" ޑރ ވިދާޅުވިއެވެ.\nރާއްޖޭގައި ހަލުވި ކަމާއެކު ބަލި ފެތުރެމުން ނުދާއިރު، ވަލި ފެތުރުން ކޮންޓްރޯލް ކުރަން ލިބިފައިވާ "ގޯލްޑަން" ފުރުސަތަކީ މިއީއެވެ. މިހާރު ނުވި ރައްކަލެއް ފަހަކުން ނުވެވޭނެ އެވެ. ބަލި ޖެހޭ މީހުންގެ ޗާޓްގެ ރޮގު ތިރިކުރަން މިހާރު އެންމެ އެކުގައި އަޅަންވީ ފިޔަވަޅަކީ ގޭބަންދު ވުމެވެ.\n"ގޭބަންދު. މިހާރު ނޫނީ ދެން ނުވާނެ. ގޭބަންދު. ގުރާފުގެ ބޮންތި ތިރިކުރުމަށް ގޭބަންދު،" ޑރ. ފައިސަލް ވިދާޅުވި އެވެ.\nކޮރޯނާވައިރަސްގެ ބިރާ އެކު ބައެއް ހޮޓާތަކުގެ ވޭޓަރުން ވަނީ އަންގި ބޭނުން ކުރަން ފަށާފައި --- ސަން ފޮޓޯ/ ފަޔާޒު މޫސާ\nއެހެންކަމުން މިހާރުން މިހާރަށް ހުރިހާ ދިވެހިން އެކުގައި ޑޮކްޓަރުންގެ އިލްތިމާސަށް ބޯލަނބައި ކިޔަވަންވަމާ ހިނގާށެވެ. ގުރުއަތުލައިގެން، ހޮސްޕިޓަލުގެ އެނދުތައް ލިބޭނެ މީހުން ބަލާ ހިސާބަށް ގައުމުގެ ކަންކަން ގޯސްވެދާނެ ކަމަށް ބަލައިގެން، ބަލި ފެތުރުން ކޮންޓްރޯލް ކުރުމަށް ފަރުދީ ޒިންމާ އުފުލަމާ ހިނގާށެވެ. އަތް ދޮވެގެން ގޮސް އެންމެން ހޮޓާތަކާއި، ޝީޝާ ލައުންޖުތަކުގައި ތިބެގެން މިކަން އަދި ވާކަށް ނެތެވެ. ކޮންމެހެން ކުރަން ޖެހޭ ކަމަކަށް ނޫނީ ގޭން ބޭރަށް ނުނިކުމެ ގޭގައި މަޑުކުރާށެވެ.


ފަނޑިޔާރުންނާ ގުޅޭގޮތުން ކުރެވޭ ތުހުމަތެއްގެ މައްޗަށް ބިނާކޮށް، ފަނޑިޔާރުންގެ އަގުވެއްޓޭފަދަ ގޮތަކަށް މީޑިއާތަކުން ޢަމަލުނުކުރުމަށް ޖުޑީޝަލް ސަރވިސް ކޮމިޝަނުން ޢިލްތިމާސް ކޮށްފި | Judicial Service Commission\nފަނޑިޔާރުންނާ ގުޅޭގޮތުން ކުރެވޭ ތުހުމަތެއްގެ މައްޗަށް ބިނާކޮށް، ފަނޑިޔާރުންގެ އަގުވެއްޓޭފަދަ ގޮތަކަށް މީޑިއާތަކުން ޢަމަލުނުކުރުމަށް ޖުޑީޝަލް ސަރވިސް ކޮމިޝަނުން ޢިލްތިމާސް ކޮށްފި\nފަނޑިޔާރުންނާ ގުޅޭގޮތުން ކުރެވޭ ތުހުމަތެއްގެ މައްޗަށް ބިނާކޮށް، ފަނޑިޔާރުންގެ އަގުވެއްޓޭފަދަ ގޮތަކަށް މީޑިއާތަކުން ޢަމަލުނުކުރުމަށް ޖުޑީޝަލް ސަރވިސް ކޮމިޝަނުން ޢިލްތިމާސް ކޮށްފިއެވެ.\nއެގޮތުން މިއަދު ކޮމިޝަނުން ނޫސްބަޔާނުގައި ބަޔާންކޮށްފައިވަނީ، ފަނޑިޔާރުންނާ ގުޅޭގޮތުން އެފަރާތްތަކުގެ އަގުވެއްޓޭފަދަ ގޮތަަކަށް ކަންކަމުގެ ހަޤީޤަތް ނޭންގޭ ހާލު، އަދި މަޢުލޫމާތު ސާފުކުރަންވާވަރަށް ސާފުނުކޮށް ބައެއް މީޑިއާތަކުން އެއްވެސް ޒިންމާދާރުކަމެއްނެތި ފަނޑިޔާރުންނާ ގުޅޭގޮތުން ކުރެވޭ ތުހުމަތެއްގެ މައްޗަށް ބިނާކޮށް ފަތުރަމުންގެންދާ ވާހަކަތަކަކީ، މުޖުތަމަޢުގެ އާންމު ފަރުދުންގެ ހިތްތަކުގައި ފަނޑިޔާރުންނާމެދު ނަފުރަތު އުފެދި، ރައްޔިތުންނަށް އަދުލުއިންޞާފު ހޯދައިދިނުމުގައި ކޯޓުތަކުން ކުރަމުންގެންދާ މަސައްކަތަށް ބޫރުއަރާ، ރައްޔިތުންގެ އިތުބާރު ގެންލިގެންދާނެ ކަމެއްކަމަށް މިކޮމިޝަނުން ދެކެމެވެ. އަދި މިއީ މީޑިއާގެ ޒިންމާދާރުކަމާއި، މަޢުލޫމާތު ފެތުރުމުގެ މިނިވަންކަމުގެ ‘އިން’ ފަހަނައަޅާ ދާކަމެއްކަމަށް ވީހިނދު، މިކަމުގައި ހުރިހާ ފަރާތްތަކަކުންވެސް މިހާރަށް ވުރެބޮޑަށް ސަމާލުވެ، ޒިންމާދާރުވުމަށް މިކޮމިޝަނުން އިލްތިމާސްކޮށް ނަޞޭހަތްތެރިވަމެވެ.\nއަދި ހަމައެއާއެކު ފަނޑިޔާރުންގެ މަސައްކަތަކަކީ އަބަދުވެސް ކޮންމެވެެސް އެއްފަރާތެއްގެ ހިތްހަމަ ޖެހުމާއި، ނުޖެހުން ރައްދުވާނެ ކަމެއްކަމަށް ޠަބީއީގޮތުން ވެފައިވާ ކަމަކަށްވުމާއި، ފަނޑިޔާރުންނާ މެދު ޝައްކުއުފައްދާ، ފަނޑިޔާރުންގެ ޒިންމާއާ ވާޖިބުއަދާކުރުމުގައި، ހުރަސްއެޅޭފަދަ ގޮތަކަށް ބައެއްފަރާތްތަކުގެ ޢަމަލުތައް ބައްޓަވަންމުންދާ ދިއުމަކީ އެމަކުގެ ސަބަބުން ރާއްޖޭގެ މުސްތަޤުބަލަށާއި، އުފެދެމުން އަންނަ ޖީލުތަކަށް އެކަމުގެ ނޭދެވޭ ނުރަނގަޅު އަސަރު ފޯރާނެ ކަމަކަށް ވުމާއި، ދިވެހިރާއްޖޭގެ ޤާނޫނުއަސާސިއާއި ހެދިފައިވާ ޤާނޫނޫތަކުގެ މަފުޙޫމަކީ އެއްވެސް ފަރާތެއްގެ މައްޗަށް ކުއްސާބިތުނުވާހާ ހިނދަކު، އެފަރާތަކީ ކުއްވެރިއެއް ނޫންކަމާއި، ދަޢުލަތުގެ މުއައްސަސާތަކާއި، ވުޒާރާތަކަށް މައްސަލަތައް ހުށަހެޅުމަށް ހުޅުވިފައިވާ ދޮރަކީ، އޭގެ ސަބަބުން އެއްވެސް ބައެއްގެ އަގުވައްޓާލައި، އިންޓިގްރިޓީއާމެދު ސުވާލުއުފެއްދުމަށް ދެވިފައިވާ ފުރުސަތަކަށް ނުވާހިނދު، ފަނޑިޔާރަކާމެދު ކުރެވޭ ތުހުމަތެއްގައި ޝަކުވާ ހުށަހެޅުމަށް ފަހު މީޑިއާގައި އެކަން ހާމަކޮށް، ފަނޑިޔާރުންގެ އަގުވައްޓާލުމުގެ ސަގާފަތެއް ރާއްޖޭގައި ތަޢާރަފުވަމުންދާ ދިއުމަކީ، ދިވެހިރާއްޖެގެ ކުރިމަގަށް އެކަމުގެ ސަބަބުން ފޫނުބެއްދޭ ވަރުގެ ގެއްލުންތަކަކާއި ކުރިމަތި ލާންޖެހިދާނެކަމެއް ކަމަށްވުމުން، މިކަމުގައި ހުރިހާ ފަރާތްތަކަކުންވެސް މިހާރާށްވުރެ ބޮޑަށް ޒިންމާދާރުވުމަށް މިކޮމިޝަނުން ނަޞޭހަތްތެރިވަކަމަށެވެ.\nމިގެ އިތުރުން ފަނޑިޔާރުންނާމެދު ސުލޫކީގޮތުން ކުރެވޭ ޝަކުވާތައް ބަލައި، އެފަރާތްތަކާމެދު އަޅަންޖެހޭ ފިޔަވަޅުތައް އެޅުމާއި، މަޤާމުން ވަކިކުރަންޖެހޭ މީހުން ވަކިކުރުމަށް ޤާނޫނުއަސާސީގައިވާގޮތުގެ މަތިން ރައްޔިތުންގެ މަޖިލީހަށް ހުށަހެޅުމާއި، މިކަންކަމަކީ، ޖުޑީޝަލް ސަރވިސް ކޮމިޝަންގެ މަސްއޫލިއްޔަތާއި ބާރުތަކުގެ ތެރޭގައި ހިމެނޭ ކަންތައްތަކެއްކަން ދިވެހިރާއްޖޭގެ ޤާނޫނުއަސާސީގެ 159 ވަނަ މާއްދާގެ (ނ) އިންނާއި، ޖުޑީޝަލް ސަރވިސް ކޮމިޝަންގެ ޤާނޫނު (ޤާނޫނު ނަންބަރު 2008/10) ގެ 21 ވަނަ މާއްދާގެ (ށ) އިން، ސާފުކޮށް އެނގެންއޮތްހިނދު، ފަނޑިޔާރުންނާ މެދު ސުލޫކީގޮތުން ފިޔަވަޅުއެޅުމަކީ، އެއްވެސް ޙައިޘިއްޔަތަކުން އެހެންމިނިވަން މުއައްސަސާތަކާށާއި އިދާރާތަކަށް ޤާނޫނުއަސާސީންނާއި ޤާނޫނުން ލިބިދީފައިވާ ބާރެއް ނޫންކަން ސާފުކޮށް އެނގެން އޮތުމުން، މިކޮމިޝަނުން ގޮވާލަނީ ފަނޑިޔާރުންނާމެދު ކުރެވޭ ތުހުމަތުތަކާއި، ޝަކުވާތައް މިކޮމިޝަނަށް ހުށަހެޅުމަށާއި، މިކަމުގައި ހުރިހާ ފަރާތްތަކުންވެސް މިހާރަށް ވުރެވެބޮޑަށް ޒިންމާދާރުވެ، ޤައުމުގެ ކުރިމަގާމެދު ވިސްނައި، އިޙުލާސްތެރިކަމާއެކު މަސައްކަތުކުރަމުން ގެންދިއުމަށްވެސް ނޫސްބަޔާނުގައި އެދިލައްވފައިވެއެވެ.


Covid-19: Randhir Kapoor ICU Ah Badhal Koffi - Vaguthu\nއިންޑިއާގެ މަޝްހޫރު ފިލްމީ ތަރި ރަންދީރު ކަޕޫރު ކޮވިޑް-19 އަށް ފައްސިވިތާ ދުވަސްކޮޅެއް ފަހުން އައިސީޔޫ އަށް ބަދަލުކޮށްފިއެވެ.\nއުމުރުން 74 އަހަރުގެ ރަންދީރަށް ފަރުވާ ދެނީ މުމްބާއީގެ ކޮކިލަބެން ހޮސްޕިޓަލުގައެވެ. ހޮސްޕިޓަލުން ބުނެފައިވާ ގޮތުގައި މިހާރު އޭނާގެ ހާލު ރަނގަޅެވެ.\n"އައިސީޔޫގައި ބާއްވާފައި އޮތީ އޮބްސަވޭޝަން އަށް. ރަންދީރުގެ ހާލު މިހާރު ރަނގަޅު. ހޮސްޕިޓަލުގައި ދެތިން ދުވަހު ބޭއްވުމަށް ފަހު ގެޔަށް ބަދަލު ކުރެވޭނެ" ހޮސްޕިޓަލުން އިންޑިއަން އެކްސްޕްރެސް ނޫހަށް ބުންޏެވެ.\nކަރީނާ ކަޕޫރު ޚާނާއި ކަރިޝްމާ ކަޕޫރުގެ ބައްޕަ ކޮވިޑަށް ފައްސިވުމާ ގުޅިގެން އޭނާ ބުނެފައި ވަނީ ކޮވިޑް ޖެހުނީ ކިހިނެއް ކަމެއް ނޭނގޭ ކަމަށެވެ. އޭނާގެ ފަސް ސްޓާފުން ވެސް ވަނީ ކޮވިޑް-19 އަށް ފައްސިވެފައެވެ. އަދި ރަންދީރާއެކު އެ މީހުން ވެސް ހޮސްޕިޓަލްގައި އެޑްމިޓްކުރިއެވެ.\nރަންދީރު ބުނެފައިވަނީ ކޮވިޑް ޓެސްޓު ކުރީ ހީކަރުވާ، ތުރުތުރު އަޅަން ފެށުމުން ކަމަށެވެ.\nރަންދީރް ކަޕޫރަކީ ފިލްމް އުފެއްދުމުގައި ފާހަގަ ކޮށްލެވޭ ރާޖް ކަޕޫރުގެ އެންމެ ދޮށީ ފިރިހެން ދަރިއެވެ. ރަންދީރުގެ ހަގަށް ތިބޭ ދެ ފިރިހެން ކުދިން ވަނީ މަރުވެފައެވެ. ރަންދީރު ކަޕޫރަށް ލިބިފައިވާ ދެ އަންހެން ދަރިންނަކީ ވެސް ބޮލީވުޑްގެ ކާމިޔާބު ބަތަލާއިންގެ ތެރެއިން ފާހަގަ ކޮށްލެވޭ ދެމީހުންނެވެ.\nއޭނާ ކޮވިޑަށް ފައްސިވެފައި ވަނީ ކޮވިޑް ވެކްސިންގެ ދެޑޯޒް ޖަހާފައި ވަނިކޮށެވެ.


Adam shareef hushahelhuhvi massala thalhumun beyrukohfi - vNews.mv\nއިންސާފުލިބުން ލަސްވާތީ މަޖިލީހަށް ހުށަހެޅި މައްސަލައަށް ބަހުސްކުރަން ފާހެއްނުވި\nރިފާޢަތު Male' | 06 December 2020, 17:15\nއިންސާފުލިބުން ލަސްވަމުންދާތީ މަޑުއްވަރީ ދާއިރާގެ މެމްބަރު އާދަމް ޝަރީފް އުމަރު މަޖިލީހަށް ހުށަހެޅި މައްސަލަ ތަޅުމުން ބޭރުކޮށްލައިފިއެވެ.\nމެމްބަރު އާދަމް ޝަރީފް އުމަރު ހުށަހެޅުއްވި މައްސަލައަށް މަޖިލީހުގައި ބަހުސްކުރުމަށް ފެންނަ ކަމަށް ވޯޓުދެއްވީ 16 މެމްބަރުންނެވެ. އަދި ނުފެންނަ ކަމަށް 36 މެމްބަރަކު ވޯޓު ދެއްވިއިރު ވަކިގޮތަކަށް ވޯޓްދޭން ބޭނުންނުވާ3މެމްބަރުން ތިއްބެވިއެވެ.\nމެމްބަރު އާދަމް ޝަރީފް ހުށަހެޅުއްވި މައްސަލާގައިވަނީ، އަދުލުއިންސާފު ގާއިމްކުރުމަކީ މާތްވެގެންވާ އިސްލާމްދީނާއި ރާއްޖޭގެ ގާނޫނުއަސާސީން އިންތިހާއަށް ބާރުއަޅާ ކަމަކަށްވެފައި، އަދުލުއިންސާފު ގާއިމްކޮށް، ހައްގުތައް ރައްކާތެރިކޮށްދިނުމަކީ ދައުލަތަށް ލާޒިމްކުރާ އަދި ޑިމޮކްރަސީ ވެރިކަމެއްގެ އެންމެ މުހިންމު އުންސުރުކަމުގައި ގަބޫލުކުރާތީ އާއި އިންސާފު ލަސްވުމަކީ އިންސާފު ނުލިބުން ކަމުގައި ގިނަ މުފައްކިރުން ދެކޭ ކަމަށެވެ.\nއެގޮތުން އަނިޔާވެރިގޮތެއްގައި މަރާލާފައިވާ ރ. މީދޫ ފެންފިޔާޒުގެ މުހައްމަދު އަނަސް އާއި ޑރ. އަފްރާޝީމް އަލީ އަދި ޔާމީން ރަޝީދު އާއި ގެއްލުވާލާފައިވާ ރިލްވާން އަބްދުﷲގެ މަރުގެ މައްސަލަފަދަ އެތައް މައްސަލައަަކަށް އިންސާފު ނުލިބި ލަސްވަމުންދާތީ އަދި އިންސާފު ލިބޭނެކަމުގެ ޔަގީންކަމެއްވެސްނެތި އެތައް އާއިލާތަކެއް މާޔޫސްވެ، އުންމީދުގެއްލި އެ އާއިލާތަކުގެ ހައްގުތައް ގެއްލެމުންދާތީވެ އަވަސް ހައްލެއް ހޯދައިދީ ރާއްޖޭގެ ތަހުގީގު ކުރުމާއި ޝަރުޢީ ނިޒާމުގެ ތެރެއަށް ނުފޫޒު ފޯރުވުމެއްނެތި އިންސާފު ލިބޭނެކަމުގެ އިތުބާރު ރައްޔިތުންނަށް ހޯދައިދިނުމަކީ މިމައްސަލަ ހުށަހެޅުމުގެ ބޭނުން ކަމަށް މެމްބަރު ފާހަގަކުރައްވާފައި ވެއެވެ.\nއާދަމް ޝަރީފް ރާއްޖެ ރައްޔިތުންގެ މަޖިލިސް\nގއ. އަތޮޅު ފުލުހުންނަށް ޚާއްސަ ސިމްޕޯޒިއަމެއް ފަށައިފި


ނައިފަރު މަދަރުސަތުލް އިފްތިތާޙަށް 50 އަހަރު ފުރުމުގެ މުނާސަބަތާ ގުޅިގެން ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ނައިފަރަށް ވަޑައިގެން ހުންނެވުމުގައި ނައިފަރުގެ ރައްޔިތުންނާ މުޚާޠަބު ކުރައްވައި ދެއްކެވި ވާހަކަފުޅު - The President's Office\nނައިފަރު މަދަރުސަތުލް އިފްތިތާޙަށް 50 އަހަރު ފުރުމުގެ މުނާސަބަތާ ގުޅިގެން ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ނައިފަރަށް ވަޑައިގެން ހުންނެވުމުގައި ނައިފަރުގެ ރައްޔިތުންނާ މުޚާޠަބު ކުރައްވައި ދެއްކެވި ވާހަކަފުޅު\n25 ޑިސެންބަރު 1981، ރިފަރެންސް: MAG/1981/35\nވަރަށް އުފާވެރި އުންމީދުން ފުރިގެންވާ ދެތިންދުވަހެއް ނައިފަރުގެ ރައްޔިތުންގެ ދީލަތި ޤިޔާދަތުގައި ހޭދަކުރުމަށްފަހު، އަޅުގަނޑު ގަސްދު ކުރަނީ މާދަމާ ހެނދުނު މާލެދާން ފުރަން. އެހެންވީމާ، މިފަހަރު އަޅުގަނޑު ނައިފަރަށް އައިސް ނައިފަރުގައި، މިހޭދަކުރި ދުވަސްކޮޅު ހޭދަކުރުމަށްފަހު އެނބުރި މާލެ ދިއުމުގެ ކުރިން، ނައިފަރު ރައްޔިތުންނާ މުޚާޠަބުކޮށް، އެއްޗެއް ދަންނަވައިލަން ބޭނުންވެގެން، އަޅުގަނޑު އެދެނު އެދުމެއްގެމަތިން މިރޭގެ މި ކުއްލި، އަދި ނުރަސްމީ ޖަލްސާ މި ބޭއްވުނީ.\nއާދެ، އެންމެފުރަތަމަ އަޅުގަނޑު ދަންނަވައިލަން ބޭނުންވަނީ، އަޅުގަނޑުގެ ހިތުގައި ވަރަށް ޚާއްޞަ، ވަރަށް އިޚުލާޞްތެރި ޝުޢޫރުތަކެއް އުފެދިއްޖެއޭ، ނައިފަރުގެ ރައްޔިތުންނާ ދޭތެރޭގައި. އެއީ އަޅުގަނޑު މިފަހަރު މި ރަށަށް އައިސް ހުންނަން މި ދިމާވީ މި ރަށުގައި. އެހެންކަމަށްވުމާއެކު، އަޅުގަނޑަށްޓަކައި، ނައިފަރުގެ ލޮބުވެތި ރައްޔިތުން، ކުރައްވައިފައިވާ މަތިވެރި އިންތިޒާމުތަކާއި އަދި ރައްޔިތުންގެ ފަރާތުން އަޅުގަނޑަށް ލިބުނު ހޫނު ތަރުޙީބާއި، މަތިވެރި އެހީތެރިކަމަށްޓަކައި، އަޅުގަނޑުގެ ހިތުގައި އުފެދިފައިވާ ޝުޢޫރުތަކެއް އެއީ. އެހެންކަމަށްވުމާއެކު، އެކަމަށްޓަކައި އެއްވެސް ހިފެހެއްޓުމެއްނެތް ގޮތެއްގައި އަޅުގަނޑުގެ ހިތުގެ އެންމެ ފުންމިނުން ނައިފަރުގެ ރައްޔިތުންނަށް ޝުކުރު ދެންނެވުމަކީ އަޅުގަނޑަށް މިރޭ ލިބޭ ވަރަށް ބޮޑު އުފަލެއް. އަޅުގަނޑަށް މިފަދަ އުފަލެއް އިހުސާސް ކުރަންޖެހުނު އެންމެ ބޮޑު ސަބަބަކީ، ރާއްޖެތެރެއަށް އަޅުގަނޑު ކުރާ ދަތުރުތަކުގައިވެސް އެއްވެސް ރަށެއްގައި ގިނަ ވަގުތު ހޭދަކުރަން ނުލިބޭތީ. އަޅުގަނޑު މިކުރާ ދަތުރުތަކުގައި، ކޮންމެ ރަށެއްގައިވެސް ހޭދަކޮށްލަން ލިބެނީ ވަރަށް ކުޑަކުޑަ ވަގުތުކޮޅެއް. ރަށަށް ފޭބުމާއެކު ރަށުތެރެ ބަލައިލައި، ރައްޔިތުންނާ ބައްދަލުކޮށް، ކުޑަ ވާހަކަކޮޅެއް ދައްކައިލުމަށްފަހު، އަޅުގަނޑަށް ޖެހެނީ ފުރަން. އެހެންވީމާ، ގިނަ ރަށްރަށުގައި ހޭދަކުރެވެނީ ގާތްގަނޑަކަށް ގަޑިއެއްހާއިރު ނުވަތަ ދޮޅުގަޑިއިރު، ނޫނީ އެންމެ ދިގުވެގެން ދެގަޑިއެއްހާއިރު. އެކަން އެހެން އޮއްވައި، ރާއްޖޭގެ ރަށަކަށް އައިސް ދެތިންދުވަސް ހޭދަކޮށްލަން ލިބުނުކަން އެއީ އަޅުގަނޑަށް ލިބުނު ވަރަށްބޮޑު އުފަލެއް. އެ ފުރުޞަތުގެ ބޭނުން އަޅުގަނޑު ވަރަށް ރަނގަޅަށް ހިފޭތޯ ބެލިން. ވަރަށް ގިނަ މުނާސަބަތުތަކުގައި، ރައްޔިތުންގެ އާންމު އަފުރާދުންނާ ބައްދަލުކޮށް، އަދި ރައްޔިތުންގެ ހާލު އަހުވާލު ބަލައި، ރައްޔިތުންނާ މުޚާޠަބުކޮށް ވާހަކަދައްކައި، މިކަހަލަ ކަންތައްތައް އަޅުގަނޑަށް ކުރެވޭތޯ ވަރަށް ބޮޑަށް މަސައްކަތްކުރިން. ކޮންމެއަކަސް، މި ދެތިން ދުވަސް ހިމެނުނީ، ވަރަށް އުފާވެރި ދެތިން ދުވަސް ކަމުގައި. ސަބަބަކީ، މިރަށުގެ ރައްޔިތުންގެ ފަރާތުން އަޅުގަނޑަށް ލިބުނު ތަރުޙީބާއި އެހީތެރިކަން. އަދި އަޅުގަނޑު މިރަށަށް މިކުރި ޒިޔާރަތުގެ ކަންތައް ހަމަޖެއްސުމަށްޓަކައި، މިރަށުގެ ފަރާތުން ކުރައްވައިފައިވާ މަސައްކަތްތަކުގެ ބޮޑުކަމާއި، އެމަސައްކަތްތަކުގެ ފުރިހަމަކަން. އާދެ، އެހެންވީމާ ނައިފަރުގެ ރައްޔިތުންނަށާއި، ނައިފަރުގެ ވެރިންނަށާއި، އަދި މިއަތޮޅުގެ އަތޮޅުވެރިޔާއަށް ވަރަށް ޚާއްޞަ ގޮތެއްގައި، މިފުރުޞަތުގައި، އަޅުގަނޑު ޝުކުރު އަދާކުރަން.\nއާދެ، މިރޭ އަޅުގަނޑު ތިޔަބޭފުޅުންނާ ބައްދަލުކޮށްލަން ބޭނުންވި އަނެއް ސަބަބަކީ، އަޅުގަނޑުމެން މިފާހަގަކުރާ މުނާސަބަތު. އާދެ، މަދްރަސަތުލް އިފްތިތާޙަށް 50 އަހަރު ފުރުމުގެ މުނާސަބަތު. މި މުނާސަބަތު ފާހަގަކުރުމާ ގުޅިގެން މަދްރަސަތުލް އިފްތިތާޙަކީ، އިއްޔެއިން ފެށިގެން ސަރުކާރުގެ ސްކޫލެއް ކަމުގައި ހަމަޖެއްސުނު ހަމަޖެއްސުމާ ގުޅިގެން، އިތުރަށް އެއްޗެއް ދަންނަވައިލުން. އާދެ، އަޅުގަނޑު ދަންނަވައިލަން ބޭނުންވާ އެއްޗަކީ، މަދަރުސަތުލް އިފްތިތާޙަކީ ސަރުކާރުގެ ސްކޫލެއް ކަމުގައި ހަމަޖެއްސީ، އެ ސްކޫލުގެ ފައިދާއަށްޓަކައޭ. އެއީ މިހާރުވެސް އެ ސްކޫލަކީ ވަރަށް ގިނަދުވަސް ވަންދެން ނައިފަރުގެ ރައްޔިތުންނަށާއި، މިއަތޮޅުގެ ރައްޔިތުންނަށާއި، އަދި މުޅި ރާއްޖޭގެ ރައްޔިތުންނަށް، ތަޢުލީމީގޮތުން ވަރަށް ގިނަގުނަ ޚިދުމަތްތަކެއް ކޮށްފައިވާ ތަނަކަށްވުމާއެކު، އެ ޚިދުމަތްތައް ކުރުމަށް، ސަރުކަރުގެ ފަރާތުން އިތުރު ފަސޭހަތަކެއް ހޯދައިދިނުމަކީ ސަރުކާރުގެ ވާޖިބެއް ކަމުގައި އަޅުގަނޑު ދެކޭތީ.\nއާދެ، މިހާރު މި މަދަރުސާގެ ކަންތައްތައް ހިނގަމުންދާގޮތުން، ތިޔަ ބޭފުޅުންނަށް އެނގިވަޑައިގަންނަވާނެ، މިމަދަރުސާ ހިންގުމުގައި ދިމާވާ ދަތިތައް. ނައިފަރުގެ ރައްޔިތުންނަށާއި، ވެރިންނަށާއި އަދި މަދަރުސާގެ ހިންގަވަން ތިއްބެވި ފަރާތްތަކަށް ވަރަށް ރަނގަޅަށް އިހުސާސް ކުރެވޭނެ. ފުދޭވަރަކަށް މުދައްރިސުންނެއް ނެތް. މުދައްރިސުންނަށް މުސާރަދޭން ބޭނުންވާ ފައިސާ ހަމަޖެހިފައެއް ނެތް. މަދަރުސާގެ އިދާރީ ކަންތައްތައް ހިންގަން ބޭނުންވާ މުވައްޒަފުންނެއް ނެތް. މަދަރުސާގައި، ހުންނަންޖެހޭ ގޮނޑި، މޭޒުފަދަ ތަކެއްޗެއް ނެތް. މިހެންގޮސް މަދަރުސާއެއްގައި ހުރުން ލާޒިމުވާ، އަދި މަދަރުސާއަކަށް ބޭނުންވާ، ރަނގަޅު ފެންވަރެއްގައި މަދަރުސާއެއް ހިންގުމަށް މަދަރުސާއަށް ބޭނުންވާ ކަންތައްތައް މިވަގުތު ހަމަޖެހިފައެއް ނެތް. އެހެންވީމާ، މިމަދަރުސާއަކީ ސަރުކާރުގެ ސްކޫލެއް ކަމުގައި ހެދުމުގެ އެންމެ ބޮޑު ބޭނުމަކީ މިދެންނެވި ހުރިހާ ފަސޭހަތައް ސަރުކާރުގެ ފަރާތުން މިމަދަރުސާއަށް ހޯދައިދިނުން.\nއާދެ، މީގެފަހުން މަދަރުސަތުލް އިފްތިތާޙުގައި ތިބޭނީ ސަރުކާރުން މުސާރަދޭ ހިންގުންތެރިން. ސަރުކާރުގެ މުވައްޒަފުން. ސަރުކާރުން މުސާރަލިބޭ މުދައްރިސުން. އަދި މިމަދަރުސާއަށް ބޭނުންވާ އެހެން ހުރިހާ ކަންތައްތަކެއްވެސް ކޮށްދޭނީ ސަރުކާރުގެ ޚަރަދުގައި. މީގެފަހުން އިރާދަކުރެއްވިއްޔާ، ނައިފަރު އޮފީހުން ނުވަތަ ނައިފަރުގެ ރައްޔިތުންގެ ފަރާތުން، މިމަދަރުސާއަށް އެއްވެސް ޚަރަދެއް ކުރައްވާކަށް ނުޖެހޭނެ. އާދެ، ނައިފަރުގެ މަދަރުސަތުލް އިފްތިތާޙަކީ، ވަރަށް ޚާއްޞަ މަދަރުސާއެއްކަން އެންމެ ފުރަތަމަ ދެނެވަޑައިގަންނަވާނީ މިރަށުގެ ރައްޔިތުން. އެ މަދަރުސާ އުފެދުނު ގޮތާއި، މިހާތަނަށް އެމަދަރުސާ ހިނގަމުން އައިގޮތާ މިހުރިހާކަމެއް، މިރަށުގެ ރައްޔިތުންނަށް ވަރަށް ރަނގަޅަށް އެނގިވަޑައިގަންނަވާނެ. މި މަދަރުސާގެ އުފެދުން އައިސްފައިވަނީ ދީނީ ތަޢުލީމުގެ ތެރެއިން. ޢަރަބިބަސް ކިޔަވައިދިނުމުގެ ތެރެއިން، މަދަރުސާގެ އެންމެ މުހިންމު މަޤްޞަދަކީ، މާތްވެގެންވާ އިސްލާމްދީނުގެ ޙުކުމްތައް ދަރިވަރުންނަށް އަންގައިދިނުމާއި، ޢަރަބިބަސް ކިޔަވައިދިނުމާއި، ދިވެހިބަސް ކިޔަވައިދިނުން. އެހެން ގޮތަކަށް ދަންނަވަންޏާ، އަޅުގަނޑުމެންގެ ޤައުމީ، އަދި ދީނީ ކަންތައްތަކަށް ރައްކާތެރިވެ ތިބެ، އަޅުގަނޑުމެންގެ ތަޢުލީމު ކުރިޔަށް ގެންދިޔުން. އާދެ، މި މަދަރުސާއަކީ އެގޮތުން ބަލާއިރު ވަރަށް ޚާއްޞަ މަދަރުސާއެއް. މަދަރުސާގެ ނަމަށް ވިސްނައިލިޔަސް، ނަމަށްވެސް ކިޔަނީ ޢަރަބި ނަމެއް. އަދި އެންމެ ފުރަތަމަ މަދަރުސާގައި، ކިޔަވައިދެމުން ގެންދެވުނީވެސް ހަމަ ސީދާ ޢަރަބި ބަހުން. ޢަރަބިފޮތް ތަކަކުން. އެކަމުގެ ނަތީޖާއެއްގެ ގޮތުން ނައިފަރުގައި، އަދި މި އަތޮޅުގައި، އަދި ރާއްޖޭގެ ބައެއް އެހެން ރަށްރަށުގައިވެސް ވަރަށް ރަނގަޅަށް ޢަރަބި ދެނެވަޑައިގަންނަވާ ބޭފުޅުން މިހާރު އެބަ ތިއްބެވި.\nއާދެ، މި މަދަރުސާއަކީ ސަރުކާރުގެ ސްކޫލެއް ކަމުގައިވިޔަސް، މިމަދަރުސާގެ މިދެންނެވި ޚާއްޞަބައި، ނުވަތަ މިމަދަރުސާއަށް ޚާއްޞަ ވެގެންވާ މިދެންނެވި، ދީނީ އަދި ޤައުމީ ރޫޙު، ހަމަ އެގޮތަށް އޮންނާނެ. އެއަށް އެއްވެސް ބަދަލެއް ނާންނާނެ. އާދެ، އަންނާނެ ބަދަލަކީ މިހާރު މިމަދަރުސާއިން ކިޔަވައިދެއްވަމުން ގެންދަވާ މުޤައްރަރަށް، މިވަގުތަށް ކޮންމެހެން ބޭނުންވާ މާއްދާތަކެއް އިތުރުވެގެންދިއުން. އެންމެ ފުރަތަމަ އިނގިރޭސިބަސް ކިޔަވައިދިނުން. އިނގިރޭސި ބަހަކީ މިވަގުތު އަޅުގަނޑުމެންނަށް ކޮންމެހެން ދަތުން ލާޒިމު ބަހެއް. ސަރުކާރުގެ ހުރިހާ ސްކޫލުތަކެއްގައިވެސް އިނގިރޭސިބަސް ކިޔަވައިދެމުން ގެންދޭ. ވަރަށް ބޮޑު ސަބަބަކަށްޓަކައި، ވަރަށް ބޭނުންތެރި ސަބަބަކަށްޓަކައި. އެހެންވީމާ، މަދަރުސަތުލް އިފްތިތާޙުގައިވެސް މީގެފަހުން ސަރުކާރުގެ އެހެން ސްކޫލުތަކެކޭ އެއްގޮތަށް އިނގިރޭސިބަސް ކިޔަވައިދެއްވުމުގެ އިންތިޒާމު ހަމަޖެހޭނެ. ހަމަ އެފަދައިން، އިނގިރޭސިބަސް ފިޔަވައި މިޒަމާނުގެ ތަޢުލީމަށް ބޭނުންވާ އެހެނިހެން މާއްދާތައްވެސް މިމަދަރުސާގައި ކިޔަވައިދެމުން ގެންދެވޭނެ. އާދެ، އެގޮތުން މަދަރުސާއަށް ލިބޭނީ ފައިދާތަކެއް، މަދަރުސާގެ ރޫޙަށް، މަދަރުސާގެ އަޞްލަށް، މަދަރުސާގެ ހިނގަމުންއައި އުސޫލަށް، އެއްވެސް ބަދަލެއް ނައިސް، އޭގެ ބަދަލުގައި ޒަމާން ތަރައްޤީވަމުން ދިޔަދިޔަހެން މަދަރުސާއަށްވެސް އަންނަން ޖެހޭނެ ބަދަލުތަކެއް، މި ބަދަލުގެ ސަބަބުން އަންނާނީ.\nއާދެ، ދެން އަޅުގަނޑު ދަންނަވައިލަން ބޭނުންވަނީ، މިވާހަކަކޮޅު ފެށުމުގެ ކުރީގައި ނުވަތަ ފަށައިގަތުމުގައި، އަޅުގަނޑު ދެންނެވިން، މި ރަށުގައި އަޅުގަނޑު މި ހޭދަކުރި ދެތިން ދުވަހަކީ ވަރަށް އުފާވެރި އަދި އުންމީދުން ފުރިގެންވާ ދެތިން ދުވަހޭ. އެ ދެތިން ދުވަސް ހިމެނުނީ އުފާވެރި ދެތިން ދުވަސްކަމުގައިވުމުގެ ސަބަބު ބަޔާންކޮށްދެވޭތޯ އަޅުގަނޑު ބަލައިފިން. ވީމާ، މިހާރު އަޅުގަނޑު ދަންނަވައިލެވޭތޯ މި އުޅެނީ އެ ދެތިން ދުވަސް ހިމެނުނީ އުންމީދުން ފުރިގެންވާ ދެތިން ދުވަސް ކަމުގައި ވީ ކީއްވެތޯ! އާދެ، އޭގެ ސަބަބަކީ އަޅުގަނޑަށް މިރަށުގެ ދަރިވަރުންނާއި، ޒުވާނުންގެ ކިބައިން ފެނިގެންދިޔަ، ރޫޙުގެ ވަރުގަދަކަން. މިރަށުގެ ދަރިވަރުންނަކީ، އާދެ، އަޅުގަނޑު މިދަންނަވަނީ ހަމައެކަނި މަދަރުސަތުލް އިފްތިތާޙުގެ ވާހަކައެއް ނޫން. މަދަރުސަތުލް އިފްތިތާޙުގެ ޠާލިބުންނާއި، ޠާލިބާއިން، އަދި އެނޫންވެސް މިރަށުގައިހުރި އެހެން މަކްތަބުތަކުގެ ދަރިވަރުންނާއި އަދި އާންމުކޮށް، ނައިފަރުގެ ޒުވާނުންގެ ފަރާތުން އަޅުގަނޑަށް ފެނިގެންދިޔައީ ވަރަށް ވަރުގަދަ މަތިވެރި ރޫޙެއް. މިފަދަ މުހިންމު މުނާސަބަތެއް ފާހަގަކުރުމުގައި، އެ ހުރިހާ ފަރާތްތަކަކުން ލިބެންވާނެ އެހީތެރިކަމާއި، ލިބެންވާނެ ޚިދުމަތް، ފިސާރި ފުރިހަމައަށް ލިބުނުކަން އަޅުގަނޑަށް ވަރަށް ރަނގަޅަށް އެނގޭ. ނައިފަރުގެ ޠާލިބުންނާއި، ޠާލިބާއިންނަކީ ކެރޭ، ހިތްވަރުގަދަ، ކަމަށްކަމޭހިތާ ކުދިބައެއްކަން އަޅުގަނޑަށް ވަރަށް ރަނގަޅަށް ސާފުވެގެން ހިނގައްޖެ. އެހެންވުމާއެކު، މިރަށުގެ ޠާލިބުންނަށާއި، ޠާލިބާއިންނަށް، އަޅުގަނޑު ތަޢުރީފުކުރަން. ހަމައެފަދައިން، ނައިފަރުގެ ޒުވާނުންނަށްވެސް އެފަދަ ތަޢުރީފެއް ރައްދުކުރަން.\nމަދަރުސަތުލް އިފްތިތާޙުގެ ވާހަކަ ނިންމައިލުމުގެ ކުރިން، އަޅުގަނޑާއި މަދަރުސަތުލް އިފްތިތާޙާ ދޭތެރޭގައި އޮތް ގުޅުމާ ދޭތެރޭގައިވެސް އަޅުގަނޑު އެއްޗެއް ދަންނަވައިލަން ބޭނުންވާނެ. އަޅުގަނޑު މިހެން ދެންނެވީމާ ފަހަރެއްގައި، ހިތްތަވައިފާނެކަންނޭގެ އަޅުގަނޑު މިއީވެސް މި މަދަރުސާގެ ދަރިވަރެކޭ. އާދެ، އެކަން އެހެން ދިމައެއްނުވޭ. މަދަރުސަތުލް އިފްތިތާޙުގެ ދަރިވަރަކަށް ވުމުގެ ނަޞީބު އަޅުގަނޑަކަށް ލިބިފައެއް ނެތް. އެހެން ނަމަވެސް ދަރިވަރަކަށްވުމުގެ ބަދަލުގައި، ބައެއް އެހެން ގޮތްގޮތުން އަޅުގަނޑުވަނީ މި މަދަރުސާއާ ގުޅިފައި. އާދެ، އަޅުގަނޑުގެ ތަޢުލީމީ ދައުރުގެ އެންމެކުރީކޮޅުގައި މާލޭގައި އޭރު ހިނގަމުންދިޔަ މަދަރުސަތުއް ސަނިއްޔާ، މިހާރުގެ މަޖީދިއްޔާ ސްކޫލް، މަދަރުސަތުއް ސަނިއްޔާގައި އަޅުގަނޑު ކިޔަވަމުން ގެންދިޔައިރު އަޅުގަނޑުގެ ވަރަށް ޢިއްޒަތްތެރި ދެ އުސްތާޛުން ކަމުގައި، ދެ މުދައްރިސުން ކަމުގައި މި މަދަރުސާގެ ބޭފުޅުން ހިމެނިވަޑައިގެންވޭ. އާދެ، އެންމެ ފުރަތަމަ މި މަދަރުސާގެ ބާނީ، ފަޟީލަތުއްޝައިޚް އަލްމަރުޙޫމް ޢަބްދުﷲ ފަހުމީދީދީ، އެމަނިކުފާނު އެއީ އަޅުގަނޑުގެވެސް އުސްތާޛެއް. އަޅުގަނޑަށް ކިޔަވައިދެއްވީ މަދަރުސަތުއް ސަނިއްޔާގައި. އެހެންވުމާއެކު، މިމަދަރުސާގެ ބާނީއަށް ދަރިވަރުވުމުގެ ދޮރު އަޅުގަނޑާއި މި މަދަރުސާއާ ދޭތެރޭގައި އެބައޮތް. އާދެ، އޭގެ އިތުރުން އޭރު އަޅުގަނޑުގެ މަދަރުސީ ދައުރުގައި، މަދަރުސަތުއް ސަނިއްޔާގައި އުޅުނު އުޅުމުގެ ތެރޭގައި، އަޅުގަނޑުގެ ވަރަށް ޤަދަރުހުރި އުސްތާޛެއްގެ ގޮތުގައި، މި މަދަރުސާގެ ވަރަށް ޢިއްޒަތްތެރި ދަރިވަރެއް ހިމެނިވަޑައިގަންނަވާ. އާދެ، އަޅުގަނޑު މި އިޝާރާތްކުރަނީ، އަޅުގަނޑުގެ ކަނާތްފަރާތުގައި އިންނެވި، ދިވެހިރާއްޖޭގެ އުއްތަމަ ފަނޑިޔާރު ފަޟީލަތުއްޝައިޚުލްއުސްތާޛު މޫސާ ފަތުޙިލްއަޒްހަރީ އަށް. ފަޟީލަތުއްޝައިޚުލްއުސްތާޛު މޫސާ ފަތުޙިލްއަޒްހަރީ، އެއީވެސް އަޅުގަނޑުގެ އުސްތާޛެއް. އަޅުގަނޑަށް މަދަރުސަތުއް ސަނިއްޔާގައި ކިޔަވައިދެއްވި ލޮބުވެތި މުދައްރިސެއް. އެހެންވީމާ، އެގޮތުންވެސް އަޅުގަނޑާ މިމަދަރުސާއާ ވަނީ ވަރަށް ބޮޑަށް ގުޅިފައިކަން ތިޔަބޭފުޅުންނަށް މިހާރު އެނގިވަޑައިގަންނަވާނެ. ހަމައެފަދައިން، މި މަދަރުސާގެ މިހާރުގެ ނާޒިރު އަލްފާޟިލް ޢަބްދުﷲ ޢަލީ އެއީ އަޅުގަނޑާ އެކުގައި އޭރު މަދަރުސަތުއް ސަނިއްޔާގައި އުޅުއްވި ބޭފުޅެއް. އަޅުގަނޑު ހަނދާންވާގޮތުގައި، އަޅުގަނޑުމެން ދެކުދިން. އާދެ، އޭރު އަޅުގަނޑުމެން ތިބީ ކިޔަވާ ކުދިންގެ ގޮތުގައި. އެހެންވީމާ، އަޅުގަނޑުމެން ދެކުދިން ތިބީ އެއް ޑެސްކެއްގެ ކައިރީގައި ޖެހިޖެހިގެން، ކައިރިކައިރީގައި އަޅުގަނޑުމެން ދެކުދިން ކިޔަވަމުން ގެންދިޔައީ. އެހެންވީމާ، އެގޮތުންވެސް މި މަދަރުސާއާ އަޅުގަނޑާ އޮތް ގުޅުން އެއީ އެއްގޮތަކަށްވެސް ކުޑަ ގުޅުމެކޭ ދެންނެވޭކަށް ނެތް.\nއާދެ، އަޅުގަނޑު މިރޭ މި ކުއްލި އަދި ނުރަސްމީ ޖަލްސާ ބާއްވަން އެދުނީ، މާ ގިނަ ވާހަކަތަކެއް ދައްކާކަށެއް ނޫން. މީގެފަހުންވެސް ވަރަށް އުފާވެރި ވަގުތުކޮޅެއް ހަމަޖެހިފައި އެބައޮތް. ދެންމެ މިޖަލްސާ ތަޢާރަފު ކޮށްދެއްވަމުން، އަލްފާޟިލް ޢައްބާސް އިބްރާހީމް އެވިދާޅުވި ފަދައިން، ލަވަކިޔުމާއި މިއުޒިކުގެ ޝޯއެއް، މީގެފަހުން އޮންނަގޮތަށް ވަނީ ހަމަޖެހިފައި. އެކަން އެހެން އޮތުމާއެކު، އަދި އިއްޔެ ތިޔަބޭފުޅުންގެ ކުރިމަތީގައި، އަޅުގަނޑު މިތާ ހުރެގެން ސާޅީސް މިނެޓުއިރު ވަންދެން ވާހަކަ ދައްކައިފައި އޮތުމާއެކު، މިރޭ އަނެއްކާ އަނެއް ސާޅީސް މިނެޓުއިރު ވަންދެން ވާހަކަ ދައްކަން ތިޔައިން އެއްވެސް ބޭފުޅަކު އެދިވަޑައިނުގަންނަވާނެކަން އަޅުގަނޑަށް އެނގޭ. އެހެންވީމާ، އަޅުގަނޑުގެ ވާހަކަ ކުރުކޮށްލަނީ.\nއަޅުގަނޑު އެދެނީ، ނައިފަރަށް ހުރިހާ ރޮނގަކުންވެސް އިތުރު ތަރައްޤީއާއި ކުރިއެރުން. މަދަރުސަތުލް އިފްތިތާޙަށް، އެ މަދަރުސާގެ އާ ދައުރުގައި، އިތުރު ހިތްވަރަކާއި، އިތުރު ޢަޒުމަކާއެކު، ތަޢުލީމީ މައިދާނުގައި ކުރިޔަށް ދިއުން. އަދި ކުރިޔަށް ދެވޭނޭގޮތް اللّـه سبحـانـه وتعـالى މެދުވެރިކޮށްދެއްވުން، އަދި ދިވެހިރާއްޖޭގެ ތަޢުލީމަށް، އެއްދުވަހުން އަނެއް ދުވަހަށް އިތުރު ފަހިކަމާއި، އިތުރު ފައިދާތައް ލިބޭނޭގޮތްތައް اللّـه سبحـانـه وتعـالى މެދުވެރިކޮށްދެއްވުން.


BML Islamic home improvement financing medhuverikoh faisaaves dhookuraane - vNews.mv\nބީއެމްއެލް އިސްލާމިކްް ހޯމް އިމްޕްރޫވްމަންޓް ފައިނޭންސް މެދުވެރިކޮށް ފައިސާވެސް ދޫކުރާނެ\nމަރްޔަމް ލީން 21 September 2021, 18:07\nބީއެމްއެލް އިސްލާމިކްް ހޯމް އިމްޕްރޫވްމަންޓް ފައިނޭންސް މެދުވެރިކޮށް ފައިސާވެސް ދޫކުރާނެކަމަށް އެބޭންކުން ބުނެފިއެވެ.\nބީއެމްއެލް އިސްލާމިކް ހޯމް އިމްޕްރޫވްމަންޓް ފައިނޭންސިންއަކީ ސޯޝަލް ހައުސިންގެ ދަށުން ލިބިފައިވާ ފްލެޓް ނިންމުމާއި، މަރާމާތުކުރުމުގެ އިތުރުން އެތަނަށް ބޭނުން ތަކެތި ގަތުމަށް ސޯޝަލް ހައުސިންގ ލިބިފައިވާ ފަރާތްތަަކަށް ހާއްސަކޮށް ބީއެމްއެލް އިސްލާމިކްއިން ރަހުނަކާ ނުލާ ދޫކުރާ ފެސިލިޓީއެކެވެ. ސޯޝަލް ހައުސިންގެ ދަށުން އަތޮޅުތެރޭގައި ދޫކޮށްފައިވާ ތަންތަނަށްވެސް ހޯމް އިމްޕްރޫވްމަންޓް ފައިނޭންސިންއަށް އެދި ހުށަހެޅޭނެއެވެ.\nބީއެމްއެލް އިސްލާމިކް ބޭންކިން ޑިވިޝަންގެ އިންޓެރިމް އިންޗާޖް ހަސަން ކަލާމް ވިދާޅުވީ އިސްލާމިކް ހޯމް އިމްޕްރޫވްމަންޓް ފައިނޭންސިންގެ ދަށުން އަމިއްލައަށް އެއްވެސް ހަރަދެއް ކުރަން ނުޖެހި މުދަލާއި ނަގުދު ފައިސާވެސް ލިބޭނެކަމަށެވެ.\nހަމައެއާއެކު ފްލެޓް ނުވަތަ އެޕާޓްމަންޓްގެ ވެރިފަރާތާއެކު އިތުރު ފަރާތެއް ފައިނޭންސިންގައި ބައިވެރިކުރަން ބޭނުންނަމަ އެ ފުރުސަތުވެސް ކަސްޓަމަރުންނަށް ހުޅުވާލާފައިވާކަމަށެވެ.\nބީއެމްއެލް އިސްލާމިކް ހޯމް އިމްޕްރޫވްމަންޓް ފައިނޭންސިންގެ ދަށުން ފައިސާ ދޫކުރަނީ ޕްރޮޖެކްޓަކަށް 150،000 ރުފިޔާއާ ހަމައަށެވެ. އަދި ފައިސާ އަނބުރާ ދެއްކުމަށް ފަސް އަހަރުގެ މުއްދަތެއް ލިބޭނެއެވެ.\nއިސްލާމިކް ފައިނޭންސްގެ އުސޫލުތަކުގެ ދަށުން ފެސިލިޓީގެ މުއްދަތުގެ ކުރިން އަވަހަށް ފައިސާ ދައްކައި ހަލާސްކުރުމުގެ ފުރުސަތު ކަސްޓަމަރުންނަށް ލިބޭނެއެވެ. އަދި އަވަހަށް ފައިސާ ދައްކާ ހަލާސް ކުރާނަމަ ބޭންކުގައި ކަނޑައެޅިފައިވާ އުސޫލުތަކާއި އެއްގޮތަށް ޑިސްކައުންޓް ލިބޭނެއެވެ.


India out harakaathuge therein miadhu 28 meehun hayyarukoffi | ThePress\nއިންޑިއާ އައުޓު ހަރަކާތުގެ ތެރެއިން މިއަދު 28 މީހުން ހައްޔަރުކޮށްފި\n07 January 2022, 19:47\nމިއަދު އިދިކޮޅުން ކުރިއަށްގެންދިޔަ އިންޑިއާ އައުޓު ހަރަކާތުގެ ތެރެއިން / ފޮަޓޯ: ޕީޕީއެމް\n"އިންޑިއާ އައުޓް" ގެ ނަމުގައި އިދިކޮޅު ކޯލިޝަނުން ސިލްސިލާކޮށް ކުރިއަށް ގެންދާ ހަރަކާތްތަކުގެ ތެރެއިން މިއަދު ހަވީރު މާލޭގައި ބޭއްވި އިހުތިޖާޖުން 28 މީހަކު ހައްޔަރު ކޮށްފިއެވެ.\nއިދިކޮޅު ކޯލިޝަނުން ބުނީ މިއަދުގެ ހަރަކާތުގައި 28 މީހުން ވަރަށް އަނިޔާވެރިކަމާއެކު ހައްޔަރުކޮށްފައިވާ ކަމަށެވެ. ލޯ ކައިރީގައި ޖައްސައިފާ ޕެފާ ސްޕްރޭ ޖެހި ކަމަށް އިދިކޮޅުން ވަނީ ތުހުމަތުކޮށްފައެވެ. މީގެ އިތުރުން އެ މީހުން ހައްޔަރުކުރުމުގައި ބާރުގެ ބޭނުންކުރި ކަމަށްވެސް އިދިކޮޅުން ބުނެއެވެ.\nއިދިކޮޅުން ކުރިއަށްގެންދާ އިންޑިއާ އައުޓް ހަރަކާތުގައި އިއްޔެ6މީހަކު ހައްޔަރުކުރިއިރު އޭގެ ކުރީދުވަހު 11 މީހަކު ވަނީ ހައްޔަރު ކުރިއެވެ. މި އެންމެންވެސް ވަނީ ދޫކޮށްލާފައެވެ.\nހަބަރު އިންޑިއާ އައުޓް ސިޔާސީ ޕީޕީއެމް ޕޮލިސް


Flamengo Training Center gai alifaan roave 10 maru\nދުނިޔެ - އަލިފާނުގެ ހާދިސާ\nފްލެމެންގޯގެ ޓްރެއިނިން ސެންޓަރުގައި އަލިފަން ރޯވެ 10 މަރު\nހާދިސާގައި މަރުވެފައި ވަނީ ޔޫތް ޓީމްގެ ކުޅުންތެރިން\nކ. މާލެ 8 ފެބުރުއަރީ 2019 | ހުކުރު 19:55 2,695\nފްލެމެންގޯގެ ކުޅުންތެރިންތަކެއް ހިތާމަފާޅުކުރަނީ - ރޮއިޓަރސް\nބްރެޒިލްގެ ވެރިރަށް ރިއޯ ޑި ޖެނީރޯގައި ހުންނަ ފްލެމެންގޯ ފުޓްބޯޅަ ކްލަބުގެ ޓްރެއިނިން ސެންޓަރުގައި އަލިފާން ރޯވެ ދިހަ މީހަކު މަރުވެއްޖެއެވެ.\nރިޕޯޓްތައް ބުނާ ގޮތުގައި ނީނޯ ޑި އުރުބޫ ކިޔާ މި ސެންޓަރުގައި އަލިފާން ރޯވެފައިވަނީ އެ ކްލަބުގެ ޔޫތު ޓީމް ނިދަން ތިބި ބްލޮކްގައެވެ. އަދި މި ހާދިސާގައި 10 ކުދިން މަރުވެ ތިން ކުއްޖަކު ވަނީ ޒަޚަމްވެފައެވެ. މަރުވި ކުދިން މިހާތަނަށް ދެނެގަނެވިފައި ނުވާއިރު، އެ ބޮލްކް ހާއްސަ ކޮށްފައި ވަނީ އެ ޓީމްގެ އުމުރުން 14 އަހަރާއި 17 އަހަރާއި ދެމެދުގެ ކުދިންނަށް ކަމަށް ކަމާއިބެހޭ ފަރާތްތަކުން ވަނީ ރިޕޯޓްކޮށްފައެވެ.\nމި ހާދިސާ ހިނގަން ދިމާވި ސަބަބު އަދި ހޯދިފައި ނުވާއިރު ކަމާއިބެހޭ ފަރާތްތައް ދަނީ މި ހާދިސާ ތަހުޤީޤު ކުރަމުންނެވެ.\nހުކުރު ދުވަހު މި ހާދިސާ ހިނގިއިރު، ޓްރެއިނިންގ ސެންޓަރުގެ ޚިދުމަތްތަކުގެ ފެންވަރު ރަނގަޅު ކުރުމަށް 6.2 މިލިއަން ޑޮލަރު ހޭދަކޮށްގެން ކުރިއަށްގެންދިޔަ މަރާމަތަށް ފަހު އެ ޓްރެއިނިން ސެންޓަރު ހުޅުވާފައި ވަނީ މީގެ ދެމަސް ކުރިންނެވެ.\nޔޫތު ޓީމްގެ އެކޮމޮޑޭޝަންގެ އިތުރުން އެ އިމާރާތުގައި ޕާކަކާއި، ޖިމަކާއި، މެޑިކަލް ސެންޓަރެއްގެ އިތުރުން ކުޑަ ސްޓޭޑިއެމެއްވެސް ވަނީ ހަދާފައެވެ.\nމި ހާދިސާގެ ހަބަރު ލިބުމާއި އެކު އެ ޓީމަށް ކުރިން ކުޅުން އަދި ރިއާލް މެޑްރިޑަށް މިހާރު ކުޅެމުން އަންނަ ވިނިޝަސް ޖޫނިއާ ވަނީ ހިތާމަފާޅުކޮށް، ހާދިސާގައި ގެއްލުންވި ފަރާތްތަކުގެ އާއިލާތަކަށް ތައުޒިޔާ ފޮނުވާފައެވެ.\n— Vinicius Jr (@vini11Oficial) February 8, 2019\nއަދި މީގެ އިތުރުން ދުނިޔޭގެ ގިނަ ފުޓްބޯޅަ ކްލަބްތަކަކުން ވަނީ ހިތާމައިގައި ބައިވެރިވެފައެވެ.\nIl nostro pensiero va alle vittime dell'incendio scoppiato nel centro sportivo del Flamengo. Ci stringiamo alle loro famiglie#ForçaFlamengo! pic.twitter.com/wBZfpHOfFn\nWe deeply share the sorrow of you.\n— Fenerbahçe English (@Fenerbahce_EN) February 8, 2019\nފްލެމިންގޯ ކްލަބަކީ ބްރެޒިލް އިތުރުން ދުނިޔޭގައިވެސް އެންމެ ގިނަ ބަޔަކު ސަޕޯޓްކުރާ ބްރެޒިލްއަށް ނިސްބަތްވާ ކްލަބެވެ. އެ ކްލަބް ވަނީ ކޮޕަ ލިބެރްޓަޑޯރެސްގެ އިތުރުން އިންޓަނޭޝަނަލް ކަޕްވެސް ކާމިޔާބުކޮށްފައެވެ.